Saemien Sijte: Torsdag kveld delte Maja Dunfjeld sin kunnskap om ornamentikk i tradisjonelt samisk håndverk med en liten men lydhør forsamling på Saemien Sijte.

Lornts Eirik Gifstad

[Lornts@snasningen.no](mailto:Lornts@snasningen.no" \t "_blank)

Omkring 20 personer hadde møtt fram for å høre Maja Dunfjelds foredrag «Hva og hvorfor ornamentikk» på Saemien Sijte i Snåsa torsdag kveld. Foredraget var en del av Duodjiinstituhtta (utviklingssenter for samisk håndverk) sin 20-års feiring.

Dunfjeld som har en doktorgrad i kunsthistorie-Duodji fra Universitetet i Tromsø, forklarte ivrig om kulturelle og historiske forskjeller som opp gjennom historien hadde formet og gitt opphav til den ornamentikken som vi kjenner fra duodji.

– Det var virkelig gøy å undervise igjen, jeg ble helt oppslukt etter hvert som jeg begynte å gå gjennom mitt eget materiale, forteller Dunfjeld med et smil.

Hun har en mangeårig bakgrunn fra duodji, og var med på oppstarten av Duodjiinstituhtta (utviklingssenter for samisk håndverk), for 20 år siden. Hun har i tillegg jobbet som faglærer i ungdomsskolen, vært konsulent i Samiid Duodji, lektor ved Samisk høyskole og daglig leder ved Duodjeinstituhtta (utviklingssenter for samisk håndverk), og nå sist som daglig leder ved Sijti Jarnge.

Med en så sterk bakgrunn fra nettopp duodji og Duodjiinstituhtta var Dunfjeld en naturlig kandidat som foredragsholder under 20-årsjubileet.Foredragsholderen har gjennom sine mange år med duodji sett en vekst og økt interesse for faget både blant unge og voksne.

– Da jeg begynte var det mest de eldre som jobbet med dette, og de hadde det som en hobby og det ga kanskje en liten biinntekt. Etter at vi fikk startet Duodjiinstituhtta har jeg inntrykk av at det har blitt økt interesse for faget generelt og også blant de yngre. Selv om det ikke er så mange, har det blitt noen som har gjort dette til en heltidsjobb de kan leve av, forteller Dunfjeld.

Selv om Dunfjeld foreleste med stor iver strakk ikke tiden helt til, og for de som vil lære mer om ornamentikken i samisk kunsthåndverk blir det en sjanse til å få en leksjon til senere.

– Jeg ble ikke ferdig med foredraget i dag, så jeg har lovet at jeg skal komme tilbake ved en senere anledning, avslutter hun.

Ornamentikk: Maja Dunfjeld holdt et lærerikt foredrag om ornamentikk på Saemien Sijte