Saemien Sijte: Duarstan iehkeden Maja Dunfjeld sov daajroem juekieji tjaalehtjimmien bïjre aerpievuekien saemien vætnosne, aktine onne men bealjijes goltelæjjadåehkine Saemien Sijtesne.

Lornts Eirik Gifstad

[Lornts@snasningen.no](mailto:Lornts@snasningen.no)

Medtie 20 almetjh lin båateme juktie govledh Maja Dunfjelden håalemem «Mij jïh man åvteste tjaalehtjimmie» Saemien Sijtesne Snåasesne duarstan iehkeden. Håaleme lij akte bielie Duodjiinstituhttan 20-jaepien heevehtimmeste.

Dunfjeld mij dåakteregraadem åtna duedtesne –Universiteeteste Tromsøsne eadtjohkelaakan kultuvrelle jïh histovreles joekehtsi bïjre buerkiesti mah histovrijen tjïrrh lin hammoedamme jïh evtiedamme dam tjaalehtjimmiem maam mijjieh duedteste daejrebe.

– Joekoen luste ööhpehtidh vihth, manne eevre eadtjohke sjïdtim gosse eelkim mov jïjtse materijalen bïjre soptsestidh, Dunfjeld mejjesne jeahta.

Dïhte duedtine gïehtelamme gellie jaepieh, jïh lij meatan Duodjiinstituhttan aalkovisnie 20 jaepien gietjeste. Lissine dïhte lea faagelohkehtæjjine noereskuvlesne barkeme, konsulente orreme Samiid Duodjisne, lektovre orreme Saemien jïlleskuvlesne jïh biejjieladtje åvtehke orreme Duodjiinstituhttesne, jïh daelie minngemes biejjieladtje åvtehke Sijti Jarngesne.

Aktine dan nænnoes maadtojne raaktan duedteste jïh Duodjiinstituhtteste, Dunfjeld lij akte iemie kandidaate goh håalije 20-jaepien heevehtimmesne. Juktie dïhte duedtine barkeme gellie jaepieh dle vuajneme akte stuerebe stuerebe iedtje sjïdteme faagese, dovne noere jïh geerve almetji luvnie.

– Gosse eelkim dellie uvtemes dah båarasommesh dah mah daejnie barkin, jïh dellie daejnie barre lissine gïehtelin, jïh dagke akte lissiebaalhka sjïdti destie. Mænngan mijjieh Duodjiinstituhttine eelkimh dle tuhtjem akte stuerebe iedtje faagese sjïdteme aaj dej nuerebi luvnie. Jalhts ij leah dan jeenjesh, dle gujht naaken daan biejjien mah duedtine gïehtelieh elliestïjjen jïh maehtieh jieledh destie, Dunfjeld soptseste.

Jalhts Dunfjeld stoerre iedtjine håaloeji dle idtji gaajhkem hinnh, jïh dah mah sijhtieh vielie lïeredh tjaalehtjimmien bïjre saemien vætnosne aktem orre nuepiem åadtjoeh mænngan.

– Idtjim gaervies sjïdth mov håaleminie daan biejjien, juktie manne leam dåajvoehtamme bååstede båetedh mænngan, minngemosth jeahta.

Tjaalehtjimmie: Maja Dunfjeld aktem nuhteligs håalemem höölti tjaalehtjimmien bïjre Saemien Sijtesne.