SNÅSA: Da Turid Skavlan sluttet i jobben som diakoniarbeider i Snåsa menighet, var det én arbeidsoppgave hun ikke klarte å slutte med.

Torun Støbakk

[torun@snasningen.no](mailto:torun@snasningen.no)

Det er onsdag ettermiddag. Ute er det mørkt og kaldt, inne på stua i en avdelingen Nystuggu på Snåsa Sykeheim er et titall pensjonærer samlet for et av ukens høydepunkt; høytlesning av lokalavisa.

Noen dupper halvsøvnig med hodet, mens andre følger oppmerksomt med når Turid Skavlan med stor innlevelse er i ferd med å lese forrige ukes oppslagssak i Snåsningen.

– Det høres ut som om økonomien går litt bedre nå enn før da, så vi får håpe det går bra med dem, oppsummerer hun, etter å ha lest styreleder Eirik Tronstads kommentar om økonomien i laftebedriften Øverbygg. Så hopper hun over til noe som kanskje er mer interessant: Bursdagslista på side 3.

– Her er det mye kjentfolk ja, ser jeg, sier hun, og begynner oppramsinga.

Setter pris

Noen av de gamle virker overrasket over å høre at slektninger har bursdag, andre vet godt hvilke navn som skal leses opp. Alle virker de å sette pris på høytlesingen. De fleste møter opp hver onsdag for å få med seg Skavlans avisgjennomgang; enten det skyldes dårlig syn, sviktende helse, eller rett og slett at de liker å bli lest for. Tradisjonen er over ti år gammel.

– Det begynte med at jeg leste høyt for en kvinne som bodde i trygdebolig og som ikke klarte å lese så godt, men som var veldig interessert i å få med seg det som skjedde i samfunnet likevel. Så flyttet hun hit, og jeg flyttet etter og leste for henne på rommet hennes. Men flere og flere kom til, og rommet ble for lite, så nå holder vi til her fast, sier Turid Skavlan, og kikker på stua.

I utgangspunktet var lesestunden onsdag en av arbeidsoppgavene hennes som diakoniarbeider i Snåsa menighet, men tidligere i år gikk hun selv over i pensjonistenes rekker. Lesingen sluttet hun imidlertid ikke med.

– Dette synes jeg er så hyggelig at jeg ville fortsette, sier hun.

Gleder seg

Det virker også de gamle selv å synes.

– Det er mange som ser fram til dette, forteller beboer Brynhild Nilsen, som er en av de faste beboerne som møter opp.

Skavlan er også flink til å gjøre stoffet tilgjengelig for de eldre ved å selv kommentere artiklene med egne historier og opplevelser. Og på å forklare nyhetene på en måte som alle forstår.

– Her ser jeg en dere kjenner. Ser dere hvem dette er? Nå skal de lage egen film om Joralf, gitt, sier hun til pensjonærene, og viser fram avissiden hvor Snåsamannen Joralf Gjerstad kikker alvorlig fram over tittelen «Lager film om Snåsas bygdedoktorer». De eldre nikker gjenkjennende, ivrigere enn på lenge. Gjerstad kjenner de jo; han er på alder med flere av dem.

– Jeg prøver å forklare det litt for dem hvis det er noe som ikke er forklart så godt. Jeg tror nok de først og fremst kommer fordi det er noe som foregår, men også fordi de ønsker å få med seg hva som skjer i samfunnet. De virker å glede seg til jeg skal komme, og det gjør jo jeg og, sier Skavlan.

Det kan hjelpepleier Randi Kolås bekrefte. Faktisk er det rett som det er rift om plassene på oppholdsrommet i Nystuggu onsdag kveld.

– Det er ikke noen tvil om at de ser fram til dette. I dag så vi for eksempel at mange satte seg i stua god tid i forvegen for å sikre seg plass, sier Kolås.

ILDSJEL: Hver onsdag leser Turid Skavlan lokalavisa høyt for de gamle på Snåsa sykeheim.

GLADE: – Det er mange som ser fram til dette, sier beboer Brynhild Nilsen om lesestunda.