SNÅASE: Gosse Turid Skavlan diakonijebarkijninie orriji Snåasen åålmegisnie, dellie lij akte barkoe mejnie idtji buektehth orrijidh.

Torun Støbakk

[torun@snasningen.no](mailto:torun@snasningen.no)

Gaskevåhkoen iehkedsbiejjien. Ålkone jemhkelde jïh tjåetskeme, årrometjiehtjielisnie aktene goevtesisnie, Nystuggusne, Snåasen Skïemtjegåetesne såemies årrojh leah tjåanghkenamme akten dejstie våhkoen åajvemes ståantijste; lohkeme dehtie voenges plaereste Snåsningen.

Såemies ånnetji nahkeri sisnie eejjedeminie, mearan mubpieh leah våårkehke meatan gosse Turid Skavlan stoerre domtesigujmie evteben våhkoen stoerre aamhtesem plaeresne Snåsningen lohkeminie.

– Govloe goh ekonomije ånnetji buerebe jåhta daelie goh aarebi, juktie mijjieh åadtjobe gegkestidh dejgujmie hijven gåarede, minngemosth jeahta, mænngan goh ståvroen åvtehken Eirik Tronstaden lahtestimmiem lohkeme ekonomijen bïjre laftefabrihkesne Øverbygg. Jïh dle akten aamhtesasse njulhtjie mij kanne lea murredsåbpoe:  
Reakedsbiejjielæstoe 3. sæjrosne.

–Daesnie jïjnjh åehpies almetjh, vuajnam, jeahta jïh aalka gaajhkide nommide lohkedh.

Dam lyjhkoe

Såemies dejstie voeresijstie ierielimmesne vååjnoe gosse guvlieh maadtoeladtjh reakedsbiejjiem utnieh, mubpieh gujht veele daejrieh mah nommh mah bæjjese lohkesuvvieh. Vååjnoe goh gaajhkesh lyjhkoeh gosse Turid lohkeminie. Dah jeanatjommesh årrometjiehtjielasse båetieh fïerhten gaskevåhkoen juktie govledh Skavlan plaeriem låhka; dastegh dah nåakelaakan vuejnieh, healsoe lea nåake jallh dah raaktan lyjhkoeh naaken dejtie luhkieh. Daate aerpievuekie lea bijjelen luhkien jaepien båeries.

– Daate eelki gosse manne akten gujnese lohkim mah aktene trygdegåetesne årroeji, mij idtji buektehth dan hijven jïjtje lohkedh, men sïjhti daejredh mij siebriedahkesne heannadi. Mænngan dïhte diekie juhti, jïh manne minngesne juhtim juktie dïsse lohkedh altese tjiehtjielisnie. Men jienebh jienebh aaj böötin, jïh tjiehtjele fer onne sjïdti, juktie daelie libie iktesth daesnie, Turid Skavlan jeahta, jïh årrometjiehtjielasse vuajna.

Aalkoelisnie daate lohkemeståante gaskevåhkoen lij akte dejstie barkojste maam diakonijebarkijinie utni Snåasen åålmegisnie, men aarebi daan jaepien dle jïjtje pensjovnistine sjïdti. Men idtji badth lohkeminie orrijh.

– Tuhtjem daate dan murreds juktie daejnie sïjhtem jåerhkedh, jeahta.

Aavodeminie

Vååjnoe dah voeresh aaj dam tuhtjieh.

– Jeenjesh aavoedieh dïsse, årroje Brynhild Nilsen jeahta, mij lea akte dejstie årroejijstie mij iktesth båata.

Skavlan lea aaj væjkele aamhtesidie guarkoes darjodh dejtie voeresidie dan åvteste dïhte jïjtje stuhtjide lahteste jïjtse histovrijigujmie jïh dååjresigujmie. Jïh dïhte saernide buerkeste naemhtie guktie gaajhkesh guarkoeh.

– Daesnie aktem vuajnam dijjieh damtede. Vuejnede gie daate? Ojhte, daelie edtjieh aktem filmem Joralfen bïjre darjodh, pensjovnææride jeahta, jïh plaeriesæjroem vuesehte gusnie Snåasa-ålma Joralf Gjerstad itjmieslaakan guavla tihtelen bijjelen «Lager film om Snåsas bygdedoktorer/ filmem dorje Snåasen voenedåakteri bïjre». Dah voeresh skuajhtehke nijhkestieh, murredsåbpoe goh guhkede gietjeste. Dah gujht Gjerstadem demtieh: dïhte maa seamma aaltarisnie jeanatjommesinie dejstie.

– Manne pryövem ånnetji buerkiestidh dejtie jis mij akt ij leah dan veele buerkiestamme. Manne gujht vïenhtem dah uvtemes båetieh dan åvteste mij akt heannede, men aaj dannasinie dah sijhtieh daejredh mij siebriedahkesne heannede. Vååjnoe dah aavodeminie manne edtjem båetedh, jïh dam gujht manne aaj darjoem, Skavlan jeahta.

Viehkiesåjhtere Randi Kolås maahta dam vihtiestidh. Raaktan heannede sijjieh mahte fååtesieh årrometjiehtjielisnie Nystuggusne gaskevåhkoen iehkeden.

–Ij leah naan juerie dah aavode daase. Daan biejjien amma vööjnimh jeenjesh årrometjiehtjilasse tjihkedin guhkiem åvtelen juktie sijjiem åadtjodh, Kolås jeahta.

IEDTJELADTJE. Fïerhten gaskevåhkoen Turid Skavlan dam voenges plaeriem låhka dejtie voeresidie Snåasen skïemtjegåetesne.

AAVONE:- Jeenjesh aavodeminie daase, årroje Brynhild Nilsen jeahta lohkemeståanten bïjre.