Kultuvrekuvsjesne Snåasesne

Snåase: Guessielearohkh dovne Bïerjeste böötin Staaren lïhke Snåasese evteben våhkoen – juktie smeejvemem lïeredh.  
Lornts Eirik Gifstad

[lornts@snasningen.no](mailto:lornts@snasningen.no)

Daate heannadi gosse lij gïele- jïh kultuvrevåhkoe Åarjel-Saemiej skuvlesne. Gosse Snåsningen skuvlesne mïnni evteben våhkoen, learohkh - dovne dah sïejhme learohkh jïh guessielearohkh – lin lïereminie guktie dah edtjin gaajhkem niesteste nuhtedh. Dovne måarah, soenh jïh dueljie joekehtslaakan åtnasuvvieh, saaht mehtie sijjeste bovtsesne dah båetieh. Gosse daate learoe pleentesåvva dejpeli daajrojne jïh gïelegoerkesinie ektine, dah nuhteligs biejjieh åadtjoeh gïele- jïh kultuvrevåhkosne.

– Daate joekoen lyjhkedihks, mijjieh learohkh utnebe ovmessie sijjijste mah diekie båetieh ajve daan våhkoen gaavhtan. Dej gaskem mah båetieh leah naaken Bïerjen tjïelteste Staaren lïhke Sveerjesne, Anita Dunfjeld Aagård soptseste, mij lea lohkehtæjja skuvlesne.

Daajroe

Daan beajjetje maehtehtje - Nils Arvid Westerfjell – jïjnjem daajra dovne saemien gïelen, kultuvren jïh ij goh unnemes bovtsen bïjre. Dan biejjien aktem niestiem smeejvi, jïh nommem dejtie ovmessie bielide learoehkidie lïerehti, jïh mïsse dah åtnasuvvieh.

Bovtsen juelkine Westerfjell dovne tjiehtjeremåarah jïh veanasoenh vuesiehti, mejtie gïetebaantine jïh mïelehkevadtesinie åtnasovvin dejpeli.

–Learohkh edtjieh jïjtje lïeredh tjiehtjeremåaram olkese vaeltedh jïh gaalloeh njelledh, Aagård buerkeste. Tjiehtjeremåara amuledtine åtnasåvva jïh gaalloehkijstie gaallohkh gåaroeh.

Lyjhkedihks

Westerfjellen mïelen mietie, mij jïjtje akte aerpievuekien guedtije jïh daejnie barkojne dovne histovrijem jïh daajroem tjåadtjohte, dle jiene-jienebh almetjh mah sijhtieh dan båeries kultuvren bïjre lïeredh.

–Vihkeles båeries histovrijem jïh daajroem gorredidh. Mov vuajnoen mietie, goh dennie jeatjah siebriedahkesne, dle jiene- jienebh mah sijhtieh dam båeries kultuvrem gorredidh. Aarebi almetjh jïjnjem daajroem utnin, daajroe mij lea gaarvanamme tïjje doekoe, men annje naan ïedtjeladtjh mah kultuvrem gorredieh jïh dam vaarjelieh jïh guhkiebasse leerehtieh, Westerfjell jeahta.

– Hævvi dle ånnetji jeerehte man jïjnjem dah ovmessie learohkh maehtieh, dovne gïelen jïh jeatjah daajroem bïjre. Men vååjnoe goh dah leah væjkeles, jïh naaken gujht vielie maehtieh goh daesnie vuesiehtieh daan biejjien, jeahta.

Prosjekte

Aarebi Westerfjell aaj gelliej gïele- jïh kultuvrehistovreles prosjektigujmie barkeme, goh akte bïhkedimmie-cd, gusnie maahta dam saemien nommem jïh åtnoem lïeredh bovtsen gaajhkide bearkoestuhtjide, soenide jïh måarojde.

Dïhte aaj aktem nedtesijjiem tseegkeme gusnie maahta govledh dejtie ovmessie saemien eatnemenommide, guvviejgujmie jïh 3D-maalligujmie.

–Saemien gielesne jïjnjh ovmessie baakoeh jïh dïejvesh utnebe ovmessie sijjine eatnamisnie, jïh dejtie ij lïerh jis ij leah ålkone eatnamisnie naakenigujmie mah dejtie maehtieh jïh dejtie buerkiestieh. Dan åvteste Westerfjell dam nedtesijjiem dorjeme daelie, mij dejtie båeries baakojde gorrede jïh åtnoem dejstie buerkeste, Aagård jeahta.

Ållesth 25 learohkh 1.-7.klaassesne gïele- jïh kultuvrevåhkosne, jïh daennie våhkosne learohkh edtjin lïeredh bovtsem smeejvedh, beapmoem jurjiehtidh jïh vytnesjidh.

Daate våhkoe lij akte ållesth njieljie dagkaristie aamhtesevåhkojste, gusnie learohkh saemienskuvlesne ovmessie prosjekth utnieh. Minngebe aamhtesevåhkoe lea tsïengelen, dellie dah båarasommes learohkh edtjieh meedijan bïjre utnedh, jïh doh nööremes vijreme- jïh lidtemekultuvren bïjre.

Soenh: Lohkehtæjja Anne-Lise Dunfjeld jïh maehtehtje Nils Arvid Westerfjell ovmessie soenh vuesiehtieh mejtie niesteste vaalteme, jïh buerkiestieh mïsse dah åtnasovvin båeries saemien aerpievuekesne.