|  |  |
| --- | --- |
| |  | | --- | | til meg  https://mail.google.com/mail/images/cleardot.gif | |

På kulturkurs i Snåsa

Snåsa: «Gjeste-elever» reiste helt fra Berg utenfor Östersund til Snåsa i forrige uke - blant annet for å lære reinpartering.   
Lornts Eirik Gifstad

[lornts@snasningen.no](mailto:lornts@snasningen.no)

Det skjedde i forbindelse med språk- og kulturuken til Åarjel-Saemiej Skuvle. Da Snåsningen besøkte skolen i forrige uke, var elever - både de vanlige elevene og tilreisende gjeste-elever - i ferd med å lære seg hvordan de kunne utnytte reinslaktet til det ytterste. Både bein sener og skinn har ulike bruksområder alt etter hvor på reinen de kommer fra. Når dette blir kombinert med historisk kunnskap og språkforståelse får elevene lærerike dager under språk og kulturuken.

– Det er veldig populært, vi har elever fra flere forskjellige steder som kommer hit bare for å delta på denne uken. Blant annet er det noen som kommer helt fra Berg utenfor Östersund i Sverige, forteller Anita Dunfjeld Aagård, som er lærer ved skolen.

Kunnskap

Dagens ressursperson - Nils Arvid Westerfjell -  er en mann som sitter inne med store mengder kunnskap omkring både samisk språk, kultur og ikke minst om selve reinen. I løpet av dagen parterte han og skar ned en hel rein, og lærte skoleelevene hva de ulike delene het på samisk og hva de ble brukt til.

I beina på reinen kunne Westerfjell vise at det var både lykkeamuletter og sener, som i gamle dager ble brukt som armbånd og kjærestegaver.

– Elevene skal selv blant annet få prøve seg på å ta ut lykkebeinet og på å flå reinskaller, forklarer Aagård. Lykkebeinet blir brukt til smykker og skinnet fra reinhodene blir brukt i de tradisjonsrike skallene (sko laget av reinskinn).

Populært

Westerfjell som selv er en tradisjonsbærer og med dette holder både historie og kunnskap i hevd, har inntrykk av at det blir mer og mer populært å lære om den gamle kulturen.

– Det er viktig å ta vare på gammel historie og kunnskap. Mitt inntrykk er at det, som ellers i samfunnet, er blitt flere og flere som er opptatt av å bevare den gamle kulturen. Folk satt med mye kunnskap før, kunnskap som over tid har forsvunnet, men det er noen idealister som tar vare på kunnskapen og ser til at den overlever og blir formidlet videre, sier Westerfjell.

– Det er selvsagt litt varierende hvor mye de forskjellige elevene kan, både når det kommer til språk og annen kunnskap. Men det virker som om de er flinke og en god del kan nok mer enn de gir uttrykk for her i dag, sier han.

Prosjekt

Westerfjell har også tidligere jobbet med mange språk og kulturhistoriske prosjekter, han har blant annet laget en instruksjons-cd, der man kan lære seg navn og bruk på alle de ulike kjøttstykkene, senene og beina i reinsdyret på samisk.

Han har også opprettet et nettsted som forklarer ulike samiske landskapsbetegnelser med bilder og 3D modeller.

– Det er slik at man i det samiske språket har mange ulike ord og uttrykk på forskjellige landskapsbetegnelser, disse lærer man ikke med mindre man er ute i naturen sammen med noen som kan de og får de forklart. Derfor har Westerfjell nå laget dette nettstedet som tar vare på de gamle ordene og forklarer bruken av de, forklarer Aagård.

Totalt var 25 elever fordelt på 1.–7. klasse med på språk og kulturuken, og i løpet av uken skulle elevene gjennomgå alt fra partering av rein, til matlaging og kunsthåndverk.

Denne uka var en av i alt fire slike temauker, der elevene ved sameskolen har ulike prosjekt. Neste temauke blir i løpet av januar måned, da skal det handle om media i de eldste klassene og jakt og fangstkultur i de yngste.

Sener: Lærer Anne-Lise Dunfjeld og ressursperson Nils Arvid Westerfjell holder opp forskjellige sener som de har tatt ut av reinslaktet, og forklarer hva de ble brukt til i gammel samisk tradisjon.