Dïhte mijjen fuelhkie

SNÅASE: Pensjovniste Brynjar Austli dohkh diekie Snåasen Stïentjen gaskem vööji eevre jïjtjevyljehke, juktie baataræjjaguidine årrodh Pollyse (40). Ij aktem sekundem saangerdh gænnah.

Torun Støbakk

[torun@snasningen.no](mailto:torun@snasningen.no)

–Måjhtah datne mannem lïerehtih bïjlem vuejedh?

Jevia Ingabire (37) åejjiem mænngese gijhneste jïh praehkede. Austli föörhkede, dam gujht veele måjhta. Soffesne, Snåase-pensjovnisten luvnie, Jevia jïh geellebe Polly (40) tjahkasjieh prïhtjegem juvkieh, mearan baernebe Brian (4) guelpesne stååkedeminie. Dej minngemes jaepiej dïhte orre fuelhkie jåvlem heevehtamme pensjovnistine Snåaseste. Dam eah buektehth daan jaepien; Polly tjuara gidtjh barkedh. Daan jaepien tjuerieh madtjeles årrodh guessine jåvli åvteli. – Brynjar lea goh mijjen nöörjen fuelhkie, Jevia jeahta jïh pensjovnistese goevlele.

Baatarigan

Dah Nöörjese böötigan jaepien 2002. Ånnetji vielie goh luhkien jaepien gietjeste, gåabpegh lin studenth universiteetesne Rwanda’sne. Dah slyöhpin dam isvelihke almetjebovvelimmiem dååjredh jaepien 1994 – men dåårjin dejtie baarojde mænngan gosse lin lohkeminie.

– Annje lij båasarimmie dåaroen mænngan. Jeenjesh jieledem dassin jïh roestegåatan böötin bielelen naaken guarkajin mannasinie. Goh studenth jïh elite-almetjh gyhtjelassh gihtjimh, mijjieh tjaalegh tjeelimh mejtie deallahtimh okseste oksese. Man åvteste lij naemhtie mijjen laantesne, daelie gosse dåaroe lij nåhkeme? Dellie åejvieladtjh måsnoejin jïh jïjnjh dejstie studentijste roestegåatan bïejesovvin. Mijjieh sjæjsjalimh baataridh, Polly buerkeste.

58 jeatjah studentigujmie ektine, Polly jïh Jevia Ugandan gåajkoe vöölkin, gusnie staatusem kvotebaataræjjine åadtjoejin EN:sne. Jevia Tråantese seedtesovvi juktie aktem orre jieledem aelkedh, mearan Polly åadtjoeji Stïentjesne årrodh.

Daan biejjien Jevia lea vaarjelimmiesåjhtere, mearan Polly lea baataræjjakonsulente Lørenskogesne. Gåabpatjahkh jollebe ööhpehtimmiem utnieh, jïh hijven nöörjen soptsestieh. Dan åvteste Brynjar Austli – Pollyn baataræjjaguide – ånnetji dehtie earoste åådtje.

– Brynjar mannem lïerehti nöörjen almetjigujmie gaskesadtedh, jïh akte joekoen vihkeles dåarjoehtæjja orreme. Dïhte mijjem jïjnjem viehkiehti, jïh mijjese jïjnjh daajroeh vedti laaki, njoelkedassi jïh kultuvren bïjre Nöörjesne, Polly jeahta.

Jevia nijhkeste.

– Mijjieh jearsoes domtimh jeatjah nöörjen almetjigujmie soptsestidh Brynjaren gaavhtan, dïhte lij dan gïemhpes, Jevia föörhkede.

Dah leah hæhtjosne orreme Brynjarinie, dah leah lïereme tjoejkedh Brynjaristie, Brynjar lea juhtemelaessiem vuajeme, dïhte leaksoejgujmie viehkiehtamme, jïh referansealmetjinie orreme gosse Polly barkoem ohtsi. Gosse dah guaktah pruvrigan Rwanda’sne jaepien 2011, Brynjar heevehtæmman dåeriedi. Dah guaktah eakan tjïekh pensjovniste lea joekoen vihkeles orreme dejtie.

Vööji dohkh diekie

Jïjtje Austli ij aktem sekundem saangerdh satne sïjhti baataræjjaguidine årrodh Pollyse jaepien 2003, men ij buektehth buerkiestidh man åvteste dam darjoeji. Polly gidtjh Stïentjesne årroeji, mearan Austli Snåasesne. Ijtje vieltien pensjovniste Stïentjese Stïentjeste vööji juktie sov voelpem råakedh, bielelen naan maaksoem dan åvteste åadtjodh.

– Seapan lij dan åvteste manne lim Afrijhkesne orreme naan aejkieh daan åvtelen. Manne vööjnim dah baataræjjaguiden mietie syökin Stïentjesne jïh sïjhtim pryövedh, Austli jeahta.

Læhkoe

Dïhte lea daelie dej tjïjhtje-gaektsie almetji gaskem mij lea bïeljelamme satne sæjhta baataræjjaguidine årrodh dejtie baataræjjide mejtie Snåasen tjïelte edtja dåastodh goeven. Gaskevåhkoen dah guidh sijjen voestes kuvsjese gaavnesjieh.

– Dïhte illedahke destie maam manne minngemes aejkien darjoejim lij dan soe hijven, jïh goh pensjovniste dle astem aaj, buerkeste.

–Daate mij akt maam sïjhth jieniebidie juvnehtidh?

–Jis ïedtjem utnieh mïsse akte jeatjebem goh Snåase, byöroeh ohtsedh. Datne maahtah dååjredh maam akt dan hijven goh provrehïejese Rwanda’sne bööresovvedh. Dah jiehtieh dah jïjnjem manneste lïereme, men manne aaj unnemes seamma jïjnjem dejstie lïereme, jeahta.

Baataræjjakonsulente Ragnheid Ona-Hauffen Snåasen tjïeltesne, gegkeste jeenjesh båetieh gaskevåhkoen tjåanghkose, mij lea tjïelten ståvroesavkesne.

– Mijjieh annje daarpesjibie jienebh baataræjjakonsulenth, jïh gåarede ajve båetedh jis ajve tjetskehke govledh mij daate lea, jeahta.

LIHKE VOELPH: Jevia jïh geellebe Polly buerkiestieh Brynjar Austli’m goh akte lïhke dåarjoehtæjja. – Ih dan skabroeh domth gosse baataræjjaguidem åtnah. Datne vuajnah dah baataræjjah mah eah leah guidem åtneme, mij akt fååtese, dah vielie jueriedisnie, Polly soptseste, mij lea aehtjie akten baarnan, Brian guhte lea njieljien jaepien båeries.