    Han er familien vår

SNÅSA: Pensjonist Brynjar Austli kjørte tur-retur mellom Snåsa og Steinkjer på frivillig basis for å være flyktningguide til Polly (40). Det angrer han ikke et sekund.

Torun Støbakk

[torun@snasningen.no](mailto:torun@snasningen.no)

– Husker du at du lærte meg å kjøre bil?

Jevia Ingabire (37) kaster hodet bakover og gapskratter. Austli ler, husker det godt. I sofaen hjemme hos Snåsa-pensjonisten sitter Jevia og ektemannen Polly (40) og nipper til hver sin kaffekopp, mens sønnen Brian (4) leker på gulvet. De siste årene har den lille familien feiret jul sammen med pensjonisten fra Snåsa. Det får de ikke til i år; Polly må nemlig jobbe. I år må de nøye seg med et førjulsbesøk. – Brynjar er som vår norske familie, sier Jevia og kikker bort på pensjonisten.

Flyktet

De kom til Norge i 2002. For litt over ti år siden, var begge to studenter på universitet i Rwanda. De slapp å oppleve det fatale folkemordet i 1994 – men fikk med seg etterdønningene i studietilværelsen.

– Det var fortsatt uro etter krigen. Mange mistet livet og ble fengslet uten at noen skjønte hvorfor. Som studenter og elitefolk stilte vi spørsmål, vi skrev papirer som vi leverte fra dør til dør. Hvorfor var det slik i landet vårt, nå som krigen var over? Da ble myndighetene sure og mange av studentene ble fengslet. Vi bestemte oss for at vi måtte flykte, forklarer Polly.

Sammen med 58 andre studenter, reiste Polly og Jevia til Uganda, hvor de fikk status som kvoteflyktninger i FN. Jevia ble derfra sendt til Trondheim for å starte et nytt liv, mens Polly fikk bo i Steinkjer.

I dag er hun vernepleier, mens han jobber som flyktningkonsulent i Lørenskog. De har begge høyere utdanning, og snakker godt norsk. Det får Brynjar Austli – Pollys flyktningguide – litt av æren for.

– Brynjar lærte meg å komme i kontakt med nordmenn, og har vært en veldig viktig støttespiller. Det hjalp oss veldig mye, og ga oss mye kunnskap om lover, regler og kulturen i Norge, sier Polly.

Jevia nikker.

– Vi følte oss trygge på å snakke sammen med andre nordmenn på grunn av Brynjar, han var jo så snill, ler hun.

De har vært på hytteturer med Brynjar, de har lært seg å gå på ski med Brynjar, Brynjar har kjørt flyttelass, han har hjulpet til med lekser, og han har stått fram som referanse når Polly søkte jobb. Da paret giftet seg i Rwanda i 2011, ble han med nedover for å feire. Paret legger ikke skjul på at pensjonisten har betydd mye for dem.

Kjørte tur-retur

Selv angrer ikke Austli et sekund på at han meldte seg som flyktningguide for Polly i 2003, men han klarer ikke helt å forklare hvorfor han gjorde det. Polly bodde nemlig i Steinkjer, mens Austli bodde på Snåsa. På eget initiativ kjørte pensjonisten tur-retur Steinkjer for å møte sin venn, uten noen form for økonomisk godgjøring.

– Antakelig var det fordi jeg hadde vært i Afrika noen turer før den tid. Jeg så at de søkte etter flyktningguide på Steinkjer og hadde lyst til å prøve, sier Austli.

Suksess

Han er nå blant de sju-åtte personene som har meldt seg som flyktningguide for flyktningene Snåsa kommune skal ta imot i desember. Onsdag møtes guidene til sitt første kurs.

– Resultatet av det jeg gjorde sist gang var helt fantastisk, og som pensjonist har jeg tid, forklarer han.

– Er dette noe du vil anbefale til flere?

– Hvis de er interessert i noe annet enn Snåsa, bør de søke. Du kan oppleve noe så fantastisk som å bli invitert med på bryllup i Rwanda. De sier de har lært veldig mye av meg, men jeg har også lært minst like mye av dem, sier han.

Flyktningkonsulent Ragnheid Ona-Hauffen i Snåsa kommune, håper mange tar turen til onsdagens møte, som avholdes på kommunestyresalen.

– Vi trenger fortsatt flere flyktningkonsulenter, og det er lov til å møte opp hvis man bare er nysgjerrig på å høre hva dette går ut på også, sier hun.