**Krogsgården: Snåasen almetjh leah ojhte ïedtjije jåvle-aajmose båetedh, jïh medtie 400 dejstie geajnoem gaavnedin daan jaepien öörnedæmman Julsjau laavadahken aejlegsbiejjien**

**Lornts Eirik Gifstad**

[**lornts@snasningen.no**](mailto:lornts@snasningen.no)

**Prïhtjege dållesne, aadtjen bååhkesjamme gaahkoeh, jåvlerïeseldahkh jïh jåvlevadtesh; daan jaepien Julsjau Krogsgårdesne lij dïeves jïjnjh aatigujmie mah jåvle-aajmoem sjugniedin dejnie ellen jeanatjommesinie.**

**Fuehpesne**

**Dah bååhkesjæjjah Bårstuggusne lin aalkeme gaahkoeh bååhkesjidh aareh aereden, men jalhts jeenjesh kruepiesgaahkojde lyjhkin dellie sån dah traktovrevaaflah dah, mah daan biejjien stoerre heannadimmie sjïdtin.**

**– Ånnetji fuehpie sjïdteme nuekies traktovrevaaflah bissedh, juktie mijjieh sjaljoen rastah skodtebe göökti göökti vaaflajgujmie, juktie nuekies åadtjodh dejtie mah dej mietie gihtjieh, akte ånnetji raassan Kristin Østgård soptsesti mearan vaaflapreejrine skodti.**

**Dah gidtjh traktovrevaaflide bissin dåaktereståapoen tjöövkesne, jïh gosse vaaflah doekin goh baahkes veetegaahkoe Bårstuggusne, dle dåeriesmoerh logistihkine åadtjoejin.**

**Vaaflabissije Grete Berg nuekies barkoem utni.**

**– Mijjieh eelkimh bissedh tsåahka uktsie daan aereden, jïh mijjieh vaaflah bissedamme eevre goske tsåahka golme. Man jïjnje smeele mij lea dorjesovveme dam im daejrieh gænnah, men mijjieh jaabnan gïehtelamme, vaaflabissije soptseste.**

**Vuasahtallijh**

**Dovne lientsieståapoe jïh dåaktereståapoe lin dïeves ovmessie vuasahtallijijstie jïh darjoemijstie. Jeenjesidie daejstie vuasahtallijijstie dle daate öörnedimmie akte åvtejåvli aerpievuekie sjïdteme maam eah gåessie gænnah sïjhth dassedh.**

**– Manne meatan orreme goh vuasahtallije jaepien 1997 raejeste. Akte aerpievuekie munnjien sjïdteme daesnie årrodh, jïh seamma jïjnje murredsvoeten gaavhtan goh jïjnjh vaaroeh doekedh, Bergljot Søraa Graven jeahta, mij lea akte dejstie vuasahtallijijstie mij lea guhkebem meatan orreme öörnedimmesne Julesjau.**

**Bååhkesjimmie**

**Lientsieståaposne dah golme ïedtjije bååhkesjæjjah Borgny Holsing, Anne Heistad jïh Kirsten Tørring ryöjredamme. Dah dovne leefsah jïh pearagaahkoeh doekin, men aaj lïerehtimmiem bååhkesjimmiekåanstesne faalehtin dejtie mah sïjhtin.**

**– Mijjieh jeahteme almetjh edtjieh åadtjodh pryövedh, men daan mearan dle ij naaken dam sïjhteme. Ij guhte doesth, leefsabååhkesjæjja Anne Heistad soptseste. Men jalhts idtji guhte sïjhth lïeredh, dellie gujht jeenjesh mah sïjhtin bååhkesjimmievaarojde åestedh.**

**– Mijjieh meatan utnimh naa jïjnjh leefsah, men dejtie mahte dallatjinie doekimh, juktie daelie ajve pearagaahkoeh aajmene, bååhkesjæjjah soptsestin.**

**Båaltajehteme**

**Gosse tsåahka lij mahte golme, dle almetjh sjaljose böötin juktie vuejnedh daan jaepien jåvlegoesebåaltajehtemem. Stoerre jïh smaave åadtjoejin jåvlelaavlomh laavlodh, jïh jåvlegoesen bïjre veedtsin mearan Ola Jonny Fjelldal trekkspïelesne spealadi. Mænngan muvhth jåvlelaavlomh jåvle-aajjide lååvleme, dellie lij daan biejjien stoerre heannadimmie jeenjesidie dejstie nueriebistie.**

**Golme jåvle-aajjah böötin vaerrien deavan bæjjese sjaljoen gåajkoe, jïh eadtjohkelaakan vadtesh vedtin dejtie nööremes maanide öörnedimmesne.**

**Mejtie jåvle-aajjah Aantesvaereste jallh Roktdaeleste böötin dan bïjre idtjin maanah dan jïjnjem pryjjh, dan guhkiem dah vadtesh lin stïeresne.**

**Jïjnjh almetjh: Medtie 400 guessieh lin geajnoem gaavneme daan jaepien öörnedæmman Julesjau Krogsgårdesne.**

**Bååhkesjimmie: Bååhkesjimmievuebnesne lij gaajh fuehpie jïh bååhkesjæjjagujnh jallan asth voejngem sigkedh. Daesnie Hilde Østvik jïh Helle Bergli mah leah jienebh kruepiesgaahkoeh vuebnien sïjse bïejeminie.**