**Krogsgården: Snåsningene er tydeligvis ivrige etter å komme i julestemning, og rundt 400 av dem fant veien til årets Julsjau lørdag formiddag.**

**Lornts Eirik Gifstad**

**[lornts@snasningen.no](mailto:lornts@snasningen.no" \t "_blank)**

**Bålkaffe, nybakt brød, julepynt og julegaver; årets Julsjau i Krogsgården var fullpakket med stemningsskapende elementer som kunne bringe fram julestemningen i de aller fleste.**

**Full fart**

**Bakerne i Bårstuggu hadde vært i full gang med brødbaksten siden tidlig på morgenen, men selv om grovbaksten var populær var det traktorvaflene som ble dagens høydepunkt.**

**– Det har blitt litt travelt med å få til nok traktorvafler, så vi løper over tunet med to og to vafler for å dekke etterspørselen, fortalte en noe stresset Kristin Østgård mens hun hastet videre med vaffelbrettet.**

**Stekingen av traktorvaflene var nemlig plassert på kjøkkenet i doktorlåna, og når salget da gikk som varmt hvetebrød i Bårstuggu fikk de problemer med logistikken.**

**Vaffelsteker Grete Berg hadde nok å henge fingrene i.**

**– Vi startet stekingen klokka ni i morges og det har gått i ett helt fram til nå like før tre. Hvor mye røre det har blitt laget har jeg ikke peiling på, men det har gått jevnt, forteller vaffelstekeren.**

**Utstillere**

**Både lensmannslåna og doktorlåna var fullpakket med forskjellige utstillere og aktiviteter. For mange av utstillerne har dette arrangementet blitt en førjulstradisjon som de ikke kan være foruten.**

**– Jeg har vært med som utstiller siden 1997. Det har blitt en tradisjon for meg å være med her, så det er like mye for hygge som for å få solgt mye varer, forteller Bergljot Søraa Graven, som er en av de utstillerne som har vært med på julesjaua lengst.**

**Baking**

**I lensmannslåna hadde de tre ivrige bakerne Borgny Holsing, Anne Heistad og Kirsten Tørring rigget seg til. De solgte både lefser og potetkaker, men tilbød også opplæring i bakekunsten til de som ønsket det.**

**– Vi har sagt at folk skal få prøve, men så langt har det vært lite respons. Det er ingen som tør, forteller lefsebaker Anne Heistad. Men selv om det ikke ble noen stor pågang på opplæringsaktiviteten fikk de i hvert fall omsetning på bakervarene.**

**– Vi hadde med oss en del lefser, de ble utsolgt nesten med en gang, så nå har vi bare potetkaker igjen, kunne bakerne fortelle.**

**Tenning**

**Når klokken nærmet seg tre strømmet folket ut på tunet for årets julegrantenning. Store og små fikk synge julesanger og gikk rundt julegrana akkompagnert av trekkspilltoner fra Ola Jonny Fjelldal. Etter et par julesanger adressert til nissene, var det klart for dagens høydepunkt for mange av den yngre garde.**

**Tre nisser kom løpende opp bakken til tunet, og delte ivrig ut små pakker til de yngste deltagerne på arrangementet.**

**Om nissene kom fra Andorfjellet eller Roktdalen så ikke barna ut til å bry seg nevneverdig om så lenge pakkene var på plass**

**Folksomt: rundt 400 besøkende hadde funnet veien til årets Julesjau i Krogsgården.**

**Baking: Ved bakerovnen gikk det slag i slag og bakstejentene hadde knapt tid til å trekke pusten. Her er det Hilde Østvik og Helle Bergli som er i ferd med å sette inn en ny ladning med grovbrød i bakerovnen.**