Gegkestieh jïjnjh almetjh båetieh (Alternativ tittel: Ovnohkens dokumentarefilmem vuesehte)

Saemien sijte: Saemiej åålmegebiejjien programme lea gaervies. Daah nyjsenæjjah gegkestieh gaajhkesh, eah ajve saemieh, sijhtieh båetedh.

Torun Støbakk

[torun@snasningen.no](mailto:torun@snasningen.no)

Ij leah maaje naan rööpses biejjie biejjielåhkosne - men Sara Marja Magga, Liisa Jåma, Britt Sparrock jïh Susanne Lyngman læjhkan gegkeste almetjh estieh saemiej åålmegebiejjiem heevehtidh båetijen gaskevåhkoen.

Dokumentarefilmem vuesehte

Programmesne gaajhke, dehtie aerpievuekien saevegebijjiedimmeste internaaten lïhke learohkigujmie ektine, gaahpoeh maanagïertese jïh skuvlese, jïh akte tjeahpoevuasahtalleme åarjelsaemien Margrete Olsdatter Bull Kreutzen jieleden bïjre, Saemien Sijtesne.

Programmesne aaj akte filme aktede dan mearan ovnohkens dokumentarefilmeste maam Saemien Sijte buektiehtamme skååffedh.

Jeereldihkie man jeenjesh mah båetieh

Dovne Gïelem nastedh, Snåasen tjïelte jïh Saemien Sijte viehkehteminie biejjiem öörnedidh. Men aaj jïjnjh jeatjah aktöörh. Dah golme nyjsenæjjahh gegkestieh jeenjesh sijhtieh naakenidie dejstie öörnedimmijste båetedh dan biejjien – jïh tjïertestieh gaajhkesh leah buerie båeteme öörnedæmman. Aarebi jaepiej dle jeereldihkie orreme man jeenjesh mah båateme. Men voenen nöörjen bieleste dle eah leah dan jeenjesh båateme goh dah nyjsenæjjah lin vaajtelamme.

- Ånnetji gujht ryöhkoe åvtelen daate tjåadtjoen aerpievuekine sjædta snåasehkidie, Liisa Jåma jeahta, åvtelen Britt Sparrock lissehte:

- Mijjieh gujht gegkestibie snåasehkh sijhtieh daam biejjiem jïjtsasse vaeltedh.

Hijven dååjrese

Dah nyjsenæjjah vienhtieh daate biejjie maahta akte hijven dååjrese årrodh guesside – jïh tjïertestieh saemiej åålmegebiejjie lea akte hijven nuepie dej bieliejgujmie saemien byjresistie åahpenidh, mejtie almetjh eah kanne aarebistie damth. Vuesiehtimmien gaavhtan dle sæjhta nuepie årrodh saemieinternaatesne guessine mïnnedh Snåasen skuvlen lïhke.

- Saemiej åålmegebiejjien såemies jaepien gietjeste, dle såemies snåasehkh guessine böötin mijjese, jïh dah tuhtjin gaajh luste internaatese båetedh, juktie desnie eah lin aarebi orreme, Lyngman soptseste.

Dah aaj voejhkelamme aktem dan jeereldihkie programmem darjodh goh gåarede, ihke jeanatjommesh edtjieh tuhtjedh fryöjstehke båetedh.

- Mijjieh pryöveme sjïehteladtedh ihke jeenjesh edtjieh nuepiem åadtjodh meatan årrodh, Susanne Lyngman jeahta.

Staatetjaelije båata

Mearan saemiedigkieraerie Ellinor Marita Jåma dam faageles boelhkem utni dan biejjien dæjman, dle daate dåehkie staatetjaelijem bööreme, Ragnhild Vassvik (BK) Orrestehteme- jïh reeremedepartemeenteste (ORD, daaroen FAD). Daate departemeente lea amma dïhte mij uvtemes saemien aamhtesigujmie barka.

- Dïhte aadtjen staatetjaelijinie sjïdteme, jïh lij ånnetji dannasinie mijjieh sïjhtimh satnem diekie bööredh, Magga buerkeste.