Håper på godt oppmøte (Alternativ tittel: Viser ukjent dokumentarfilm)

saemien sijte: Programmet for samefolkets dag er klart. Disse damene håper alle, ikke bare samer, møter opp.

Torun Støbakk

[torun@snasningen.no](mailto:torun@snasningen.no)  
Det er riktignok ikke noen rød dag på kalenderen - men Sara Marja Magga, Liisa Jåma, Britt Sparrock og Susanne Lyngman håper likevel at folk setter av litt tid neste onsdag for å feire samefolkets dag.

Viser dokumentarfilm

På programmet står alt fra den tradisjonelle flaggheisingen ved internatet sammen med skolebarna, til åpen barnehage og skole og kunstutstilling om livet til sørsamiske Margrete Olsdatter Bull Kreutz på Saemien Sijte.

På programmet står også visning av en så langt ukjent dokumentarfilm som som Saemien Sijte har fått tak i.

Varierende oppmøte

Både Gielem Nastedh, Snåsa kommune og Saemien Sijte bidrar til å arrangere dagen. Det gjør også flere andre aktører. De tre damene håper at så mange som mulig tar turen innom noen av dagens arrangement - og presiserer at alle er velkomne på arrangementet. Tidligere år har oppmøtet vært varierende. Dessuten har oppmøtet fra den helnorske delen av bygdas befolkning til tider vært dårligere enn damene hadde ønsket.

- Det tar litt tid å få det til å bli en fast tradisjon for snåsningene, sier Liisa Jåma, før Britt Sparrock skyter inn:

- Vi håper jo at snåsningene vil ta til seg denne dagen.

Positiv opplevelse

Damene tror dagen kan være en positiv opplevelse for de besøkende - og påpeker at samefolkets dag er en yndet mulighet til å bli kjent med de sidene av det samiske miljøet som folk kanskje ikke kjente fra før av. For eksempel vil det være mulig å besøke sameinternatet ved sentralskolen.

- På samefolkets dag for et par år siden fikk vi besøk av noen snåsninger, og de syntes det var kjempeartig å komme på internatet, for der hadde de aldri vært før, forteller Lyngman.

Dessuten har de forsøkt å få programmet så variert som mulig, for at flest mulig skal finne det fristende å møte opp.

- Vi har prøvd å legge det opp sånn at mange skal få til å være med, sier Susanne Lyngman.

Statssekretær kommer

Mens det i fjor var sametingsråd Ellinor Marita Jåma som ledet det faglige påfyllet for dagen, har gjengen i år invitert statssekretær Ragnhild Vassvik (Ap) fra Fornyings- og administrasjonsdepartementet (FAD). Det er altså dette departementet som i størst grad jobber med samiske saker.

- Hun er ny som statssekretær og det var litt derfor vi ønsket å ha henne hit, forklarer Magga.