**Dramatikk og kjærlighet**

**SNÅSA: Tirsdag ettermiddag var det duket for et svensk-samisk kjærlighetsdrama på scenen i Snåsa samfunnshus.**

**Lornts Eirik Gifstad**

**[lornts@snasningen.no](mailto:lornts@snasningen.no" \t "_blank)**

**Hvis man ikke kan samisk og ikke har rein, er man da fortsatt en same?**

**Mange slike spørsmål omkring identitet og tilhørighet ble stilt under forestillingen «SMS från Soppero» på Snåsa samfunnshus tirsdag kveld.**

**Romeo og Juliet**

**Teatret som er basert på Ann-Helen Laestadius debutroman «SMS från Soppero» er en på mange måter en samisk versjon av William Shakespeares udødelige klassiker Romeo og Juliet, og bygges opp omkring en indre strid mellom to familier der to ungdommer forelsker seg men blir nektet å være sammen av sine familier.**

**Spørsmål**

**Identitetsspørsmålet omkring det å være same, og hvem som har rett til å være same er et spørsmål Laestadius har hentet fra sitt eget liv, der hun ikke før i godt voksen alder tok til seg den samiske kulturen og sine samiske røtter.**

**Skuespillet tok ikke bare opp konflikter innenfor det samiske miljøet, men også problematikk med fordommer som samene har blitt møtt med opp gjennom tiden og som de til en viss grad fortsatt også sliter med. Mye av innholdet i skuespillet kan nok veldig mange relatere seg til, og dette med identitetsspørsmål og tilhørighet er nok noe alle ungdommer mer eller mindre kan kjenne seg igjen i.**

**Vanskelig**

**Teatret gikk på svensk og samisk så hadde det ikke vært for en svevende snakkeboble over scenen som tekstet deler av det som ble sagt, kunne det nok i beste fall blitt vanskelig for de som ikke kan samisk å holde rede på dialogen.**

**Dessverre var det relativt få publikummere som tok turen på kveldsforestillingen, men for de få som møtte opp var dette en flott kulturell opplevelse som manet til ettertanke. Kanskje var det en del som på hjemturen stilte seg selv spørsmålet, hva er det som gjør at man er samisk? Har det med arv, bosted, familie, yrke eller språk og gjøre?**

**Kjærlighetsdrama: "SMS från Sopporo" er et kjærlighetsdrama som har mange fellestrekk med William Shakespeares klassiker Romeo og Juliet.**

**– Trist for sørsamene**

**Partiene Norske Samers Riksforbund (NSR) og Åarjel-Samiej Giël (ÅSG) foreslo i forbindelse med Sametingets budsjettbehandling å sikre at også samer i det sørsamiske området, Senja, Lofoten og Vesterålen skulle kunne få støtte til samisk næringsutvikling.**

**– Vi er ganske skuffet, og skjønner ikke hvorfor det skal være forskjellsbehandling mellom samer som bor i forskjellige områder, sier Piera Heaika Muotka som er sametingsrepresentant for NSR.**

**Han får støtte fra Ellinor Marita Jåma i ÅSG (bildet), som selv kommer fra det sørsamiske området.**

**– Vi foreslo å legge til disse områdene i budsjettbehandlinga, men et knapt flertall av sametingets representanter sørget for at dette ikke ble gjennomført. Det er trist for sørsamene, sier Jåma, som for tiden bor i Snåsa.**

**Hvem som kan få søke tilskudd over Sametingets tilskuddsordninger til næringsutvikling (STN) er regulert av det såkalte STN-området. Det var dette området NSR og ÅSG ønsket å utvide, men som Sametingets plenum med et knapt flertall satte en stopper for.**

**TRIST: Ellinor Jåma er skuffet over at forslaget ikke fikk gehør av flertallet.**