**SNÅSA: Etter en lang og nitid prosess, er merkevarenavnet på Snåsavanns flaskevann endelig klart.**

**Lornts Eirik Gifstad**

**[lornts@snasningen.no](mailto:lornts@snasningen.no" \t "_blank)**

**Det har vært mye jobb og en lang prosess som har ledet fram til navnevalget på Snåsavann a/s sitt flaskevann.**

**– Vi har til slutt konkludert med at flaskevannet vårt rett og slett skal hete Snåsa. Jeg er veldig glad for at det til slutt ble Snåsa som ble valgt ut. Blant mange forskjellige alternativ som vi har testet ut var det min absolutte favoritt, forteller gründer og ideskaper Mohamed Sambou i prosjektet.**

**Fem år**

**Jobben med å finne et passende merkevarenavn har pågått i omkring fem år, og selv om det i utgangspunktet høres ut som en enkel jobb ligger det veldig mye arbeid bak.**

**– Det er kanskje ikke så enkelt å forstå hvor mye arbeid som ligger bak det å utvikle et slikt merkevarenavn. Navneforslagene vi har hatt på blokka har vært med og blitt testet ut i blant annet Tyskland, Kina, Tsjekkia og Belgia forteller gründeren.**

**Å**

**Man skulle egentlig tro at det å bruke bokstaven å i et navn som skal markedsføres internasjonalt ville by på problemer, men gjennom sine undersøkelser har Snåsavann a/s funnet ut at det snarere er tvert imot.**

**– Det var veldig mange som likte det at vi hadde med den å en i navnet. Selv om vi testet med både Snaasa og Snaas var det versjonen med å, altså Snåsa som festet seg best hos brukerne. Den tilførte navnet og produktet en egen identitet, forklarer Mohamed.**

**Riktig vei**

**Selv om det er et stykke igjen før vi får se Snåsavann i butikkhyllene, er Sambou sikker på at det nå går riktig vei og han roser de som på lokalt plan har stått på for at prosjektet har kommet så langt. – Den støtten som kommunen har gitt, spesielt gjennom næringssjefene som har vært her i denne perioden, har vært uvurderlig. De har strukket seg veldig langt for å hjelpe oss med å få prosjektet i gang, sier Mohamed som nå virker til å ha stålkontroll på prosjektet.**

**– I løpet av prosjektet har det vært mye jobbing og i starten satt jeg og bekymret meg for alt, men nå har prosjektet fått tilknyttet seg både ressurssterke samarbeidspartnere og investorer, det har gitt oss mer selvtillit og ro med tanke på prosjektet. Vi kan vel si det slik at prosjektet nå har blitt så stort at eventuelle problemer blir bare fartsdempere, så godt som ingenting kan velte hele prosjektet nå, sier gründeren.**

**Snåsa**

**Med navnet Snåsa på etiketten skal flaskene med kildevann fra Snåsa ut i verden, og merkevarenavnet Snåsa vil trolig også gi et solid løft til kommunen som gjennom kildevannet vil få massevis av publisitet.**

**– Hvor stort Snåsa-navnet vil bli er det vel ingen som kan si noe om ennå, men at stedsnavnet blir spredt rundt om i hele verden og assosiert med rent kildevann vil komme både kommunen og innbyggerne til gode, sier Sambou.**

**Vil satse internasjonalt: Mohamed Sambou er ett steg nærmere drømmen om Snåsavann på flaske.**

**Krysser fingrene for Snåsavann**

**Næringssjef Hallvard Sandnes tror prosjektet vil gagne både kommunen og Snåsas innbyggere.**

**Næringssjef Hallvard Sandnes (bildet) i Snåsa kommune har de siste årene jobbet tett opp mot prosjektet. Sandnes har etter hvert fått god kjennskap til prosjektet og er imponert over jobben de har gjort.**

**– Det er imponerende hvor grundig de har gått til verks med dette prosjektet, og grundigheten er nok noe som vil betale seg når de nå skal ut på et tøft marked med produktet, sier Sandnes.**

**At prosjektet kommer til å gagne både kommunen og Snåsas innbyggere er han ikke i tvil om, men verdien av det hele er ikke noe han vil spekulere i.**

**– Det er selvsagt gøy at de velger å gi produktet navnet Snåsa. At vi etter hvert kan få se navnet Snåsa på flasker i butikkhyllene rundt om i Europa vil gi bygda uvurderlig mye reklame. Hvor mye det er verdt i kroner og øre er veldig vanskelig å si noe om og det er selvsagt også veldig avhengig av hvordan salget går, sier Sandnes.**

**I tillegg til ren reklameverdi for bygda, tror også Sandnes at et slikt produkt vil gjøre noe med selvfølelsen til snåsningene.**

**– Hvis man er på reise i Europa og kan se Snåsa-navnet i butikkhyllene på supermarkeder gjør det nok noe med selvfølelsen til oss snåsninger, man blir nok litt ekstra stolt. Det er mange synergieffekter av et slikt produkt som man ikke tenker over med en gang, forteller Sandnes, som krysser fingrene for Snåsavann når de nå etter hvert skal ut på det tøffe internasjonale salgsmarkedet.**