**SNÅASE: Akten guhkies jïh veele prosessen mænngan, mïerhkevaaroenomme Snåasen poehtetjaatsan saahtah gaervies.**

**Lornts Eirik Gifstad**

[**lornts@snasningen.no**](mailto:lornts@snasningen.no)

**Jïjnje barkoe jïh akte guhkies prosesse orreme goske nommem veeljeme Snåsavann a/s’en poehtetjaatsan.**

**–Mijjieh minngedsgeatjan vihtiestamme mijjen poehtetjaetsien nomme raaktan edtja årrodh Snåsa. Manne joekoen geerjene ihke Snåsa dïhte mij minngedsgeatjan veeljesovvi. Dej jïjnjh ovmessie alternatijvi gaskem mejtie mijjieh libie pryöveme, dellie dïhte lij mov eeremes lyjhkedsbaakoe, prosjekten gründere jïh åssjaldahkesjugniedæjja Mohamed Sambou jeahta.**

**Vïjhte jaepieh**

**Dïhte barkoe aktem sjiehteles nommem gaavnedh lea vaaseme medtie vïjhte jaepieh, jïh jalhts dïhte govloe goh akte aelhkies barkoe, dle joekoen jïjnje barkoe duekesne.**

**– Mejtie ij leah dan aelhkie guarkedh man jïjnje barkoe mij dorjesåvva gosse edtja aktem dagkeres mïerhkenommem evtiedidh. Dah nommeraeriestimmieh mejtie mijjieh paehpierisnie åtneme leah testadimmesne orreme gelline laantine, goh Tysklaante, Kina, Tsjekkije jïh Belgije gründere soptseste.**

**Å**

**Raaktan lij sïjhteme veanhtadidh jis edtji bokstaavem å aktene nommesne nuhtjedh, maam edtji gaskenasjovnaale sijjide doekedh, dellie dïhte sïjhti dåeriesmoerh sjugniedidh, men goerehtimmiej tjïrrh dle Snåsavann a/s gaavnehtamme ij leah amma naemhtie goh.**

**–Joekoen jeenjesh lyjhkin mijjieh dam aktem å’em nommesne utnimh. Jalhts mijjieh dovne Snaasa jïh Snaas testadimh dellie lij dïhte nomme å’ine, amma Snåsa mij bööremes dabrani utniji luvnie. Dïhte nommese jïh dorjesasse aktem jïjtse identiteetem vedti, Mohamed buerkeste.**

**Reaktoe haaran**

**Jalhts annje sæjhta ånnetji vaasedh åvtelen mijjieh åadtjobe Snåsavann bovrehællojne vuejnedh, Sambou lea eevre seekere daelie reaktoe haaran jåhta, jïh garmerde dejtie mah voenges daltesisnie leah satnem viehkiehtamme guktie prosjekte dan gåhkese båateme.   
–Dïhte dåarjoe maam tjïelte lea vadteme, joekoen jielemen åvtehki tjïrrh daan boelhken, lea joekoen vihkeles orreme. Dah leah sagki jïjnjem dorjeme juktie mijjem prosjektine viehkiehtidh, Mohamedh jeahta mij daelie vååjnoe goh prosjektese jaahka.**

**– Daan prosjekteboelhken jïjnje barkoeh orreme, jïh aalkoelisnie tjahkasjim tjoeperdim gaajhkeste, men daelie prosjekte laavenjostoeguejmieh mah jïjnjh vierhtieh utnieh jïh beetnehdåarjoehtæjjah åådtjeme, jïh dïhte mijjese jaahkoem jïh raeffiem vadteme prosjekten bïjre. Mijjieh mih maehtebe jiehtedh daate prosjekte dan soe stoerre sjïdteme daelie, guktie jis naan dåeriesmoerh jijhtieh dle dïhte sæjhta ajve drïektem giehpiedidh, ij leah mejtegh gænnah mij maahta abpe prosjektem gupmiehtidh daelie, gründere jeahta.**

**Snåsa**

**Nommine Snåsa nommeleahpine, dah poehth gaaltijetjaetsine Snåaseste edtjieh abpe veartenasse, jïh mïerhkevaaroenomme Snåsa sæjhta seapan aktem nænnoes lutnjemem vedtedh tjïeltese, mij gaaltijetjaetsien tjïrrh sæjhta jïjnjh ållermaehtemh åadtjodh.**

**– Man stoerre Snåsa-nomme sæjhta sjïdtedh dan bïjre ij guhte maehtieh jiehtedh annje, men gosse sijjienomme haasene abpe veartenasse jïh ektiedamme sjædta tjïelke gaaltijetjaetsine, dle dïhte sæjhta gaagnine sjïdtedh dovne tjïeltese jïh årroejidie, Sambou jeahta.**

**Sæjhta gaskenasjovnaale sæjjan: Mohamed Sambou lea akte sïlle lïhkebe nïekedassese Snåsa-tjaetsien bïjre poehtesne.**

**Soermide kroessede Snåsa-tjaatsan**

**Jielemen åvtehke Hallvard Sandnes veanhta prosjekte sæjhta gaagnine sjïdtedh dovne tjïeltese jïh Snåasen årroejidie.**

**Jielemen åvtehke Hallvard Sandnes (guvvie) Snåasen tjïeltesne, lea dej minngemes jaepiej lïhke prosjekten vööste barkeme. Sandnes lea ånnetji ånnetji hijven daajroem prosjekten bïjre åådtjeme, jïh tuhtjie dah aktem joekoen hijven barkoem dorjeme.**

**–Manne tuhtjem dah dan veele barkeme daejnie prosjektine, jïh gosse dan veele barkeme dle dïhte sæjhta maaksoem vedtedh gosse dah edtjieh akten garre maarkedese dorjesinie daelie, Sandnes jeahta.**

**Ij leah jueriedisnie daate prosjekte sæjhta gaagnine årrodh dovne tjïeltese jïh Snåasen årroejidie, men man stoerre aarvoe daate sæjhta vedtedh, dan bïjre ij sïjhth ussjedidh gænnah.**

**– Hævvi luste gosse veeljieh dorjesasse nommem Snåsa vedtedh. Gosse mijjieh åadtjobe nommem Snåsa vuejnedh poehtine bovrehællojne bïjre jarkan Europesne, dellie dïhte sæjhta jïjnjem reklamem voenese vedtedh. Man stoerre aarvoe daate beetneginie sjædta lea gïerve man akt bïjre jiehtedh, jïh hævvi lea aaj joekoen vihkeles man jïjnje tjaetseste duakasåvva, Sandnes jeahta.**

**Lissine dan tjïelke reklameaarvose voenese, Sandnes aaj veanhta akte dagkeres dorjese sæjhta maam akt darjodh jïjtjedomtesinie snåasehkidie.**

**–Jis fealedeminie Europesne jïh maahta Snåsa-nommem vuejnedh bovrehællojne supermaarkedinie dellie dïhte maam akt jïjtjedomtesinie dorje mijjese snåasehkidie, lissie gujht garmeres sjædta. Jïjnjh synergije-effekth aktede dagkeres dorjesistie mïsse ij ussjedh dallatjinie, Sandnes jeahta, mij soermide Snåsa-tjaatsan kroessede gosse dah varke edtjieh dan garre gaskenasjovnaale doekememaarkedese.**