Akten jïjtse EPn vööste barka

SNÅASE: Dïhte Snåasen musihke-lyjhkedsbaernie orreme mænngan Idol-Bernt sjïdti jaepien 2011. Daelie Bernt Smestad (18) sæjhta vuesiehtidh dïhte lea vielie goh dïhte.

Torun Støbakk

[torun@snasningen.no](mailto:torun@snasningen.no)

Bernt Smestad (18) ij leah annje rikti gaervies jåarhkeskuvline. Men læjhkan vååjnoe goh eajhnadovveme aktem aatem darjodh: Dïhte sæjhta musihkine gïehtelidh.

– Voestegh akte singele edtja olkese båetedh, men soejkesje lea aktem EPm olkese vedtedh 3-5 laavlomigujmie. Mijjieh barkojne aelkebe jåvli mænngan, Smestad jeahta.

Snåsningen dam tjoejestudijovesne Tonemakeriet gaavnede, gusnie aadtjen dam jïjtjedorjeme singelem «Wish you would», sïjse spealadamme, gusnie dïhte noere baernie lååvle jïh pianovem spealede. Ij ajve sïjhth dagkerh cover-versjovnh vielie darjodh mubpiej musihkeste; daelie sæjhta sov jïjtse musihkem darjodh.

- Manne daamtaj lyjhkem gosse akustiske jïh aelhkie. Dïhte mij aelhkie jïh fungerede, lea hijven, Smestad jeahta.

– Dah laavlomh datne laavloeh leah daamtaj teehpeme gieriesvoeten bïjre?

– 90 prosenth destie maam manne tjaaleme leah kanne dan bïjre. Dïhte lea naakede maam gaajhkesh leah dååjreme dovne naemhtie jïh numhtie, jïh mesnie jïjtjemse damtijamme. Manne sïjhtem tjaeledh dan bïjre maam almetjh demtieh lea lïhke, jïh mesnie almetjh maehtieh jïjtjemse damtijidh, jeahta.

Nedtesne

Musihkevideo sæjhta sån nedtesne gååvnesidh. Ulmie lea dan jïjnjem musihkem darjodh goh gåarede, jïh åadtjodh musihkem nedtesne juekedh guktie dah jeanatjommesh maehtieh dam govledh. Naemhtie dïhte noere Snåaseste gegkeste beetnegh dïenesjidh musihketalenteste.

– Gaajhkesh mijjieh tjoerebe gusnie akt aelkedh. Jis edtja spïelebarkoeh jallh stipendem åadtjodh, dellie tjuara maam akt utnedh mejnie maahta buertesne tsaepmedh, jïh akte video goh daate maahta joekoen hijven årrodh, jeahta.

Annje meatan baantesne The Clam

Sov musihkeïedtjije aehtjien tjïrrh, Trond, dïhte mahte gidtarrespealadimmiem ietnienmielhkine åådtjeme. Jïh ij badth sïjhth soptsestidh satne lij meatan Idolesne golmen jaepien gietjeste.

–Ij leah dïhte mij lea manne daan biejjien, jalhts manne jïjnjem destie lïerim, jeahta.

Dïhte aaj aarebi åehpies sjïdteme spïelebarkoej tjïrrh, jïh gosse meedija noerebaanten «The Clam» bïjre soptsestamme, gusnie lissine Smestad aaj vokaliste jïh gidtariste Pål Einar Bomo jïh Tobias Smestad Berg leah meatan. Dah golme baernieh leah ektesne musihkem spealadamme mænngan dah lin ovrehte luhkien jaepien båeries.

– Im leah orrijamme The Clam’sne. Mijjieh ajve juhteme fïereguhten haaran, jïh dan åvteste ij dan aelhkie sjïdth ektesne spealadidh biejjieladtje, jeahta.

Eadtjohke soejkesjh

Eelleme dle badth oktegh pryöveminie – jïh ij leah jueriedisnie satne sæjhta musihkine guhkiebasse gïehtelidh.

Dan varke dïhte jåarhkeskuvlem galhkeme, dle dan stoerre lastoe lea almetjejolleskuvlem musihkine vaedtsedh.

–Militæære maahta naa jïjnjh mov soejkesjistie murhkedh, men mov ellen stööremes lastoe lea almetjejolleskuvlesne vaedtsedh, jeahta.

Seapan dle singele luajhtasåvva mubpien gïjren, men ij sån sïjhth dam CD-hællosne gaavnedh. Goh jeenjesh daelie leah aalkeme guarkedh, dle ij leah gidtjh uvtemes CD’h mah leah almetji musihkegaaltije vielie. Goh noere jïh fïerske musihkere lea dan åvteste vihkeles orre ussjedidh.

– Dan biejjien tjuara Spotify’se, iTunes’se jïh YouTube’se båetedh, jïh dïhte dïhte maam manne aaj gegkestem, dïhte 18 jaepien båeries baernie jeahta.

Dïhte tjoejeteknihkerem gæjhta, Audun Austli Tonemakeriesne dan viehkien åvteste maam åådtjeme – dovne dennie barkosne singelinie jïh EP-barkojne mij lea aajmene.

– Jis Audun ij leah mannem viehkiehtamme dle daate ij leah heannadamme, manne dan åvteste dan gijhteles ihke studio’m åtna jïh dan viehkien åvteste maam vadteme, jeahta.

BARKA: Bernt Smestad sov jïjtjedorjeme singelem lååvle Audun Austli’n Tonemakeriesne. Duekesne Austli (åelkiesbielesne) jïh filmedarjoje Aksel Løseth Waade.

GEERVEBE: Bernt Smestad eajhnadåvva åehpies sjïdtedh, jïh gegkeste dïhte maahta sutnjien spïelebarkoeh vedtedh.