**Satser mot egen EP**

**SNÅSA: Han har vært Snåsas musikkyndling siden han ble Idol-Bernt i 2011. Nå vil Bernt Smestad (18) vise at han er mer enn som så.**

**Torun Støbakk**

[**torun@snasningen.no**](mailto:torun@snasningen.no)

**Bernt Smestad (18) er fortsatt ikke helt ferdig med videregående. En ting virker han likevel å ha bestemt seg for: Det er musikk han vil drive med.**

**– Først skal det komme ut en singel, men planen er å gi ut en EP med 3–5 låter. Vi starter med arbeidet etter jul, sier Smestad.**

**Snåsningen møter ham i lydstudioet Tonemakeriet, hvor han nylig har spilt inn den egenproduserte singelen «Wish you would», hvor unggutten synger og spiller piano. Han er ikke lenger bare opptatt av å lage cover-versjoner av andres musikk; nå vil han lage sin egen.**

**- Jeg liker det ofte akustisk og enkelt. Det som er enkelt og fungerer, er bra, sier Smestad.**

**– Sangene du synger handler ofte om tapt kjærlighet?**

**– 90 prosent av det jeg har skrevet handler kanskje om det. Det er noe alle har opplevd på den ene og den andre måten, og identifisert seg med. Jeg er ute etter det som føles nært for folk, og som folk kan kjenne seg igjen i, sier han.**

**På nett**

**Musikkvideoen vil sannsynligvis bli tilgjengelig på nett. Målet er å få produsert mest mulig musikk, og få delt musikken på nett slik at flest mulig hører den. Slik håper den unge snåsaungdommen å tjene penger på musikktalentet.**

**– Vi må alle starte et sted. Hvis man skal få spillejobber eller stipend, må man ha noe å slå i bordet med, og en video som dette kan være veldig bra, sier han.**

**Fortsatt i The Clam**

**Gjennom sin musikkinteresserte pappa Trond, har han nærmest fått gitarspilling inn med morsmelka. Idol-deltakelsen for tre år siden vil han helst ikke snakke om.**

**– Det er liksom ikke det jeg står for i dag, selv om det var veldig lærerrikt,  sier han.**

**Han har for øvrig også tidligere blitt kjent gjennom spillejobber og medieomtale av ungdomsbandet «The Clam», som i tillegg til Smestad består av vokalist og gitarist Pål Einar Bomo og Tobias Smestad Berg. Sammen har de tre guttene spilt musikk siden de var i tiårsalderen.**

**– Jeg har ikke sluttet i The Clam. Vi har bare flyttet hver til vårt, og det gjør det vanskeligere å spille sammen til vanlig, sier han.**

**Offensive planer**

**Inntil videre prøver han seg likevel alene – og han er ikke i tvil om at han ønsker å satse videre på musikk.**

**Så fort han er ferdig med videregående, har han mest lyst til å forsøke å komme inn på folkehøgskole med musikk.**

**– Militæret kan amputere ganske mange av planene mine, men jeg har jo mest lyst til å på folkehøgskole, sier han.**

**Singelen slippes trolig i løpet av neste vår – men vil sannsynligvis ikke være å finne i CD-hylla. Som mange kanskje har begynt å få med seg, er det nemlig ikke først og fremst CD-plater som er folkets kilde til musikk lenger. Som ung og fersk musiker handler det dermed om å tenke nytt.**

**– I dag handler det om å komme seg på Spotify, iTunes og YouTube, og det er det jeg håper på, sier 18-åringen.**

**Han takker lydtekniker Audun Austli i Tonemakeriet for all hjelpen han har fått – både i arbeidet med singelen og EP-arbeidet som gjenstår.**

**– Uten Audun hadde ikke dette skjedd, jeg skylder ham en stor takk for at han har studio og hjelpen han har gitt, sier han.**

**SATSER: Bernt Smestad synger sin egenproduserte singel i Tonemakeriet til Audun Austli. I bakgrunn står Austli (t.h) og filmskaper Aksel Løseth Waade.**

**VOKSNERE: Bernt Smestad satser på å gjøre seg kjent, og håper det kan gi ham spillejobber.**