- Annje akte raaste

Gïelem nastedh: Britt Sparrock jïh Sara Marja Magga vienhtieh snåasehkh annje leah våårege saemien kultuvrine åahpenidh – jïh vienhtieh daate tjuara jorkesidh jis dïhte saemien edtja mietiemoerem utnedh Snåasesne.

Torun Støbakk

[torun@snasningen.no](mailto:torun@snasningen.no)

Dïhte gegkeste dan jeenjesh goh gåarede dejstie nöörjen årroejijstie Snåasesne sïjhtieh båetedh saemiej åålmegebiejjiem heevehtieh daan biejjien, jïh aaj dejtie jeatjah saemien kultuvreöörnedimmide Snåasesne båetedh.

Båastoehlaakan guarkah

- Manne vienhtem snåasehkh vienhtieh dah eah åadtjoeh mijjen öörnedimmide båetedh, jïh ajve saemieh dah mah maehtieh båetedh, jïh ij leah badth naemhtie gænnah, Sparrock jeahta, mij veanhta annje akte raaste dan saemien jih dan nöörjen bielien gaskem Snåasesne.

- Snåase lea åarjelsaemien åejviestaarine sjïdteme Nöörjesne, jïh im vienhth snåasehkh dam daejrieh gænnah, Sparrock jeahta, mij dåarjoem åådtje Sara Marja Magga’ste guhte lea ektievoeten åvtehke, åarjelsaemien gïele jïh kultuvre, Snåasen tjïeltesne.

Sïejhme nöörjen

Magga veanhta jïjnje daestie lea dan åvteste almetjh ånnetji billieh destie mij lea ovnohkens.

- Ij dan jïjnjem daejrieh, jïh dam maam ij daejrieh dan saemien kultuvren bïjre, dam ij buerebh sïjhth daejredh gænnah. Manne vienhtem daate lea dan åvteste almetjh jueriedisnie, jïh båastode guarkah, Magga jeahta, mij gegkeste dah snåasehkh tjerkebelaakan duestieh gaermeres årrodh dehtie saemien kultuvreste.

Sparrock veanhta kultuvreraaste lea buerebe sjïdteme dej minngemes jaepiej – jïh tjïerteste sagki daamtajåbpoe goh aarebi dle snåasehkh saemien öörnedimmide båetieh. Men ij leah eevre hijven – annje.

Vierhtiegæmhpoe

- Manne vienhtem snåasehkh ånnetji liegkedeminie dan saemien nille mij iktesth Snåasesne orreme, jïh dle eah sjåahkoeh jienebh faalenassh leah båateme dej minngemes jaepiej mah aaj tsåatskelesvoetem daarpesjieh, Sparrock jeahta.

- Man åvteste vihkeles snåasehkh saemien kultuvreöörnedimmide båetieh?

- Vihkeles Snåasen båetijen aejkien gaavhtan dan åvteste Snåase edtja årromelastoem jïh murredsvoetem skreejredh, jïh daate årromelastoe sjædta gosse almetjh gaavnedieh, Sparrock jeahta, mij tjïerteste Snåase – goh åarjelsaemien "åejviestaare" - aaj daarpesje saemieh Snåasesne murriedieh olles dah jeatjah, fryöjstehkåbpoe sijjide juhtieh.

- Aarebi Snåase lij oktegh guektiengïeline årrodh, daelie Snåase tjuara jeatjah sijjiejgujmie aaj gaahtjedh, vuesiehtimmien gaavhtan Raavrevijhke, Sparrock jeahta.