- Det er fortsatt et skille

Kortere tittel:

- Fortsatt et skille

Gielem nastedh: Britt Sparrock og Sara Marja Magga mener snåsningene fortsatt er for reserverte overfor samisk kultur – og mener dette må endre seg om det samiske skal ha framskritt i Snåsa.

Torun Støbakk

[torun@snasningen.no](mailto:torun@snasningen.no)

Hun håper at så mange som mulig av de norske innbyggerne i Snåsa møter opp for å ta del i feiringen av samefolkets dag i dag og også andre samiske kulturarrangement i Snåsa. Det er nemlig en kjensgjerning at den norske delen av befolkningen ikke møter opp på samiske kulturbegivenheter i kommunen ofte nok.

Misforståelser

- Jeg tror Snåsningene tror at man ikke er velkomne, og at det bare er samer som har lov til å komme på samiske kulturbegivenheter, og slik er det jo ikke i det heletatt, sier Sparrock, som mener det fortsatt er et skille mellom den samiske og den norske delen av Snåsa.

- Snåsa har blitt den sørsamiske hovedstaden i Norge, og det tror jeg ikke snåsningene er helt bevisste selv, sier Sparrock, som får støtte fra enhetsleder Sara Marja Magga for sørsamisk språk og kultur i Snåsa kommune.

Typisk norsk

Magga tror mye av dette skyldes en iboende skepsis mot det ukjente.

- Ikke vet man så mye, og det man ikke vet om den samiske kulturen er man heller ikke interessert i å vite. Jeg tror mye skyldes uvisshet og misforståelser, sier Magga, som håper at snåsningene i større grad kan tørre å være stolt av den samiske kulturen.

Sparrock mener at kulturskillet har bedret seg de siste årene - og påpeker at man i større grad enn tidligere opplever at snåsninger kommer på samiske arrangement. Det er bare ikke godt nok - ennå.

Ressurskamp

- Jeg tror snåsningene hviler litt på det samiske som alltid har vært i Snåsa, og så innser de ikke at det har kommet til så mange flere tilbud de siste årene som også vil ha oppmerksomhet, sier Sparrock.

- Hvorfor er det viktig at snåsningene møter opp på samiske kulturarrangement?

- Det er viktig for Snåsas framtid fordi Snåsa skal fremme bolyst og trivelighet, og denne bolysten oppstår i kontakt mellom folk, sier Sparrock, som påpeker at Snåsa - som sørsamisk "hovedstad" - er avhengig av at også samer skal trives i Snåsa for at disse ikke skal flytte ut til andre, mer attraktive steder.

- Før var Snåsa alene om å være tospråklig, nå må Snåsa konkurrere med andre steder også, som for eksempel Røyrvik, sier Sparrock.