Barkoeh åadtjoeh Raavrevijhkesne

Raavrevijhke: Daelie ajve ånnetji vielie goh akten asken gietjeste Raavrevijhke byögkeleslaakan meatan sjïdti saemien gïelen reeremedajvesne – men golme saemieh Snåaseste joe barkoem tjïeltesne åådtjeme.

Torun Støbakk

[torun@snasningen.no](mailto:torun@snasningen.no)

Akte dejstie lea Tove Mette Jåma Wigdahl, guhte lea Snåasesne orreme jïh lohkehtæjjine barkeme mahte luhkiegovhte jaepieh. Njoktjen voestes biejjien raejeste dïhte lea åvtehke dennie Raavrevijhken låhkoste Gïelem nastedh’istie – man amma nomme lea Gïeleaernie. Gïeleaernie sæjhta tjïelten gïelejarngine sjïdtedh åarjelsaemien gïelese jïh kultuvrese.

– Manne tjarke aavodem. Dïhte mij lea dan hijven daejnie barkojne lea ij guhte mov åvtelen dam barkoem åtneme, juktie manne maahtam meatan årrodh dam jïjtje hammoedidh, Jåma Wigdahl jeahta Snåsningese.

Abpe govhte almetjh daam barkoem syökin maam daelie åådtjeme. Ij leah dan gaajh vaenie dan onne tjïeltese mij minngemes almetjeryöknemisnie ajve ånnetji vielie goh vïjhte stoerreluhkie årrojh utni.

Paradokse

Jåma Wigdahlen tjidtjie Nyvikmoesne, Raavrevijhkesne byjjeni. Jåma Wigdahl veanhta akte paradokse satne edtja åarjelsaemien gïelem jïh identiteetem eadtjoestidh raaktan Raavrevijhkesne, juktie altese tjidtjie akten tjarke daaroedehtemepoltihken nuelesne byjjeni seamma tjïeltesne.

– Akte paradokse manne edtjem gïehtelidh dam bååstede veedtjedh maam dïhte båeries skuvle Raavrevijhkesne dejstie veelti dan aejkien, Jåma Wigdahl jeahta, man jïjnjh maadtoeladtjh Raavrevijhkesne jïh dam saemien byjresem veele damta.

–Luste

Ij leah læjhkan dïhte aajnehke barkije mij Snåaseste haajpene Raavrevijhkese, tjïelten saemien råajvarimmiej gaavhtan. Aaj Maili Jåma guhte lea lohkehtæjja saemieskuvlesne, jïh Berit Ellen Jåma guhte internaatesne barka edtjieh Raavrevijhkesne barkedh. Dïhte voestes neebneme edtja lohkehtæjjine årrodh saemien gïelesne Raavrevijhken maana-jïh noereskuvlesne, mearan dïhte mubpie aktem prosjektebarkoem åådtjeme goh åvtehke interregprosjektese «Njalle- rïhpestibie».

Kultuvre- jïh museumen åvtehke Anne Bjørg Evensen Svestad Raavrevijhkesne lea joekoen madtjeles dej barkijigujmie:

– Mijjen gaavhtan dle luste dagkerh barkoesijjieh faalehtidh, Svestad jeahta, mij lea joekoen madtjeles gaajhkesh dah golme orre barkijh aktem ektiedimmiem Raavrevijhkese utnieh voestesiereste.

Vaenie vierhtiealmetjh

Dïhte tjïerteste geerve Raavrevijhkese ij barkijh Snåaseste «sualadidh» daaj veajkoej.

-Ij dan gellie daagkerh vierhtiealmetjh gååvnesh, men mijjieh Snåasese vuejnebe goh akte laavenjostoeguejmie sijjeste akte mejnie mijjieh edtjebe barkoesijjiej bïjre gæmhpodh, Svestad jeahta, mij tjïerteste dovne Snåase jïh Raavrevijhke seamma ulmien vøøste barkeminie: gidtjh åarjelsaemien gïelem jïh kultuvrem geerjehtidh.

– Aktene vijriebasse vuajnosne dle aaj vihkeles mijjese Raavrevijhkesne, almetjh sijhtieh dagkeres ööhpehtimmiem vaeltedh mij lea daerpies daagkaridie barkojde, jïh dellie vihkeles almetjh vuejnieh mijjieh maehtebe barkoesijjieh faalehtidh, Svestad jeahta.

Guvvieteekste:

GÏELEJARNGEN ÅVTEHKE: Tove Mette Jåma Wigdahl lea akte dejstie golmijste mij sov barkoetsiehkiem Snåasesne orrijamme, jïh aalka Raavrevijhkesne barkedh.