Får jobber i Røyrvik

Røyrvik: Det er bare litt over en måned siden Røyrvik ble offisielt innlemmet i sørsamisk forvaltningsområde for språk – men allerede har tre samer fra Snåsa fått jobb i kommunen.

Torun Støbakk

[torun@snasningen.no](mailto:torun@snasningen.no)

En av dem er Tove Mette Jåma Wigdahl, som har bodd i Snåsa og jobbet som lærer i snart seksten år. Fra og med første mars jobber hun som leder for Røyrvik-utgaven av Gielem Nastedh – som altså heter Gieleaernie. Gielearnie vil bli et kommunalt språksenter for sørsamisk språk og kultur.

– Jeg gleder meg veldig. Det som er så positivt med denne jobben er at ingen har hatt den før meg, så jeg kan på et vis være med på å forme den selv, sier Jåma Wigdahl til Snåsningen.

Hele seks personer søkte på stillingen hun nå har fått. Det er ikke så rent få for den lille kommunen, som ved sist folketelling kun hadde litt over fem hundre innbyggere.

Paradoks

Jåna Wigdahls mor er oppvokst på Nyvikmoen i Røyrvik. Jåma Wigdahl mener det er et paradoks at hun selv skal jobbe med å fremme sørsamisk språk og identitet i akkurat Røyrvik, ettersom hennes mor vokste opp til knallhard fornorskningspolitikk i samme kommune.

– Det er et paradoks å skulle jobbe med å bringe tilbake det den gamle skolen i Røyrvik frarøvet den gangen, sier Jåma Wigdahl, som har mange slektninger i Røyrvik og kjenner det samiske miljøet godt.

– Artig

Hun er imidlertid ikke den eneste arbeidstakeren som forsvinner fra Snåsa til Røyrvik som følge av kommunens samisksatsing. Også Mayli Jåma, som jobber som lærer på sameskolen, og Berit Ellen Jåma, som jobber på internatet, skal arbeide i Røyrvik. Førstnevnte er ansatt som samisklærer på barne- og ungdomsskolen i Røyrvik, mens sistnevnte har fått en prosjektstilling som leder for interregprosjektet "Mat i syd".

Kultur- og museumsleder Annebjørg Evensen Svestad i Røyrvik kommune er godt fornøyd med ansettelsene:

– For vår del er det artig å kunne tilby arbeidsplasser av denne typen, sier Svestad, som er ekstra fornøyd med at alle tre nyansatte har tilknytning til Røyrvik til å begynne med.

Få ressurspersoner

Hun påpeker at det er vanskelig for Røyrvik å ikke "stjele" arbeidstakere fra Snåsa i dette tilfellet.

-Det er ikke så mange ressurspersoner av denne typen å ta av, men vi ser på Snåsa som en samarbeidspartner snarere enn en konkurrent om slike arbeidsplasser, sier Svestad, som påpeker at både Snåsa og Røyrvik jobber mot et felles mål: nemlig å spre sørsamisk språk og kultur.

– I et videre perspektiv er det viktig for oss i Røyrvika også at folk vil være interessert i å ta den typen utdanning som skal til for slike stillinger, og da er det viktig at folk ser at vi har arbeidsplasser å tilby, sier Svestad.

Bildetekst:

LEDER SPRÅKSENTER: Tove Mette Jåma Wigdahl er en av tre som har avsluttet sitt arbeidsforhold i Snåsa til fordel for jobb i Røyrvik.