Veanhta Saemien Sijte «motovrine» sjædta

Daan biejjien tjirkijh Saemien Sijteste Oslose vuelkieh juktie politihkeridie jaehkiehtidh ihke lea gaagne beetnegh Saemien Sijtesne nåhtadidh. Vuelkemeveaskosne aktem eevre fierske SINTEF-reektehtsem utnieh mij dej aamhtesem soptseste.

Torun Støbakk

[torun@snasningen.no](mailto:torun@snasningen.no)

Dïhte fïerske analyse dej vijries konsekvensigujmie SINTEF’ste lea ajve ånnetji vielie goh våhkoen båeries, jïh buerkeste Saemien Sijte nuepieh åtna evtiedimmiemotovrine sjïdtedh abpe regijovnese. Analysem dorjeme viehkine byjrehtallemijstie ovmessie almetjigujmie jïh aktöörigujmie jieliemisnie jïh tjïeltine, dovne Sisnjelds Nåamesjevuemesne jïh Innherredesne.

Jïh ij leah ajve regijovnesne SINTEF-dotkijh vienhtieh dah nuepieh vuejnieh Saemien Sijtese. Dotkijh vienhtieh prosjekte sæjhta illedahkh vedtedh aaj fylhkenraasten ålkolen, jïh gaskem jeatjah tjaala:

«Mejtie ij gåaredh dam guhkiebasse effektem daate signaalegåeteste vuejnedh, men vååjnoe goh daate sæjhta vitaliteetem buektedh fealadassese Gaske-Nöörjesne jïh lissiehtamme fokuse gedtie-tseahkan Nöörjesne. Åssjaldahke lea Saemien Sijte sæjhta aktem seammaplïeres sijjiem åadtjodh goh jarkelimmieagente jallh motovre voengesne, regijovnaale jïh nasjovnaale, goh Guggenheim Bilbao’sne åtna jïh Tverrfjell-hæhtjoe Dovresne».

Oslose vuelkieh

– Reektehtse badth jeahta dam maam mijjieh iktesth jeahteme, men mijjen gaavhtan dle hijven daelie raaktan naan jeatjebh maam dam jiehtieh, biejjieladtje åvtehke Birgitta Fossum, Saemien Sijtesne jeahta.

Daan biejjien dïhte prosjekten iktedæjjine, mij lea Susanne Lyngman, jïh naan jeatjah barkijigujmie ektine Saemien Sijtesne Oslose vuelkieh, juktie politihkeridie reerenassekrirrijste gaavnesjidh - gidtjh politihkeridie fuelhkie- jih kultuvremoenehtsisnie.

–Aavoedibie

Dej gaskem lea noerhtetrööndere Arild Stokkan-Grande (Ap), guhte viehkine orreme skraejriem vaeltedh daan tjåanghkose Saemien Sijten jïh politihkeri gaskem. Jeatjah politihkerh moenehtsisnie lea SV-tjirkije Rannveig Kvifte jïh Sp-politihkere Anne Gjul. Tjåanghkoen ulmie lea politihkeridie jaehkiehtidh daelie byöroeh Saemien Sijtem prijoriteradidh.

–Mijjieh tjarke aavoedibie politihkeridie gaavnesjidh, jïh gegkestibie daate sæjhta viehkine årrodh aamhtesem loetedh, guktie mijjieh beetnegh åadtjobe staatebudsjedtesne tjaktjese, jallh eeremasth staeriedamme budsjedtesne, Fossum jeahta.

Dej gaskem mah Oslose vuelkieh lea prosjekten iktedæjja Susanne Lyngman, Saemien Sijte-prosjekteste, ståvroen åvtehke Dan Jåma, Saemien Sijte jïh Snåasen tjïelten åejvie Vigdis Hjulstad Belbo (Sp).