Tror Saemien Sijte blir «motor»

I dag reiser representanter fra Saemien Sijte til Oslo for å overbevise politikerne om at Saemien Sijte er verdt å bruke penger på. Med seg i kofferten har de en rykende fersk SINTEF-rapport som taler deres sak.

Torun Støbakk

[torun@snasningen.no](mailto:torun@snasningen.no)

Den ferske ringvirkningsanalysen fra SINTEF er bare litt over ei uke gammel, og beskriver Saemien Sijte som en potensiell motor for utviklingen for hele regionen. Analysen er basert på intervju med en rekke forskjellige personer og aktører i næringsliv og kommuner både i Indre Namdal og i Innherred.

Og det er ikke bare regionalt SINTEF-forskerne mener å kunne se potensial for Saemien Sijte. Forskerne mener prosjektet vil kunne ha virkninger langt utenfor fylkesgrensa, og skriver blant annet:

«Langtidseffekten av dette signalbygget er kanskje ikke ennå avlesbart, men mye tyder på at det vil bringe vitalitet inn i reiselivet i Midt-Norge og økt fokus på villrein-situasjonen i Norge. Tanken er at Saemien Sijte vil kunne ha tilsvarende posisjon som endringsagent eller motor lokalt, regionalt og nasjonalt, som Guggenheim har i Bilbao og Tverrfjellhytta på Dovre.»

Reiser til Oslo

– Rapporten sier jo egentlig det samme som vi har sagt hele tiden, men det som er positivt for vår del nå er at det faktisk er noen andre som sier det, sier daglig leder Birgitta Fossum ved Saemien Sijte.

I dag reiser hun, sammen med prosjektkoordinator Susanne Lyngman og noen andre ansatte v ed Saemien Sijte til Oslo for å møte politikere fra regjeringspartiene – mer spesifikt politikerne i familie- og kulturkomiteen.

– Gleder oss

Der sitter blant annet nordtrønder Arild Stokkan-Grande (Ap), som har vært med på å ta initiativ til møtet mellom Saemien Sijte og politikerne. Andre politikere i komiteen er SV-representant Rannveig Kvifte, og Sp-politiker Anne Gjul. Målet med møtet er å overbevise politikerne om at Saemien Sijte bør prioriteres.

– Vi gleder oss stort til å møte politikerne, og håper på at dette kan være med på å få saken løst slik at vi får penger på statsbudsjettet til høsten, eller aller helst på revidert budsjett, sier Fossum.

Blant følget som reiser nedover til Oslo er prosjektkoordinator Susanne Lyngman for Saemien Sijte-prosjektet, styreleder Dan Jåma i Saemien Sijte, og Snåsa-ordfører Vigdis Hjulstad Belbo (Sp).