Stoerredigkiepolitihkeridie gaavnesji

Oslo: Snåasen tjirkijh aktem hijven aajmoem åadtjoejin mænngan fuelhkie-jïh kultuvremoenehtsem gaavnesjin evteben gaskevåhkoen – men idtjin naan vihties dåajvoehtimmieh beetnegi bïjre åadtjoeh orre Saemien Sïjtese.

Torun Støbakk

[torun@snasningen.no](mailto:torun@snasningen.no)

Tjirkijh Saemien Sijteste, saemiedigkieraerie Ellinor Jåma jïh tjïelten åejvie Vigdis Hjulstad Belbo (Sp) Oslosne mïnnin evteben gashkevåhkoen juktie politihkeridie gaavnesjidh fuelhkie- jïh kultuvremoenehtsisnie Stoerredigkesne. Tjåanghkoen aajkoe lij politihkeridie jaehkiehtidh ihke lij nuhteligs beetnegh aktene orre Saemien Sïjtesne nåhtadidh.

Dej politihkeri gaskem mejtie dah saadthalmetjh Snåaseste gaavnesjin lin Ragnheid Kvifte Andresen (SV), Lene Vågslid (Ap), Kåre Simensen (Ap), Olov Grøtting (Sp), Gunn Karin Gjul (Ap) jïh Arild Stokkan-Grande (Ap).

Strategije

Dïhte minngemes neebneme lea guhkiem meatan orreme dennie prosessesne akten orre Saemien Sijten bïjre – jïh gaskevåhkoen tjåanghkoe lij akte bielie aktede strategijeste maam Stokkan-Grande lea dorjeme tjirkijigujmie Saemien Sijteste.

– Mijjieh mijjen vaajtelh bööktimh jïh aktem hijven digkiedimmiem politihkerigujmie utnimh, Saemien Sijten biejjieladtje åvtehke Birgitta Fossum jeahta, mij prosjekten iktedæjjine ektine, Susanne Lyngman lin dan beajjetje tirkijh Saemien Sijteste tjåanghkosne.

–Hijven domtese

Nov gujht Fossum jïh Lyngman guarkah dah idtjin dan vihties dåajvoehtimmieh åadtjoeh beetnegi bïjre Saemien Sijtese – jïh tjïertestieh budsjedtebarkoe reerenassen ellen minngemes staatebudsjedten sjïekenisnie lea akte sijsnjelds prosesse. Håhkoe lea badth dah politihkerh sijhtieh hoksedh daate guhkiem soejkesjamme gåetie beetnehvierhtieh åådtje staatebudsjedteste mij båata daan tjaktjen – jallh eeremasth staeriedamme nasjovnaalebudsjedtesne daan gïjren.

– Idjtin maehtieh maam gænnah jiehtedh, men ij goh unnemes dle vååjni goh dah lin sïemes mijjine, Lyngman tjåanghkoen mænngan jeahta.

Aaj Snåasen tjielten åejvie Vigdis Hjulstad Belbo lea joekoen madtjeles tjåanghkojne –jalhts dah idtjin naan vihties dåajvoehtimmieh åadtjoeh beetnegi bïjre Saemien Sijtese.

– Mijjieh gåetide tjåanghkoste vöölkimh aktine hijven domtesinie, Sp-politihkere jeahta.

Stoerredigkietjirkije Arild Stokkan-Grande (Ap) veanhta gaskevåhkoen tjåanghkoe lea meatan orreme Saemien Sijten nuepiem lissiehtidh ihke Saemien Sijte meatan sjædta budsjedtesne 2013 – mij amma maahta dïhte minngemes budsjedte sjïdtedh maam dah rööpseskruana dorje jïh åvtese buakta.

– Akte joekoen læhkoes tjåanghkoe, jïh akte hijven tjåanghkoe dan åvteste jienebh daejstie jeatjah stoerredigkiepolitihkerijste aaj aktem goerkesem åådtjeme prosjektese, Stokkan-Grande jeahta, mij amma lea dïhte aajnehke noerhte-trööndere fuelhkie-jïh kultuvremoenehtsisnie.

Slæjhtoes

Politihkere ij læjhkan tjïekh daelie akte slæjhtoes gaahtjeme beetnegi bïjre, jïh akte gaajh leevles barkoe mij lea daerpies dastegh prosjekte edtja beetnegh åadtjodh staatebudsjedtesne 2014. Dïhte gidtjh veanhta ij leah stoerre nuepie beetnegh staeriedamme budsjedtese 2013 båetieh daan gïjren.

– Gaskevåhkoen tjåanghkoe lij akte jienebh sïllijste mij lea daerpies dastegh Saemien Sijte edtja beetnegh åadtjodh, Stokkan-Grande jeahta, åvtelen vihth jeahta:

–Fïerhtene byjrehtallemisnie provhkem jiehtedh ij leah ajve akti akti sïllem vaeltedh, men prosessine goh daate tjuara eevre oksem gåajkoe dåeriedidh, stoerredigkiepolitihkere jeahta, guhte veanhta vihkeles dovne voenges politihkerh Snåasesne, tjirkijh åarjelsaemien byjresistie, jïh mubpieh mah iedtjem utnieh prosjekte edtja ulmiem jaksedh, prosjektem girmieh guktie dah jeanatjommesh prosjektem demtieh jïh prosjektem skreejrehtieh. Seamma tïjjen dle veanhta vihkeles åarjelsaemien byjrese ektesne vihkelesvoetem vuesehte aktede orre Saemien Sijteste.

– Vihkeles Saemien Sijte buektehte vuesiehtidh daate akte vihkeles åarjelsaemien prosjekte, Stokkan-Grande jeahta.

-------------------------------

HIJVEN AAJMOE: Gårroehbieleste Saemien Sijten biejjieladtje åvtehke Birgitta Fossum, tjïelten åejvie Vigdis Hjulstad Belbo (Sp), Saemien Sijten prosjekten iktedæjja Susanne Lyngman, jïh saemiedigkieraerie Ellinor Jåma stoerredigkiepolitihkerem Arild Stokkan-Grande dïervesjieh. Åelkiesbielesne ståvroen åvtehke Dan Jåma, Saemien Sijteste.