Tittel:

Møtte stortingspolitikerne

Oslo: Snåsas representanter sitter igjen med en god følelse etter å ha møtt familie- og kulturkomiteen forrige onsdag – men fikk ingen konkrete løfter om penger til nye Saemien Sijte.

Torun Støbakk

[torun@snasningen.no](mailto:torun@snasningen.no)

Representanter fra Saemien Sijte, sametingsråd Ellinor Jåma, og ordfører Vigdis Hjulstad Belbo (Sp) reiste forrige onsdag ned til Oslo for å møte politikerne i familie- og kulturkomiteen på Stortinget. Hensikten med møtet var å overbevise politikerne om at nye Saemien Sijte var verdt å bruke penger på.

Blant politikerne Snåsa-utsendingene møtte var Ragnheid Kvifte Andresen (SV), Lene Vågslid (Ap), Kåre Simensen (Ap), Olov Grøtting (Sp), Gunn Karin Gjul (Ap) og Arild Stokkan-Grande (Ap).

Strategi

Sistnevnte har lenge vært delaktig i prosessen om nye Saemien Sijte – og onsdagens møte skjedde som en del av en strategi som Stokkan-Grande har lagt sammen med representantene fra Saemien Sijte.

– Vi framførte våre ønsker og hadde en god diskusjon med politikerne, sier daglig leder Birgitta Fossum ved Saemien Sijte, som sammen med prosjektkoordinator Susanne Lyngman representerte dagens Saemien Sijte-stab på møtet.

– God følelse

Fossum og Lyngman har forståelse for at de ikke fikk noen konkrete lovnader om penger til Saemien Sijte – og påpeker at budsjettarbeidet i forbindelse med regjeringens aller siste statsbudsjett er en intern prosess. Håpet er altså at politikerne vil sørge for at det lenge planlagte bygget blir finansiert med midler fra statsbudsjettet som legges fram i høst - eller aller helst revidert nasjonalbudsjett i vår.

– De kunne ikke si noe, men de så i det minste ut som om de var enige med oss, sier Lyngman etter møtet.

Også Snåsaordfører Vigdis Hjulstad Belbo er godt fornøyd med møtet – selv om det altså ikke resulterte i noen konkret lovnad om penger til Saemien Sijte.

– Vi kom hjem fra møtet med en god følelse, sier Sp-politikeren.

Stortingsrepresentant Arild Stokkan-Grande (Ap) tror onsdagens møte har vært med på å styrke sjansen for at Saemien Sijte blir realisert i budsjettet for 2014 – som altså kan bli det siste budsjettet som de rødgrønne lager alt forarbeidet til og legger fram.

– Det var et veldig vellykket møte, og et bra møte ettersom flere av de andre stortingspolitikerne nå har fått et forhold til prosjektet, sier Stokkan-Grande, som altså er den eneste nordtrønderen i familie- og kulturkomiteen.

Beintøft

Politikeren legger imidlertid ikke skjul på at det er beintøff konkurranse om pengene, og at det er en møysommelig prosess som må til dersom prosjektet skal få finansiering i statsbudsjettet for 2014. Han mener nemlig at det er liten sjanse for at pengene kommer på revidert budsjett for 2013, som legges fram i vår.

– Møtet som var onsdag var ett av flere steg som må til dersom Saemien Sijte skal realiseres, sier Stokkan-Grande, før han fortsetter:

– I hvert intervju pleier jeg å si at det ikke bare handler om å ta steg for steg, men at man i prosesser som dette må man henge på helt fram til døra, sier stortingspolitikeren, som mener det er viktig at både lokalpolitikere på Snåsa, representanter fra det sørsamiske miljøet, og alle andre som er interessert i at prosjektet skal bli realisert, framsnakker prosjektet slik at flest mulig kjenner til og engasjerer seg i prosjektet. Samtidig mener han at det er viktig at det sørsamiske miljøet går sammen om å signalisere betydningen av et nytt Saemien Sijte.

– Det er viktig at Saemien Sijte får signalisert sin viktighet som et sørsamisk prosjekt, sier Stokkan-Grande.