Sak 1:

Naemhtie edtjh steemmadidh

Dååjrehtimmien mietie dle jeenjesh mah leah almetjelåhkosne tjaalasovveme, åajaldieh åvtelhbodti steemmadidh

Håkon Arntsen

[firmapost@snasningen.no](mailto:firmapost@snasningen.no)

Jeenjesh. mah leah almetjelåhkosne tjaalasovveme, jïh mah sijhtieh meatan årrodh illedahkem tsevtsiedidh saemiedigkieveeljemisnie veeljemegievlesne 6, maehtieh ajve dam darjodh åvtelhbodti steemmadimmine. Dam tjuara darjodh skïereden 6.b. 2013 åvtelen. Dååjrehtimmieh vuesiehtieh annje dle jeenjesh mah åajaldieh åvtelhbodti steemmadidh, jïh ussjedieh dah maehtieh dam darjodh gosse orre stoerredægkan steemmadieh.

Ajve almetjh mah daejnie tjïeltine årroeh nuepiem utnieh steemmadidh veeljemebiejjien: Raane, Gaala jïh Aarborte Nordlaantesne, Raavrevijhke, Snåase jïh Stientje Noerhte-Trööndelagesne jïh Tråante jïh Röörose Åarjel-Trööndelagesne.

Jis edtja åadtjodh steemmadidh veeljemebiejjien dle unnemes 30 almetjh tjuerieh tjïelten almetjelåhkosne årrodh. Ajve luhpie læstojne steemmadidh dehtie veeljemegievleste gusnie datne leah tjaalasovveme almetjeregisterisnie. Gaajhkesh mah åarjelsaemien dajvesne årroeh maehtieh ajve steemmadidh veeljemelæstojne veeljemegievleste 6.

Saemiedigkieveeljemisnie maahta læstojde jarkelidh, men gåarede ajve jarkelimmieh darjodh dejtie vïjhte voestes almetjidie læstosne. Daam aaj mïerhkesjamme aktene jïjtse sijjesne. Dellie maahtah jarkelidh mennie vuerpesne almetjh tjåadtjoeh. Gosse jarkelimmiesijjiem nuhtjh, jïh taallh almetjen/almetji uvte bïejh maam/mejtie datne sïjhth edtja bijjiebasse jallh vueliebasse båetedh læstosne, maahtah jïjtje vuerpiem læstosne tsevtsedh.

Ij leah luhpie kandidaath sliejhtedh.

Snjaltjen 1.b. 974 almetjh lin tjaalasovveme almetjelåhkosne åarjelsaemien dajvesne. Ållesth 14.987 almetjh tjaalasovveme saemiedigkieveeljemasse 2013.

Sak 2:

- Tjuara tjïelkebe faamoem åadtjodh

STIENTJE: Fylhkenålma Inge Ryan Noerhte-Trööndelagesne veanhta Saemiedigkie lea joekoen vihkeles saemien aamhtesidie, men veanhta Stoerredigkie jïh Saemiedigkie tjuerieh seamadidh gïeh edtjieh nænnoestidh maam.

Håkon Arntsen

[firmapost@snasningen.no](mailto:firmapost@snasningen.no)

Fylhkenålma Inge Ryan Noerhte-Trööndelagesne daajroem Saemiedigkien bïjre åtna Stoerredigkeste, goh båatsoeburriejståvroen åvtehke jïh goh Fylhkenålma.

– Dïhte akte joekoen vihkeles åårgane akten almetjasse mij lea sïerrestalleme orreme, jïh maam nöörjen siebriedahke ij leah seatadamme guhkiem. Jïjnjh almetjh mah dåaroen mænngan byjjenin aktem gaajh vesties daaroedehtemem dååjrin, ij goh unnemes skuvlesne. Easkah 80-låhkoen dïhte nöörjen siebriedahke bæjhkoeji akte ovreakta lij dorjesovveme saemiej vööste. Saemiedigkie lea dan åvteste akte joekoen vihkeles åårgane juktie saemien gïelem, kultuvrem jïh identiteetem bååstede vaeltedh, akte ïedtjije fylhkenålma jeahta.

- Noere åårgane

Seamma tïjjen Ryan tjïerteste Saemiedigkie akte noere åårgane, jïh feagan sov minngemosth hammoem jïh sisvegem gaavneme.

– Gaajhkh åårganh mijjen laantesne tjuerieh jïjtjemse nasjovnaale njoelkedasside sjïehtedidh, Stoerredigkien faamoen nuelesne. Tjïelth jïh fylhkentjïelth leah vuesiehtimmien gaavhtan aktem vihties dïedtem åådtjeme gelline suerkine. Seammalaakan Saemiedigkie, men tjuara vijriesåbpoe barkedh faamoem tjïelkestidh, olles ovdaerpies ovvaantoeh sjïdth.

Ryan veanhta annje haestemh gååvnesieh gusnie edtja raasten giesedh Stoerredigkien jïh Saemiedigkien gaskem, dennie gyhtjelassesne gïeh edtjieh maam nænnoestidh.

Daate ovvaantoeh sjugnede, jïh dam minngemes vööjni gosse edtji båatsoeburriejståvroem jarkelidh. Saemiedigkie jeehti daate lij akte suerkie man bïjre dah lin byöreme nænnoestidh, mearan Stoerredigkie vïenhti daate lij dej dïedtesuerkie.

Fylhkenålma aaj ovvaantose tjuvtjede juvrereeremen jïh båatsoen gaskem, goh akte aamhtesesuerkie gusnie annje jïjnje fååtese.

Stoerre jarkelimmieh

– Daennie suerkesne smaave sïlligujmie jåhta reaktoe haeresne. Manne lim sïjhteme reereme sagke stuerebe leavloem bïeji saemien daajrose jïh dåårjehtæmman.

Inge Ryan læjhkan jeahta stoerre jarkelimmieh orreme goerkesisnie jïh respektesne dan åarjelsaemien kultuvrese dej minngemes jaepiej. Gïelejarngh leah tseegkesovveme dovne Snåasesne jïh Raavrevijhkesne, jïh gåabpegh tjïelth guektiengïelen staatusem åådtjeme, nöörjen jïh saemien.

– Mijjieh Noerhte-Trööndelagesne libie aktem varke jarkelimmiem dåårjeme guktie almetjh saemien kultuvrese vuejnieh, jïh man vihkeles saemieh leah. Daelie sagke stuerebe tsåatskelesvoete jïh ïedtje sjïdteme stoerresiebriedahken bieleste goh aarebi. Vuejnieh ajve Raavrevijhkese gusnie medtie 60 almetjh leah båatsose ektiedamme, jïh båatsoe lea dan åvteste dïhte stööremes privaate barkoesijjie tjïeltesne. Destinasjon Dærga jïh gïelejarnge vuesiehtieh almetjh stuerebe respektem utnieh saemiej kultuvren jïh identiteeten åvteste.

Dïhte aaj tjuvtjede dejtie jarkelimmide mah leah orreme faalenassen bïjre jollebe ööhpehtæmman saemien gïelen sisnjelen, jallh saemien faagi bïjre Noerhte-Trööndelagen jolleskuvlesne. Daelie aaj jienebh åarjelsaemien studenth jolleskuvlesne, goh naan jaepien gietjeste.

- Tjuara jåerhkedh

Ryan jeahta Saemiedigkie lea joekoen vihkeles orreme dejnie jarkelimmieprosessine mah leah orreme dej minngemes jaepiej.

–Guktie datne Saemiedigkien båetijen aejkien bïjre ussjedh?

– Nöörjen siebriedahke dïedtem åtna aalkoealmetji ïedtjide vaarjelidh. Jïh hævvi edtja naemhtie årrodh aaj. Mijjieh tjoerebe hoksedh dïhte åarjelsaemien jïjtsevoete jïh identiteete guhkiebasse jielieh jïh nænnoesåbpoe sjidtieh. Dïhte abpe siebriedahkem ræjhkoesåbpoe dorje jïh vielie klaeriedihks. Daan sjïekenisnie Saemiedigkie vihkeles orreme, jïh sæjhta annje årrodh båetijen aejkien. Saemiedigkien tjïrrh dah saemieh dam vihkeles åårganem åådtjeme mij edtja sijjen ïedtjh vaarjelidh, jïh maam staaten åejvieladtjh tjuerieh goltelidh. Men ij sïjhth læjhkan jiehtedh daate digkiedimmie Saemiedigkien, Stoerredigkien jïh reerenassen råållan bïjre lea nåhkeme. Dïhte tjuara jåerhkedh, jïh tjïelkestimmie faamoem bïjre tjuara tjyölkehkåbpoe sjïdtedh.

Sak 3:

Orre gæmhpoem juvri bïjre dåajvohte

Snåase: Ellinor Marita Jåma lea vissjehtovveme tjaebpies feestehåalemijstie. Dïhte orre gæmhpoem juvri bïjre dåajvohte jis ikt vielie veeljesåvva Åarjel-Saemiej Gïelese.

Håkon Arntsen

[firmapost@snasningen.no](mailto:firmapost@snasningen.no)

Ellinor Marita Jåma båasarostoe gosse daan beajjetje juvrepolitihken bïjre gihtjebe.

–Daan beajjetje juvrelikteme lea akte haeniehtimmie båatsoen vööste. Gosse Stoerredigkie aktem akteraeresne nænnoestimmiem darjoeji dle manne dam åtnam goh akte spïele. Rïektesisnie dle ij leah naan harmonije politihken jïh reeremen gaskem. Daan beajjetje öörnege lea akte ryöktesth aajhtoe båatsoen vööste. Manne vïenhtem daerpies aktine eevre orre stoerredigkienænnoestimmine, jeahta.

Gæmhpoem dåajvohte

Dihte sorkene juktie Byjresedepartemeente ij ektiedimmiem vuejnieh gaskem lissiehtamme juvreveahkam jïh båatsoen giehtelimmienuepieh.

–Departemeente tjuara buektiehtidh buajhkedh daan beajjetje reereme ij leah nuekies hijven.

Dïhte faageles maahtoe maam departemeente daennie suerkesne åtna lea ååpsen viesjehts.

Jåma veanhta daajroe jïh dååjrehtimmiemaahtoe, kultuvre jïh aerpievuekie mejtie jieleme jïjtje åtna, tjuerieh tjerkebelaakan govlehtoevedh.

–Juktie daesnie aktem orrem gæmhpoem juvri bïjre dåajvohth jis ikt vielie veeljesovvh?

–Daam maahtam tjïrkedh, vaestede.

Dïhte aaj tjaebpies feestehåalemijstie vissjehtovveme.

–Manne aktem eerlege politihkem ohtselem staaten politihkerijstie saemien aamhtesi bïjre. Dah leah dan syömehke jïh positijve gosse dejgujmie soptsesth. Men gosse edtja maam akt darjodh dle aktem jeatjah dååjrehtimmiem utnebe. Ajve vuejnieh maam jiehtieh jïh darjoeh dan orre Saemien Sijten bïjre.

Jåma sæjhta stoerredigkien politihkeridie åarjelsaemien dajvesne haestedh dej væljosne saemien aamhtesi åvteste tjarke barkedh. Aaj orre Saemien Sijte – åarjelsaemien signaalegåetie maam lea soejkesjamme Snåasesne – sæjhta annje gæmhpoeaamhtesinie årrodh sutnjien.

– Manne njuenine jïh gadtsigujmie gymhpeme juktie aktem orre Saemien Sijtem Snåasesne åadtjodh, jïh manne sïjhtem jåerhkedh gæmhpodh.

Noere barkoetjïerte

Dïhte vuartesje aktem gaajh noere barkoetjiertem Åarjel-Saemiej Gïelen læstosne..

Dah jeanatjommes lea reakadamme 1980-låhkoen, jïh Ellinor lea båarasommes.

– Juktie gaajhkesh leah noere manne vuajnam goh mijjen vieksiesvoete. Mijjieh noere jïh eadtjohke. Mijjieh sïjhtebe maam akt darjodh, jïh dle dejtie båarasåbpojde jïh dejtie mah dåårjehtimmiem utnieh mentovrine nuhtjebe.

–Dov krirrie lea akte tjïelke åarjelsaemien krirrie, bielelen naan ektiedimmie rïjhkekrirride?

– Dam åtnam goh akte stoerre aevhkie. Mijjieh edtjebe akte krirrie årrodh saemien ïedtjide, jïh stuvreme årrodh Saemiedigkien vööste. Mijjieh sïjhtebe eevre frijje årrodh giejnie mijjieh sïjhtebe laavenjostedh.

– Men datne raeresne tjahkasjamme Barkijekrirrine ektine?

– Mijjieh veelelaakan digkiedimh gusnie mijjieh stööremes dåarjoem åadtjoejimh mijjen politihkese.

Bk lij bööremes mijjese. Daan boelhken leam jïjnjem lïereme, ij goh unnemes saemiedigkiepresidenteste, Egil Olli. Laavenjostoe lea hijven orreme, jalhts såemies aamhtesinie libie eevre ovgeahpan orreme.

Dïhte sæjhta maaje raeresne vihth tjahkasjidh, men tjïerteste altese krirrie lea eevre frijje giejnie dah sijhtieh laavenjostedh mubpien boelhken.

- Men voestegh veeljeme?

– Mijjieh jienebh noerh digkesne daarpesjibie. Manne optimiste jïh vïenhtem mijjieh saemiedægkan gööktine båetebe, jeahta.

Sak 4:

- Dïhte åarjelsaemien tjuara annje prijoriteetem åadtjodh

Saemiedigkiepresidente Egil Olli veanhta åarjelsaemien dajve lea vielie prijoriteradamme orreme Saemiedigkesne dej minngemes govhte jaepiej goh aarebi.

Håkon Arntsen

[firmapost@snasningen.no](mailto:firmapost@snasningen.no)

Egil Olli lea Saemiedigkesne orreme aalkovistie, amma 24 jaepieh. Dej minngemes govhte jaepiej lea presidentine orreme.

– Dej minngemes govhte jaepiej dle åarjelsaemien jïh julevsaemien aamhtesh prijoriteradamme orreme, jïh stuerebe sijjiem åtneme Saemiedigkesne goh aarebi. Manne gegkestem daate prijoriteradimmie aaj sæjhta jåerhkedh mubpien boelhken, Olli jeahta.

– Mennie suerkine dïhte åarjelsaemien stuerebe sijjiem åådtjeme?

– Åarjelsaemien gïele akte råajvarimmiesuerkie orreme, jïh gïelelïerehtimmie lea læssanamme. Jeatjah gaavhtan libie saemien tjåanghkoesijjieh tseegkeme Snåasesne jïh Raavrevijhkesne, jïh barkeminie dam aaj buektiehtidh Tråantesne jïh Röörosesne.

– Men orre Saemien Sijte Snåasesne ij leah stïeresne annje?

– Mijjieh joekoen guhkiem aktine orre Saemien Sijtine barkeme, jïh daelie gujht tuhtjem dah åarjelsaemieh raaktan byöroeh daam tjåanghkoesijjiem åadtjodh. Dïhte sæjhta joekoen vihkeles årrodh saemien kultuvren jïh identiteeten gaavhtan, presidente vaestede.

–Juvredåeriesmoerh leah akte jeatjah suerkie mij aaj seamma ovloeteldh vååjnoe?

– Daate aaj akte suerkie mejnie Saemiedigkie jïjnjem barkeme, men vååjnoe goh dåeriemoere seamma ovloeteldh sjædta. Im rikti daejrieh man åvteste dan gïerve, men maahta vuejnedh goh reereme ij darjoeh maam politihkeles sjæjsjalamme.

Dïhte voestes nasjovnaale tjåanghkoe saemide lij Tråantesne 1917. Daelie aktine stoerre 100-jaepien heevehtimmine Tråantesne barkeminie.

– Jaavoe, Tråantesne dejnie joe barkeminie. Manne daajram dah aktem eensi heevehtimmiem soejkesjeminie. Mejtie sån aaj akte noerhtelaanti saemiedigkietjåanghkoe Tråantesne sjædta 2017, Olli vaestede.

Olli tjïerteste saemiedigkieveeljeme lea vihkeles, jalhts stoerredigkieveeljeme stuerebe fokusem åtna.

Dïhte haasta gaajhkesidie mah saemiealmetjelåhkosne tjåadtjoeh sijjen demokrateles dïedtem darjodh.

– Saemiedigkie lea vihkeles orreme saemide jïh saemien aamhtesidie. Dah orre mah veeljesuvvieh tjuerieh dïedtem vaeltedh gaajhki saemiej åvteste, jïh manne gujht vïenhtem dah aaj dam darjoeh. Dan åvteste vihkeles gaajhkesh steemmereaktam nuhtjieh.

–Datne orrijh. Man åvteste?

– Manne lïhtseginie Saemiedigkesne orreme 24 jaepieh, jïh ikth tjura orrijidh.

Vihkeles orre faamoeh sijjiem åadtjoeh. Gosse edjta Saemiedigkiepresidentine årrodh dle daerpies 100 prosenth motiverdamme årrodh, jïh muvhtine barkoe maahta krievije årrodh. Men manne joekoen hijven murriedamme. Seamma tïjjen aaj joekoen geerjene manne daelie åadtjoem vielie fuelhkine årrodh, ij goh unnemes aajjovigujmie, Olli vaestede.

Sak 5:

- Vihkeles frijje tjåadtjodh

Bjørn Thomas Åhrén guhte lea Sveerjesne reakadamme, veanhta NSR aktem aevhkiem åtna maam dah jeatjah krirrieh eah utnieh, jïh veanhta akte reerenassemålsome sæjhta aktem handikapem vedtedh dejtie rööpseskruana krirride Saemiedigkesne.

Håkon Arntsen

[arntsen@t-a.no](mailto:arntsen@t-a.no) / Tlf. 92 45 29 01

Åhrén jeahta Nöörjen Saemiej Rïjhkesiebrie aktem vieksiesvoetem åtna gosse krirrie ij naan ektiedimmieh naan vihties krærran utnieh, men lea akte tjåenghkies saemien gïele stoerresiebriedahken vööste, jïh staateles politihkeles byjresen vööste Oslosne.

– Mijjieh ibie viedteldihkie rïjhkepolitihkeles krirride. NSR sov vuajnoeh jïh sov politihkem buakta saemien vuajnoej mietie, bielelen krööhkedh maam dah politihkeles åejviekontovrh Oslosne veanhta, dïhte bijjjemes kandidaate jeahta. Åhrén jeahta akte nænnoes NSR sæjhta akte vieksiesvote årrodh Saemiedægkan.

– Saemiedigkie edtja dej almetjeveeljeme almetji gïele årrodh, bielelen krirriepolitihkeles ektiedimmieh.

Sveerjen bielesne desnie ij naan krirrieh saemiedigkesne mah leah ektiedamme rïjhkepolitihkeles krirride. Manne gujht vïenhtem akte vieksiesvoete sæjhta årrodh Saemiedægkan, jis mijjieh aamhtesidie uvtemes akten saemien våaromen jïh vuajnoen mietie buektebe.

Handikape

Göökte dejstie krirrijste mah læstoem utnieh åarjelsaemien dajvesne, rïjhkepolitihkeles ektiedimmiem utnieh. Barkijekrirrie jïh Gaskoehkrirrie. Veeljemisnie jaepien 2009 aaj Fremskrittskrirrie læstoem utni veeljemegievlesne 6.

–Ih goh vïenhth akte Saemiedigkie aktine jienebelåhkojne Barkijekrirrijste sæjhta stuerebe illedahkh åadtjodh aktene rööpseskruana reerenassesne?

– Ijje. Mijjieh sïjhtebe seamma stoerre illedahkh åadtjodh. Daate lea vielie væjkelesvoeten bïjre juktie govlelgidh.

Dïhte aaj tjïerteste akte reerenassemålsome maahta sjïdtedh tjaktjese, jïh dellie rööpseskruana krirrieh Saemiedigkesne maehtieh handikapem utnedh.

– Akte reerenassemålsome ij sïjhth dåeriesmoerh mijjese sjugnididh.

Geerjene jarkelimmiej åvteste

Åhrén lea iktegisth ïedtjem åtneme saemien kultuvrese jïh aerpievuekide. Gaskem jeatjah lij ståvroelïhtsege saemieraeresne sveerjen bielesne govhte jaepieh. Dïhte lij aaj meatan noereraeresne. Daelie lastoem åtna laejkiem bæjjese vaeltedh nöörjen bielesne.

– Nååts dejnie åarjelsaemien gïeline. Dam nuhtjh?

– Ååpsen vaenie. Maahtam sån ånnetji saemien båatsoen, eatnemen jïh vætnoen bïjre, men ååpsen vaenie dan biejjieladtje jieleden bïjre.

Ij goh unnemes dannasinie lea geerjene dan evtiedimmien åvteste mij lea orreme dej ellen minngemes jaepiej åarjelsaemien dajvesne. Gïelefokuse lea eevre jeatjahlaakan orreme goh aarebi, jïh altese maanah lïerehtimmiem åarjelsaemien gïelesne åadtjoeh, gaskem jeatjah saemieskuvlesne Aarbortesne jallh maajhööhpehtimmien tjïrrh.

– Eevre vihkeles maanah jïh noerh lïerehtimmiem åadtjoeh saemien gïelesne jïh kultuvresne, jïh daate aktede saemien vuajnoste dorjesåvva. Tjuara gïelem ektiedidh dejtie saemien darjojde båatsoen sisnjelen, eatnamasse, religijovnese jïh musihkese. Gïele lea badth dïhte vihkielommes gosse edtja idteniteetem sjugniedidh, jeahta.

Jïjnje fååtese

Jalhts Åhrén lea geerjene dan åvteste mij åarjelsaemien dajvesne heannadamme daennie suerkesne, dle veanhta annje jïjnje fååtese.

– Båatsoe jïh gïele leah dah guedtemetsegkieh saemien kultuvresne. Dellie kvaliteete lïerehtimmesne tjuara læssanidh. Lohkehtæjjah tjuerieh sijjen saemien daajroem jïh maahtoem bueriedidh, jïh tjuara jienebh jïh buerebe learoegærjah jïh learoevierhtieh sjïdtedh.

Åhrén lea geerjene ihke gïelejarngh leah tseegkesovveme Röörosesne, Snåasesne jïh Raavrevijhkesne.

– Tjuara byjresidie daejnie jarngine nænnoestehtedh, guktie åarjelsaemien iemielaakan åtnasåvva jïh evtiesåvva biejjieladtje soptsestimmine jïh almetji gaskemsh

Dïhte veanhta åarjelsaemien gïele aaj tjuara evtiesovvedh siebriedahke- jïh jielemeevtiedimmine ektine.

–Byöroe jienebh gielejarngh tseegkedh åarjelsaemien dajvesne?

– Manne vïenhtem akte saemien gïelejarnge byöroe Aarbortesne tseegkesovvedh. Jeatjah gaavhtan dle ååntjestallem mijjieh saemien tjåanghkoesijjieh staarine åadtjobe, ij goh unnemes Tråantesne gusnie jeenjesh saemien maadtojne årroeh.

Sak 6:

Barkijekrirrien bijjemes kandidaate Saemiedægkan åarjelsaemien gïelem vaajmoeaamhtesinie åtna.

Håkon Arntsen

[arntsen@t-a.no](mailto:arntsen@t-a.no) / Tlf. 92 45 29 01

John Kappfjell åarjelsaemien gïelem buakta sov barkoen tjïrrh goh vuejije åarjelsaemien kultuvrebussesne. Dïhte jïjnjem aavode ihke åarjelsaemien gïele, mij lij mahte minngiemadtjesne, daelie vihth tjarke bïehtsegeminie.

– Dej minngemes jaepiej dle gaajh spaajhte åvtese jåhteme. Daelie tjoerebe hoksedh daate evtiedimmie maahta jåerhkedh. Daate akte vaajmoeaamhtese munnjien, Kappfjell eadtjohkelaakan jeahta.

Dïhte aktem stoerre kultuvrejarkelimmiem dååjreme dej minngemes jaepiej. Gosse daelie maanah jïh noerh skuvline gaavnesjieh daan biejjien, dle aktem joekoen stoerre ïedtjem dååjre dan saemien gïelese.

– Dan vihkeles mijjieh sagke jienebh ambassadöörh åadtjobe disse mij lea åarjelsaemien, jïh åarjelsaemieh dååjrieh mij akt hijven heannede gïeline jïh kultuvrine.

Men vaarohte jaehkedh dïhte åarjelsaemien gïele lea gorredamme ihkuven aajkan. Annje tjuara gæmhpodh juktie dåarjoem åadtjodh tjïeltijste, fylhkentjïeltijste, Saemiedigkeste, stoerredigkeste jïh reerenasseste, tjïerteste.

Jïjnjh åarjelsaemieh

Akte jeatjah saemiepolitihkeles aamhtese man åvteste sæjhta gæmhpodh, lea saemiej reaktah eatnamasse jïh tjaatsan. Jïjnje fååtese åarjelsaemien dajvesne åvtelen daate reakta lea sjïehtesjamme reeremisnie, dovne tjïeltine jïh fylhkine.

John Kappfjell lea gaajh ermies illedahkide NINAn orre dotkemereektehtsisnie båatsoen bïjre. Dïhte reektehtse mij vïhteste nielkie lea åejviefåantoe man åvteste dan stoerre teehpemh. Dotkijh vienhtieh båatsoelåhkoe aaj fer jolle åarjelsaemien dajvesne, jïh lea mannasinie dan jïjnjh bovtsh jaemieh.

– Manne dam åtnam goh eevre båajhtode. Dotkiji illedahkh leah dovne aelhkie jïh yöjtede. Gaajhkesh mah bovtsigujmie gïehtelieh, ij goh unnemes Noerhte-Trööndelagesne, daejrieh juvrh leah akte åejviefåantoe mannasinie dah dan jïjnjh bovtsh dessieh. Gosse dan aelhkie lahtestimmiejgujmie båata, dle leajhtadimmiem dotkemasse tjarke måakode. Ij goh unnemes dagkarinie goerehtimmine lea vihkeles dååjrehtimmiemaahtojne jïh gaskesem båatsojne utnedh. Kappfjell lea dan åvteste laejhtehks ihke dan jïjnjh millijovnh kråvnah dotkemasse åtnasuvvieh, gusnie dah saemieh jïh båatsoe eah jïjtjemse damtijh. Dïhte sæjhta gæmhpoem juvri vööste jåerhkedh, ij dan åvteste satne sæjhta dejtie nåhkehtidh, men buerebe balansem åadtjodh.

Reereme

Kappfjell veanhta daan beajjetje reereme ektiedamme båatsose jïh juvride, lea ååpsen byråkratiske jïh leskies. Dïhte gaskem jeatjah vuesehte reeremasse nasjovnaalepaarhkijste.

– Tjåehkeren sïjtesne jïh Byrkijen dajvesne tjuerieh gaskesadtedh 6 tjïeltigujmie, göökte fylhkentjïeltigujmie, göökte fylhkenålmajgujmie jïh Direktovraatine. Golme ovmessie reeremedaltesh, jïh ektiebarkoe dej gaskem fååtese.

Tjoerebe maam akt darjoedh daejnie gïerve byråkratijine.

Dïhte soptseste Byrkije aaj raastem Sveerjese åtna, jïh dan åvteste juvrereereme gaajh krievije sjædta. Pryövedh reeredh jïh aerviedidh man gellie juvrh nöörjen bielesne oktegimsh, Kappfjell veanhta lea eevre gåarhmede.

Gæmhpoe

Barkijekrirrie aaj aktem naa åehpies politihkerem læstoen mubpene sijjesne åtna, Inger Marit Eira-Åhrèn, Raavrevijhkeste. Dïhte lïhtsege fylhkendigkesne jïh lea Healsoe Noerhte-Trøøndelagen ståvrosne.

–.Manne gegkestem mijjieh maehtebe göökte digkesne åadtjodh, men leam jueriedisnie guktie Ellinor Jåman læstoe, Åarjel-Saemiej Gïelh sæjhta darjodh daan aejkien.

Barkijekrirrie pryövi Ellinor Marita Jåmam åadtjodh dej læstose, men idtji dejnie lyhkesh.

Akte aerpievuekien åejvievuestehke Barkijekrærran åarjelsaemien dajvesne lea NSR (Nöörjen Saemiej Rïjhkesiebrie).

-NSR veanhta akte stoerre aevhkie ovgårreldh årrodh naan rïjhkepolitihkeles krærran. Mejtie ih leah sïemes?

-Dïhte guhte veanhta mijjieh illedahkh jaksebe saemien politihkese ajve nænnoestimmiej tjïrrh Saemiedigkesne, båajhtode vaalta. Eevre vihkeles mijjieh aaj hijven govlehtæjjah utnebe staateles daltesasse, stoerredægkan, reerenassese jïh direktovraatide.

Dam Barkijekrirrie åtna. Mijjieh presidentem jïh jienebelåhkoem åtneme daan boelhken, jïh buektiehtamme jïjnjem tjïrrehtidh. Manne vïenhtem NSR aktine stoerre handikapine båata daan sjïekenisnie.

John Kappfjell jïh Barkijekrirrie aktem mavvas veeljemegæmhpoem soejkesjieh. Dïhte jïh krirrie lea eadtjohke sosijaale meedijinie, jïh sijhtieh meatan årrodh festivaaline jïh öörnedimmine.

Dïhte haasta gaajhkesidie mah leah almetjelåhkosne, steemmadidh. Gaajh jeenjesidie dle ajve sjyöhtehke åvtelhbodti steemmadidh. Ajve dah mah dejnie stööremes saemien tjïeltine årroeh maehtieh steemmadidh veeljemebiejjien skïereden 9.b.

Sak 7:

Naemhtie illedahke lij 2009

Håkon Arntsen

[firmapost@snasningen.no](mailto:firmapost@snasningen.no)

Åarjelsaemien veeljemegievlie (veeljemegievlie 6) golme tjirkijh Saemiedigkesne utni jaepien 2009. NSRn tjirkije lij Jarle Jonassen Rööroste. Dïhte aaj stoerretjåanghkoen åvtehkinie Saemiedigkesne veeljesovvi.

Barkijekrærran Sten Erling Jønsson, Namsovseste veeljesovvi, mearan Ellinor Marita Jåma Raavrevijhkeste veeljesovvi Åarjel-Saemiej Gïelese.

Ellinor Marita Jåma lïhtseginie sjïdti saemiedigkieraeresne, jallh Saemiedigkien reerenasse. Dan åvteste Ida Marie Bransfjell Rööroste krirrien tjirkijinie orreme Saemiedigkesne daan boelhken.

Saemiedigkesne 39 tjirkijh. Minngemes boelhken 20 nyjsenæjjah jïh 19 kaarrh desnie orreme. Nyjsenæjjah jienebelåhkoem raeresne åtneme, golme nyjsenæjjah jïh göökte kaarrh. Egil Olli (Bk) lea Saemiedigkiepresidente orreme. Dïhte bïeljelamme satne ij leah kandidaate daan jaepien veeljemisnie. Aerpievuekien mietie dle Saemiedigkie presidentem åtneme NSRste jallh Barkijekrirreste.

Åarjelsaemien veeljemegievlesne illedahke naemhtie sjïdti saemiedigkieveeljemisnie 2009:

Nöörjen Saemiej Rïjhkesiebrie (NSR): 32,2 %

Barkijekrirrie: 30.6 %

Åarjel-Saemiej Gïelh: 26,6 %

Gaskoehkrirrie: 6,6 %

Samenes Folkeparti: 4,0 %

Ållesth steemmah: 549