Sijhtieh håalijinie årrodh saemien byjresegæmhpoen åvteste

Stig Bjarne Haugen jïh Gaskoehkrirrieh vienhtiejægan gæmhpoe eatnemebyjresen åvteste, tjuara veaksahkåbpoe årrodh dovne Saemiedigkesne jïh Stoerredigkesne.

Håkon Arntsen

[firmapost@snasningen.no](mailto:firmapost@snasningen.no)

– Byjreseaamhtese lea bijjielisnie mijjen programmesne. Mijjieh joekoen laejhtehks dejtie stoerre soejkesjidie gruvadarjomem jïh bïegkefaamoen bïjre mah leah bïegkesne daan tïjjen, joekoen båatsoen dajvine. Dajjoe jïh luejhtemh gruvadajroemijstie eah tjoerh åadtjodh tjaetsiem jïh eatnemem eerjedh, Haugen jeahta.

Læjhkan maahta viesjies bigkemh baajedidh, men dellie gaajh strienghkies byjrese-krievenassigujmie. Dïhte varke jeahta satne akte garkijes vuestehke ålja- jïh gaasseveedtjemen vööste Lofotesne jïh Vesterålesne. Gosse lea båatsoen bïjre, dle Haugen tjïerteste nasjovnaalepaarhkh jïh vaarjelimmiedajvh maehtieh eensi vuekieh årrodh naan sjïekeninie, men dagkerh råajvarimmieh eah gåessie gænnah tjoerh dejtie tjihtjedh mah jielemigujmie gïehtelieh jïh dajvide guhkiem nuhtjeme. Daamtaj gujht gåatomekreekh, vuesiehtimmien gaavhtan båatsoe, mah leah dorjeme guktie akte dajve lea vyörtegs vaarjelidh. Dellie orre råajvarimmieh eah tjoerh dejtie tjihtedh mah eatnemem nuhtjeme jïh gorredamme.

Ruevtieraajroe

Dïhte voestes kandidaate lea joekoen laejhtehks guktie staate sov byjresedïedtem reerie Nordlaanten ruevtieraajroe-raejkiem. Fïerhten jaepien jïjnjh bovtsh tåågeste båvvasieh, jallh itjmies haevieh jïh stoerre vaejvieh åadtjoeh.

– Dïhte maam staate dorje heannadimmiejgujmie ruevtieraajrosne jaepiej jaepiej, lea eevre yskeriks. Jis staate dïedtem vaalteme, dle limh sïjhteme slyöhpedh dejtie itjmies kreekeovlæhkojde mejtie dååjrebe fïerhten jaepien, kandidaate jeahta, mij veanhta ruevtieraajroen tjåadtjoehtæjjah leah baajeme årrodh giedtide dåvvodh ruevtieraajroen lïhke gellie jaepieh. Akte bueriedimmie giedtijste lij sïjhteme kreekeovlæhkojde tjarke vaeniedidh, Gaskoehkrirrie veanhta.

Juvrh

Stig Bjarne Haugen jeahta dallatjinie tjuara orrijidh nollehtalledh akten læhkoes ektiejieleden bïjre juvri jïh gåatomekreeki gaskem.

–Ij gåaredh juvride gåabph soptsestidh dah eah edtjieh vaedtsedh. Jih vallah gåaredh juvrh utnedh dejnie dajvine mah leah tjïelkestamme goh juvrenamhtah. Daan beajjetje öörnegh eah leah sjïehteles gænnah.

Krirrien mubpiekandidaate, båatsoealmetje Lars Toven Hillaantesete, lea raeriestamme aktem ihkuve vuetjemeluhpiedimmiem sjïehtesjidh juvride, dejnie dajvine gusnie juvrh eah edtjh tjovkh åadtjodh jallh byjjenidh. Akte ihkuve vuetjemeluhpiedimmie sæjhta vuetjemem aelhkebe jïh radtjoesåbpoe darjodh.

– Dan bïjre siemes. Mijjieh tjoerebe aktem reeremem åadtjodh mij buerebelaakan gåatomejieliemidie prijoriterede dejnie dajvine gusnie lea sjæjsjalamme juvrh eah edtjh byjjenidh, Haugen jeahta.

Skuvle

Gaskoehkrirrien voestes kandidaate kvaliteeten bïjre tjoeperde dennie åarjelsaemien ööhpehtimmesne dovne maanagïertesne jïh skuvlesne. Dïhte maahtoen bïjre gïhtjie åarjelsaemien gïelesne lohkehtæjjaj jïh maanagïertebarkiji luvnie.

– Tjuara aktem tjarke barkoem darjodh juktie gïelemaahtoem nænnoestehtedh dejtie barkijidie maanagïertesne jïh skuvlesne dejnie dajvine gusnie åarjelsaemien maanah årroeh.

– Maam Gaskoehkrirrie veanhta saemieskuvli båetijen biejjien bïjre, Aarbortesne jïh Snåasesne?

– Manne leam jueriedisnie mejtie internaate lea dïhte mij lea reaktoe mijjen baelien. Tjuara eensilaakan digkiedidh maam byöroe darjodh, men vïenhtem mijjieh tjoerebe ussjedidh lohkehtæjjah dah, mah tjuerieh maanaj gåajkoe vuelkedh, desnie gusnie dah årroeh.