Vil fronte samisk miljøkamp

Stig Bjarne Haugen og Senterpartiet mener kampen for naturmiljøet må forsterkes både i sameting og storting.

Håkon Arntsen

[firmapost@snasningen.no](mailto:firmapost@snasningen.no)

– Miljøsaken står øverst på vårt program. Vi er svært kritisk til de store planene om gruvedrift og vindkraftutbygging som er oppe i tiden, spesielt i reindriftsområder. Slam og utslipp fra gruvedrift må ikke få ødelegge vann og natur, sier Haugen.

Han kan imidlertid gå med på en moderat utbygginger, men da med svært strenge miljøkrav. Han er også rask ute med å fortelle at han er sterk motstander av olje- og gassutvinning i Lofoten og Vesterålen. Når det gjelder reindrift peker Haugen på at nasjonalparker og verneområder kan være fornuftige løsninger i noen sammenhenger, men slike tiltak må aldri fortrenge næringsdrivende som har benyttet områdene i lange tider. Det er ofte beitedyr, eksempelvis reindrift, som har bidratt til at et område er verneverdig. Da må nye tiltak ikke fortrenge de som har brukt og tatt vare på naturen.

Jernbane

Førstekandidaten er svært kritisk til hvordan staten forvalter sitt miljøansvar langs Nordlandsbanen. Årlig blir et stort antall rein påkjørt og drept, eller alvorlig skadet og påført store lidelser.

– Det som staten bidrar til skjer på jernbanen år etter år, er fullstendig uakseptabelt. Hadde staten tatt ansvar, kunne vi unngått de alvorlige dyretragediene vi opplever hver vinter, sier kandidaten, som mener ansvarlige for jernbanen har latt være å vedlikeholde gjerdene langs sporet i flere år. En oppgradering av gjerdene ville ha redusert dyretragediene betraktelig, mener Senterpartiet.

Rovdyr

Stig Bjarne Haugen gir uttrykk for at det snarest mulig må bli slutt på narrespillet om lykkelig samliv mellom rovdyr og beitedyr.

– Det går ikke an å fortelle rovdyr hvor de ikke skal gå. Og det går heller ikke an å ha rovdyr i områder som er definert som rovdyrfrie. Dagens ordninger fungerer ikke.

Partiets andrekandidaten, reineier Lars Toven fra Høylandet, har foreslått at det innføres permanent fellingstillatelse på rovdyr i områder der det ikke skal være ynglinger eller oppvekstområder for rovdyr. En permanent fellingstillatelse vil kunne forenkle og effektivisere uttak.

– Det er jeg enig i. Vi må få en forvaltning som i langt større grad prioriterer beitenæringene i de områder hvor det er bestemt at det ikke skal være oppvekstområder for rovdyr, sier Haugen.

Skole

Førstekandidaten til Senterpartiet er bekymret for kvaliteten på den sørsamiske undervisning både i barnehage og skole. Han stiller spørsmål ved kompetansen i sørsamisk blant lærerne og barnehageansatte.

– Det må et krafttak til for å styrke språkkompetansen for de ansatte i

barnehage og skole i områder der det bor sørsamiske barn.

– Hvordan stiller Senterpartiet seg til framtiden for de samiske skolene

i Hattfjelldal og Snåsa?

– Jeg er slett ikke sikker om internatløsningen er den rette i vår tid. Hva som bør gjøres må drøftes grundig, men jeg tror at vi må tenke mer i retning av at det er lærerne som må reise ut til barna der de bor.