I full gang med planleggingen

I 2017 er det hundre år siden det første samiske landsmøtet. Allerede nå er forberedelsene til jubileumsåret i gang.

Torun Støbakk

[torun@snasningen.no](mailto:torun@snasningen.no)

Landsmøtet som fant sted i Metodistkirken i Trondheim 6. februar i 1917 var et sørsamisk initiativ og ble et svært viktig begivenhet for det samiske organisasjonslivet. Det var første gang i historien nord- og sørsamer fra forskjellige land samlet seg til et stort møte for å drøfte og belyse felles saker og problemstillinger. Elsa Laula Renberg stod bak både ideen om og virkeliggjørelsen av møtet som samlet over hundre deltakere, derav en stor andel kvinner. Ett av partiene i sørsamekretsen - NSR - har i høstens valg programfestet at de ønsker å sikre at Sametinget gir nok penger til arrangementet. "NSR vil sikre at feiringen gir positive ringvirkningerfor det samiske i Trondheim og omegn både kortsiktig og langsiktig", skriver partiet i sitt program. Fylkespolitiker i Sør-Trøndelag Hanne Moe Bjørnbet (Ap) sier i en pressemelding at fylkeskommunen ser hundre-årsmarkeringen som en stor og viktig sak og en nasjonal begivenhet. På sine nettsider skriver fylkeskommunen at de ser fram til et tett samarbeid om markeringen med Sametinget og Trondheim kommune. Både NSR i sørsamekretsen og ÅaSG gir generelt uttrykk for at de ønsker at Trondheim kommune tar større ansvar for samisk historie og for å etablere et godt tilbud til personer med samisk identitet i Trondheim.

Foregangskvinne: Elsa Laula Renberg stod bak både ideen om og virkeliggjørelsen av møtet som samlet over hundre deltakere, derav en stor del kvinner. Foto: Arkiv

Ingen aksepterer rovdyrpolitikken

Bred enighet om at rovdyrpolitikken må endres blant de sørsamiske partiene.

Håkon Arntsen og Torun Støbakk

[firmapost@snasningen.no](mailto:firmapost@snasningen.no)

– Stortingsforliket om rovdyr har ikke forandret noe som helst for oss som driver i beitenæringen. Forvaltningen av rovdyr er akkurat likedan som før forliket, og tapene er like store, sier reineier Lars Toven, som er andrekandidat på Senterpartiets liste til sametinget.

Han har mistet all tillit til Miljødirektoratet. Toven mener direktoratet ikke bryr seg om politiske vedtak på Stortinget, men tolker teksten etter eget hode og etter eget ønske .

– Jeg mener Stortinget nå gi direktoratet instruks om hvordan forvaltningen av rovdyr og beitedyr skal være. Vi kan bare ikke fortsette slik det fungerer i dag. Forvaltningen må pålegges å følge Stortingets vedtak til punkt og prikke, sier han.

Permanent felling

Toven vil også ha innført ordningen med permanent fellingstillatelse i områder som ikke er definert som ynglingsområde for de ulike rovdyr.

– De hører ikke på oss som opplever problemene på nært hold. Erfarings- og naturkompetanse bryr de seg ikke om. Men å sitte med sin formalkompetanse i Trondheim og se i murveggen, synes å være det som gir best innsikt og beslutningsgrunnlag. De tre øvrige partiene i sørsamisk område er fortvilt over at konflikten mellom reindriftsutøverne og rovdyrforvaltningen ikke synes å ta slutt etter rovdyrforliket på Stortinget.

Nytt forlik

At NINA nylig kom med en forskningsrapport som mener at rovdyrtapene ikke er hovedproblemet, men at antall reinsdyr er for høyt, noe som skaper sult og reinsdyrdød, bare bidrar til å forsterke konflikten ytterligere.

Også Arbeiderpartiet og Norske Samers Riksforbund vil ta opp rovdyrproblematikken på nytt i sametinget. De mener dagens ordning undergraver og truer grunnlaget for den skjøre sørsamiske kultur. Svikter reindriften, svikter den sørsamiske grunnmur, hevder de. ÅSG krever, på sin side, et nytt rovdyrforlik.

Lei

– Jeg er litt lei av denne rovdyrdebatten for å være ærlig. Det føles som om det er om å gjøre å være mest misfornøyd. Nå er det jo sånn at vi i dag at vi i dag ligger på eller under bestandsmål for alle fire rovdyra. Hva skal man da gjøre? Skal man ta ut rovdyr så det blir enda færre enn det er?, spør fylkesleder Anne Kolstad i Nord-Trøndelag SV, som også er fylkespartiets førstekandidat til stortingsvalget.

Hun synes det er leit at de samiske partiene alle er misfornøyd med rovdyrpolitikken. Partiet har de siste åtte årene styrt miljøverndepartementet – selv om dagens rovdyrpolitikk er et forlik mellom alle partiene på Stortinget. Hun påpeker at det er tatt ut mange rovdyr de siste årene, og at tapsberegningstid er blitt kortere.

– Nå er det vel både en del samer og også andre som mener at antallet rovdyr som er registrert ikke engang er reelt, og at det i utgangspunktet er mye mer av dem?

– Nå er jo rovdyr den arten av naturen som er best overvåket, og vi bruker enorme ressurser på å følge med hvor mange det er og at det ikke skal bli for mange. Vi har kommet med rovdyrportalen og gjort det mulig for hvem som helst å rapportere inn funn, sier Kolstad, som mener at tap av areal som kunne vært brukt i reindrifta er en vel så viktig sak samene burde engasjere seg mer i.

– Så ditt råd til samene blir på en måte at de skal bli flinkere til å samle inn møkk hvis de mener registreringene som finnes er feil?

– Ja. Hvis noen har andre tall må de være så snill å rapportere, sier Kolstad.

Hun viser til at det tidligere har vært diskutert å iverksette spesielle tiltak for å skjerme reinkalvene i kalvingsperioden. Dette er imidlertid lagt til lokal forvaltning – og det er rovviltnemnda i regionen som i utgangspunktet skal fremme et slikt forslag.

KRITISK: Det er i kalvingperioden at reinen er mest utsatt for rovdyr. De sørsamiske partiene har fått nok av dagens rovdyrsituasjon. Dette bildet er tatt i Mefjellet i Verran. Foto: Harald Sæterøy, Trønder-Avisa.

Godt valg!

Avisa som du nå sitter og leser i, er den første utgaven av Snåsningen noensinne hvor vi faktisk har skrevet en samisk førsteside. Vi har heller aldri hatt så mye stoff på sørsamisk samlet i noen utgave – og i tillegg til Snåsningens faste lesere, går avisen også ut til 828 sørsamer i Norge og den sørsamiske valgkretsen.

Det er flere årsaker til at vi ønsker å gi ut en avis om sametingsvalget. For det første er det demokratisk motivert. Det finnes ekstremt lite forskning på området, men det sier seg selv at valget – for den jevne manntallsregistrerte same - både er partiavhengig, personavhengig, og at det avgjøres av enkeltsaker. Vi tror det er viktig å presentere kandidatene og generell valginformasjon, og vet at valget på lokalt nivå trolig vil havne i skyggen av høstens Stortingsvalg i den generelle mediedekningen.

En annen – kanskje enda viktigere årsak – er språket. Snåsningen er en av meget få aviser i landet som mottar tilskudd for å trykke saker på sørsamisk, og vi vet at språket mangler en arena. Dersom sørsamisk skal kunne overleve som språk, må det brukes. Folk må bli vant til å lese det, og de må ønske å lære det. Det er bare gjennom bruk at språket utvikler seg – og vi ønsker å gjøre mer for å bidra til nettopp det.

Som du kanskje også har lagt merke til har vi i denne avisen foretatt en 50/50-fordeling av saker på norsk og sørsamisk. Alle saker i denne utgaven finnes altså på begge språk. Noen av de samiske leserne våre vil sikkert irritere seg over dette, mens andre vil gripe begjærlig etter den norske versjonen ganske enkelt fordi de selv ikke føler seg stø nok på sørsamisk. Ved å foreta en slik fordeling håper vi at de litt mer ustø sørsamisk-leserne vil kunne bruke den norske versjonen av saken som en støttekrykke for å forstå den sørsamiske. Vi håper denne avisa vil motivere både ung og gammel til å lese og lære sørsamisk, og at informasjonen vi kan gi dere om både kandidater, valgutsikter, og generell valginformasjon er verdifull for både våre faste lesere og de 828 «nye».

I denne utgaven av Snåsningen gir flere av partikandidatene samt Sametingspresident Egil Olli selv uttrykk for at sørsamisk er i vinden. Flere prøver nå å lære seg samisk enn før, og valgmanntallet har økt så mye at valgkretsen i år har fått et fjerde mandat. Kanskje kan denne avisen i seg selv tolkes som et resultat av sørsamisk framgang? Vi håper og tror at dette er en trend som har potensial til å fortsette i årene som kommer, men mener det er viktig å huske at det ikke vil skje av seg selv. Sametingsvalget blir i og for seg viktig, men det viktigste skjer kanskje i en sal som ligger betraktelig mye lenger sør enn sametingsbygget i Karasjok. Denne høstens stortingsvalg kan vise seg å bli et viktig vegvalg for både den sørsamiske kulturen og samers muligheter til å påvirke politikken som føres i storsamfunnet. De borgerlige partiene ser ut til å få flertall i høstens stortingsvalg. Det kan gi helt andre utfordringer for den sørsamiske kulturen enn i vi har hatt under de rødgrønne.

Uansett hva du velger å stemme på i både det forestående sametingsvalget og stortingsvalget, håper vi at du bruker stemmeretten din. Bare ved å si sin mening har man mulighet til å bli hørt.

Med ønske om et godt valg!

Torun Støbakk, redaktør

Slik har vi gjort det

Denne avisen distribueres til Snåsningens vanlige opplag, i tillegg til 828 sørsamer andre steder i Norge. Distribusjonen til alle som ikke til vanlig abonnerer på Snåsningen skjer i samarbeid med det sørsamiske kirkebladet Daerpies Dierie. Medarbeidere i Daerpies Dierie frankerer og sender ut alle de 828 avisene på vegne av Snåsningen AS, og det er viktig å presisere at Daerpies Dierie ikke på noen måte har gitt ut informasjon om sine abonnenter til verken Snåsningen AS eller andre samarbeidspartnere.

Bildetekster:

TROR PÅ TO: Sørsamiske røsters førstekandidat Ellinor Marita Jåma har tro på at partiet kaprer to mandat i det forestående sametingsvalget.

ENGASJERT I SPRÅKET: Arbeiderpartiets førstekandidat, John Kappfjell, brenner for det sørsamiske språket, og jobber som bussjåfør på den sørsamiske kulturbussen.

HANDIKAP: Bjørn Thomas Åhren tror NSR har en fordel ettersom de ikke har noen rikspolitisk tilknytning.

MÅ FORTSETTE: Fylkesmann Inge Ryan i Nord-Trøndelag mener diskusjonen om Sametingets rolle bør fortsette.

HAUGEN: Senterpartiets førstekandidat i valgkrets 6 brenner for miljøsaken.

ANNET LØSTHENGENDE SMÅSETNINGER:

Sørsamisk valgavis 2013

Brenner for sørsamisk språk (en tittel glapp i en tidligere sak).