Gæmhpoe dan njealjeden mandaaten bïjre

Dastegh eah gaajhkh njieljie krirrieh Saemiedigkien sïjse båetieh, dle gæmhpoe dan njealjeden mandaaten bïjre maahta ÅSGn jïh NSRn gaskem sjïdtedh, NRKn «saemiedigkieveeljemeeksperte» veanhta.

Ingress 2:

Dastegh eah gaajhkh njieljie krirrieh Saemiedigkien sïjse båetieh, dle gæmhpoe dan njealjeden mandaaten bïjre maahta ÅSGn jïh NSRn gaskem sjïdtedh, NRKn saemiedigkieveeljemejournaliste veanhta.

Torun Støbakk

[torun@snasningen.no](mailto:torun@snasningen.no)

Veeljemasse jaepien 2009 dle låhkoem veeljemegievlijste ållesth jarkeli- jïh aaj daan jaepien 39 tjïrkijh tjïjhtje ovmessie veeljemegievlijste edtjieh Saemiedigkien sïjse veeljesovvedh. Barkijekrirrien bijjemes kandidaate åarjelsaemien veeljemegievlesne lea Maajhjaevreste, mearan Gaskoehkrirrien bijjemes kandidaate Måahveste båata. ÅSGn bijjemes kandidaate Ellinor Jåma Raavrevijhkeste båata, mearan NSRn bijjemes kandidaate Namdalseidesne orre. Staatedaejrije Jo Saglie, guhte Institutt for Samfunnsforskning’sne barka, lij meatan gosse veeljemegoerehtimmiem tjïrrehtin veeljemen mænngan 2009, jïh tuhtjie gïerve jiehtedh man stoerre råålla geografije sæjhta spealadidh. Dïhte lea badth jueriedisnie guktie illedahke sæjhta årrodh daan veeljemen mænngan.

NSR-aevhkie

Dïhte minngemes nasjovnaale mïelemööleme, maam NRK darjoeji voerhtjen, vuesehte NSR åvtese jåhta abpe laantesne, mearan Barkijekrirrie ånnetji våålese jåhta. Dah göökte stoerre leah gujht annje stööremes. Aerpievuekien mietie dah aaj stööremes orreme daennie veeljemegievlesne – jïh Saglie veanhta NSR maahta aktem aevhkiem utnedh daan jaepien veeljemisnie, nov gujht nasjovnaale.

- Maahta sån aerviedidh NSR maahta aktem aevhkiem utnedh viertiestamme Barkijekrirrine, dan åvteste dah leah opposisjovnesne orreme daelie, mearan Bk lea stuvreme. Reerenassenapkoe maahta aaj saemiedigkieveeljemisnie heannadidh, Saglie jeahta.

Minngemes veeljemisnie NSR jeenjemes steemmah åadtjoeji prosentine, 32,2 prosenth gaajhkijste steemmijste, mohte Barkijekrirrie mij 30,5 prosenth steemmijste åadtjoeji. Åarjel-Saemiej Gïelh 26 prosenth steemmijste åadtjoeji jaepien 2009.

Orre daan jaepien

Dah golme krirrieh amma fïereguhtem tjirkijem sïjse åadtjoejin, mearan Gaskoehkrirrie jïh Samenes folkeparti eah naaken sïjse åadtjoejin. Daan jaepien dle badth naa sjïere daennie gievlesne. Daelie gidtjh akte krirrie vaenebe – jïh akte mandaate vielie. Dan åvteste daelie jienebh mah leah jïjtjemse almetjelåhkosne tjaalasovveme, dle veeljemegievlie aktem njealjeden mandaatem åådtjeme. Gyhtjelasse dannasinie sjædta: Gaajhkh krirrieh fïereguhtine tjirkijine sïjse båetieh, jallh akte dejstie krirrijste nuepiem åtna göökte dejstie mandaatijste vaeltedh?

Jaahka NSRse jïh ÅSGse.

Dovne Åarjel-Saemiej Gïelh jïh NSRn voesteskandidaate Snåsningese jiehtieh dah gegkestieh göökte mandaath vaeltedh. Saglie ij nuekies damth guktie lea daennie gievlesne juktie daejredh mejtie gåarede jallh ij. Gaskoehkrirrien bijjemes kandidaate Stig Bjarne Haugen ij sïjhth maam dan bïjre mieledh, men lea sïemes daejnie: Dastegh naaken dejstie jeatjah krirrijste göökte mandaath åadtjoeh, dle gujht satne dïhte mij ij sïjse båetieh.

- Oktegh vuajneme dle gujht buajhkoes gosse minngemes veeljemeilledahkese vuajna, Haugen jeahta, mij læjhkan veanhta jis naaken ij leah madtjeles posisjovnekrirriejgujmie Arja jïh Barkijekrirrie, dle dïhte maahta aevhkine årrodh Gaskoehkrærran.

Joekehts faktovrh

NRK-journaliste Eilif Aslaksen lea saemiedigkieveeljeminie barkeme NRK Sapmin åvteste nedtesne, jïh lea gaajhkide saemiedigkieveeljemidie gaptjeme, bielelen dïhte voestes jaepien 1989. Dïhte veanhta gæmhpoe dan njealjeden mandaaten bïjre sæjhta akte gæmhpoe årrodh «noerekrirrie» ÅSGn jïh aerpievuekien nænnoes NSRn gaskem:

- Dïhte krirrie mij eadtjahkommes barkeme juktie «sijjem» almetjelåhkoen sïjse åadtjodh, maahta dïenestem åadtjodh daan barkoen åvteste daelie. Manne vïenhtem NSR jïh ÅSG sijhtieh dan njealjeden mandaaten bïjre gæmhpodh, Aslaksen aktene e-påastesne Snåsningese tjaala.

Dïhte veanhta dah rööpseskruana krirrieh sijhtieh såemies steemmah dassedh juvrepolitihken gaavhtan.

- Stoltenberg-reerenasse lea dam stuvreme dej minngemes gaektsie jaepiej, jïh dovne båantah jïh båatsoealmetjh leah gellie bovtsh dasseme. Dïhte maahta nåake årrodh dovne Barkijekrærran jïh Gaskoehkrærran. Gie jeenjemes dïenesje daan gaavhtan, lea gïerve jiehtedh, men maahta sån steemmah vedtedh ÅSGse, Aslaksen veanhta.

Dïhte gujht veanhta ÅSG lea aktem nænnoes guvviem vadteme daan boelhken, jïh aavode vuejnedh guktie dah sijhtieh darjodh daan jaepien.

- Aaj murreds sjædta dam orre læstoem fulkesidh, ÅSG, mij sïjse bööti minngemes veeljemisnie. Jïjnjh noerh tjarke eadtjaldovvin minngemes veeljemen åvtelen, jïh viehkine daehtie barkoste Ellinor Marita Jåma sïjse bööti. Dïhte saemiedigkieraerine orreme, jïh aktem nænnoes guvvien vadteme. Gyhtjelasse lea mejtie dïhte lea napkeme mænngan Saemiedigkien «reerenassesne», saemiedigkieraeresne, tjahkasjamme. Dagke dah veeljijh åarjelsaemien dajvesne eah dååjrh dah illedahkh åådtjeme sijjen aamhtesinie daan boelhken? Amma, Ellinor lea buektiehtamme sov veeljemedååjvehtassh illedh?, Aslaksen gihtjie.

Vaenie dotkeme

Vaenie lea dotkesovveme guktie saemieh veeljemisnie darjoeh – jïh dïhte onne mij dotkemematerijaleste gååvnese, gaajhkide veeljijidie Nöörjesne ektesne vuajna. Dan åvteste gïerve jiehtedh mij lea vihkeles dejtie åarjelsaemien veeljijidie.

Aslaksen veanhta veeljeme lea persovnejearohke, jïh aktegsaamhtesh jïh mennie krirresne almetjh leah, leah fåantoeh man åvteste illedahke sjædta guktie sjædta.

- Manne vïenhtem gåabpegh fåantoeh leah stïeresne. Jienebh stoerre båatsoefuelhkieh veeljemegievlesne, jïh aerpievuekien mietie dah «ektesne orreme» aaj politihkeles. Naaken lea meatan orreme Barkijekrirresne, jïh mubpieh Nöörjen Saemiej Rïjhkesiebresne. Manne im læjhkan vuejnieh dan stoerre joekehtsh gååvnesieh Barkijekrirrien jïh NSRn gaskem. NSR lea guhkiem orreme åarjelsaemien dajvesne, jïh dan åvteste aktem naa nænnoes maadthbetniem åtna. Bk lea iktemearan aaj jïjnjh dåarjoehtæjjah åådtjeme, jïh manne gujht vienhtem dah jeantatjommes Bk-sympasitöörh leah gievlien noerhtege bielesne, Aslaksen jeahta.

Dotkije Saglie tjïerteste jïjnjh joekehts fåantoeh mah leah vihkeles, gosse almetjh edtjieh sjæjsjalidh giese dah edtjieh steemmam vedtedh.

-Mijjieh gihtjimh man vihkeles almetjh jïh aktegsaamhtesh leah minngemes veeljemegoerehtimmesne, jïh gåabegh vihkeles. Jïh dle sovmem geografije aaj maahta maam akt jiehtedh aktene veeljemegievlesne, mij lea aktene dagkarinie stoerre dajvesne goh åarjelsaemien veeljemegievlie lea, jalhts gïerve jiehtedh man stoerre råålla daate spealede, jeahta.