Kampen om det fjerde mandatet

Hvis ikke alle fire partier kommer inn kan kampen om det fjerde mandatet vise seg å bli en kamp mellom ÅSG og NSR, tror NRKs «sametingsvalgekspert».

Ingress 2: Hvis ikke alle fire partier kommer inn kan kampen om det fjerde mandatet vise seg å bli en kamp mellom ÅSG og NSR, tror NRK Sapmis faste sametingsvalg-journalist.

Torun Støbakk

[torun@snasningen.no](mailto:torun@snasningen.no)

Til valget i 2009 ble antall valgkretser fullstendig omgjort - og også i år skal 39 representanter fra sju forskjellige valgkretser velges inn på Sametinget. Arbeiderpartiets toppkandidat i sørsamisk valgkrets er fra Majavatn, mens Senterpartiets toppkandidat kommer fra Mo i Rana. ÅSGs førstekandidat Ellinor Jåma kommer fra Røyrvik, mens NSRs toppkandidat er bosatt i Namdalseid. Statsviter Jo Saglie ved Institutt for Samfunnsforskning var med på å gjennomføre valgundersøkelsen etter valget i 2009, og synes det er vanskelig å si hvor stor rolle geografien vil spille. I det heletatt er han usikker på hvordan dette valget vil gå.

NSR-fordel

Den siste nasjonale meningsmålingen, som er gjort av NRK i april, viser at NSR går fram på landsbasis mens Arbeiderpartiet går noe ned. De to store er imidlertid fortsatt størst. Det har de tradisjonelt sett også vært i denne valgkretsen - og Saglie tror NSR kan ha en fordel i årets valg, i alle fall nasjonalt.

- Det kan virke rimelig å tro at NSR kan ha en fordel i forhold til AP i og med at de har vært i opposisjon nå, mens AP har styrt. Regjeringsslitasje kan skje ved sametingsvalg også, sier Saglie.

Ved sist valg fikk NSR flest stemmer prosentvis i valgkretsen, med 32,2 prosent av stemmene, mot Arbeiderpartiet med 30,6 prosent. Sørsamiske Røster fikk 26 prosent av stemmene i 2009.

Nytt av året

De tre partiene fikk altså inn en representant hver, mens Senterpartiet og Samenes folkeparti ikke fikk inn noen. I år er situasjonen imidlertid ganske spesiell i kretsen. Det er nemlig ett parti mindre - og et mandat mer. Ettersom det har kommet til langt flere mantallsregistrerte har valgkretsen nemlig fått et fjerde mandat. Spørsmålet blir derfor: Kommer alle partiene inn med en representant hver, eller har ett av partiene mulighet til å kapre to av mandatene?

Tror på NSR og ÅSG

Både Sørsamiske Røster og NSRs førstekandidat gir ovenfor Snåsningen uttrykk for at de håper på å kapre to mandat. Saglie kjenner ikke situasjonen godt nok til å vite om det er sannsynlig eller ikke. Det vil heller ikke Senterpartiets toppkandidat Stig Bjarne Haugen mene noe om, men han er enig i følgende: Hvis noen av de øvrige partiene får to mandat er det han som ryker.

- Isolert sett er det sannsynlig ut fra sist valgresultat, sier Haugen, som likevel tror at misnøye med posisjonspartiene Arja og Arbeiderpartiet kan komme til å gå i Senterpartiets favør.

Forskjellige faktorer

NRK-journalist Eilif Aslaksen har jobbet med sametingsvalget for NRK Sapmi på nett, og har dekket alle sametingsvalgene bortsett fra det første i 1989. Han tror kampen om det fjerde mandatet vil være en kamp mellom "ungdomspartiet" ÅSG og tradisjonelt sterke NSR:

- Det partiet som har jobbet mest aktivt for å få inn «sine» i manntallet, kan få en gevinst nå. Jeg tror NSR og ÅSG kommer til å kjempe om fjerde mandatet, skriver Aslaksen i en epost til Snåsningen.

Han tror de rødgrønne partiene kan komme til å tape en del stemmer på grunn av rovdyrpolitikken.

- Stoltenberg-regjeringen har styrt dette de åtte siste årene, og både bønder og reineiere har mistet mye dyr. Det kan gå utover både Ap og Sp. Hvem som tjener mest på dette er vanskelig å si, men det kan gi stemmer til ÅSG, mener Aslaksen.

Han har inntrykk av at ÅSG har gjort et solid inntrykk i denne perioden, og er spent på hvordan de vil gjøre det i år.

- Den nye lista, ÅSG, som kom inn ved forrige valg, blir også meget spennende å følge. Det var mange unge som engasjerte seg foran siste valg og bidro til at Ellinor Marita Jåma kom inn. Hun har vært sametingsråd, og har gjort et solid inntrykk. Spørsmålet er om det å ha sittet i Sametingets «regjering», sametingsrådet, har medført slitasje. Har dette for eksempel ført til at velgerne i den sørsamiske kretsen ikke opplever at de har fått gjennomslag for sine saker i denne perioden? Altså, har Ellinor Marita Jåma klart å oppfylle sine valgløfter?, spør Aslaksen.

Lite forskning

Det er forsket lite på samisk velgeratferd - og det lille som finnes av forskningsmateriale ser stort sett på velgerne i Norge under ett. Det er derfor vanskelig å si noe om hva som er viktig for de sørsamiske velgerne.

Aslaksen tror valget er både personavhengig, og at det avgjøres av enkeltsaker og partitilhørighet.

- Jeg tror det er en kombinasjon. Det er flere store reindriftsfamilier i valgkretsen, og tradisjonelt sett har disse «holdt sammen» også politisk. Noen har engasjert seg i Arbeiderpartiet og andre i Norske Samers Riksforbund. Jeg har likevel ikke inntrykk av at det er store politiske forskjeller mellom Ap og NSR. NSR har lang tilstedeværelse i det sørsamiske området, og har dermed et forholdsvis solid grunnfjell. Ap har etter hvert også fått mange støttespillere, og jeg har inntrykk av at det er flest Ap-sympatisører i den nordlige delen av kretsen, sier Aslaksen.

Forsker Saglie påpeker at det er mange forskjellige ting som spiller inn når folk skal bestemme seg for hvem de skal stemme på.

- Vi spurte om hvor viktig personer og enkeltsaker er i sist valgundersøkelse, og begge har noe å si. Og så vil jeg tro at geografi også kan spille en rolle i en valgkrets som dekker et såpass stort område som det sørsamekretsen gjør, selv om det er vanskelig å si hvor stor rolle det spiller, sier han.