Vaatovh krirrieprogrammijste

Krirrieh leah sïemes jïjnji bïjre – men aaj sjïere aamhtesh utnieh mej bïjre oktegimsh. Gaajhkh krirrieh åarjelsaemien dajveste sijhtieh saemien reaktah prijoriteradidh, jïh krievieh Saemiereaktamoenehtsen II salkehtimmie ratifiseradamme sjædta jïh råajvarimmieh aelkieh. Joekoen reaktan bïjre eatnamasse jïh tjaatsan, jallh goh NSR tjaala: «Båatsoesaemiej jïh saemiej reakta vijremasse jïh göölemasse jååhkesjamme sjædta. Dejpeli gåatomelaante åarjelsaemien dajvesne bååstede båatsose vadtasåvva». Juvredåeriesmoerh leah aaj prijoriteradamme gaajhki krirriej programmine. NSR jïh Åarjel-saemiej Gïelh aaj sijhtieh Tråanten tjïelte tjuara stuerebe dïedtem vaeltedh dan saemien histovrijen åvteste, jïh dïhte minngemes neebneme aaj veanhta daelie amma Röörosen tjïelte aaj byöroe meatan sjïdtedh saemien gïelen reeremedajvesne. Barkijekrirrie sæjhta turismem evtiedidh mij våaromem åtna saemien jielieminie jïh saemien aarvojne. Krirrie aaj sæjhta aktem åarjelsaemien gærhkoem bigkedh Maajhjaevresne, jïh aktem åarjelsaemien maahtoegærjagåetiem jïh våarhkoem regijovnesne tseegkedh.   
NSR sov bielesne veanhta Saemien gåetie Röörosne tjuara akte saetniesvoete sjïdtedh. Dah aaj birrieh Tråanten tjïeltem aktem stuerebe vaarjelimmiedïedtem vaeltedh saemien ïedtji åvteste, gaskem jeatjah 100-jaepien heevehtæmman sjïehteladtedh jaepien 2017 – «NSR sæjhta barkedh aktem saemien gaavnedimmiesijjiem tseegkedh heevehtimmien åvtelen 2017», jïh sijhtieh goh dah jeatjah krirrieh dam åarjelsaemien healsoefaalenassem nænnoestehtedh. Gaskoehkrirrie aaj dam sæjhta – jïh joekoen dam psykiske healsoefaalenassem. Programmine dle ajve Gaskoehkrirrie mij ijje jeahta åljadarjoemasse Lofotesne jïh Vesterålesne. Dah sijhtieh aaj ööhpehtimmiem saemien lohkehtæjjijste nænnoestehtedh, dovne maanagiertesne jïh skuvlesne, jïh sæjhta goh doh jeatjah politihkerh ööhpehtimmiefaalenassem bueriedidh. Bk aaj sæjhta aktem jïjtse healsoe- jïh hoksejarngem Snåasesne tseegkedh, jïh sæjhta aaj barkedh juktie Saemien Sijtem Snåasesne illedh. Ajve Åarjel-Saemiej Gïelh sjïerelaakan neebnie dïhte åarjelsaemien meedijefaalenasse byöroe buerebe sjïdtedh, jïh dah jienebh åarjelsaemien journalisth sjaavnjoehtieh.

Daate lea naakede destie man åvteste krirrieh dåajvoehtieh barkedh

ÅSG sæjhta….

... barkedh ihke gïele jïh kultuvre hijven lïerehtimmiehammoej sïjse båetieh.

... ihke åarjelsaemien siebriedahke edtja evtiedimmienuepieh utnedh jïjtsinie  
 premissine.

…gåhkoem åeniedidh Saemiedigkien jïh åarjelsaemiej gaskem, jïh buerebe  
 laavenjostoem utnedh Saemiedigkien jïh tjïelti gaskem.

... gaajhkh saemien maanah lïerehtimmiem åadtjoeh saemien gïelesne.

... SANKS-faalenassi åvteste barkedh abpe laantesne

... jienebh saansehaakenh utnedh skïemtjegåetine.

... jienebh saemien gïeline jïh kultuvrine utnedh voeresehoksen jïh healsoesuerkien  
 sïjse.

... dah bööremes, saaht mehtie sijjeste båetieh, sijjieh åadtjoeh nasjovnaale-  
 paarhkeståvrojne, juvremoenehtsinie jallh jeatjah ståvrojne gusnie saemien gïelh  
 tjuerieh govlelgidh.

... aktem orre juvreliktesem.

... aktem laavenjostoelatjkoem Tråanten tjïeltine utnedh mij tjïeltem åelede aktem  
 stuerebe dïedtem vaeltedh sov saemien histovrijen åvteste.

... Röörosen tjïelte meatan sjædta reeremedajvesne.

... vielie beetnegh jïh gemtebe gïelefaalenassem utnedh maanagïertine saemien  
 gïeline.

... jienebh råajvarimmieh saemien kultuvresne

NSR sæjhta…

... dejpeli gåatomelaanth bååstede båatsose vadtasuvvieh, jïh reakta vijremasse jïh  
 göölemasse jååhkesjamme sjædta

... Saemiedigkie aktem innovasjovneprogrammem aalka.

... båatsoe aktem vaarjelimmiem åådtje stoerre darjomi vööste.

... aktem ållesth saemien lïerehtimmiem utnedh, laavenjostojne rïjhkeraasten rastah.

... saemien lïerehtimmiem nænnoestehtedh, jïh evtiedimmiem prijoriteradidh saemien  
 learoevierhtijste.

... Saemien gåetie Röörosne illesåvva.

... jienebh åarjelsaemien tjïelth meatan sjidtieh reeremedajvesne

... aktem saemien gaavnedimmiesijjiem Tråantesne utnedh 100-jaepien-  
 heevehtimmiem 2017 åvtelen dan voestes saemien laantetjåanghkose, jïh aktem  
 laavenjostoelatjkoem darjodh Tråantine dïenesjefaalenassi bïjre.

... saemien reaktah gorredidh dajvemedisijnen jarngine, åarjelsaemien  
 skïemtjijetjïrkije jïh åarjelsaemien skïemtjijegovlehtallije skïemtjegåetesne St.  
 Olavs hospital.

Åarjelsaemien Gaskoehkrirrie sæjhta…

.... båeries jïh eerjeme giedtieh orrestidh Nordlandsbanen baalte.

... gruvadarjomh jallh bïegkemööllah eah bigkesovvh vaarjelimmien gaavhtan.  
 Krïevenassh orrijamme gruvadarjomen mænngan tjuara aaj striengkiesåbpoe  
 sjïdtedh.

... ijje jiehtedh åljadarjoemidie Lofotesne jïh Vesterålesne.

... jienebh maanagïertine jïh skuvline utnedh mah maehtieh saemien gïelem jïh  
 kultuvrem lïerehtidh. Dam tjuara nænnoestehtedh abpe laantesne.

... departemeenth tjïelkebe mieriedimmieh darjoeh mah båajhtoeh reeremem  
 heerredieh, vuesiehtimmien gaavhtan juvrijste.

... Saemiedigkie kontrollefaamoem åådtje juktie njoelkedasside juvrereeremisnie  
 vååksjedidh

... SANKS-prosjektem jåerhkedh

Barkijekrirrie sæjhta….

... dejtie åarjelsaemien reaktide gorredidh

... stuerebe respekten dan saemien kultuvreeatnemen åvteste utnedh, guktie  
 saemieh skraejriem åadtjoeh orre jielemigujmie nïerhkedh gusnie Saemiedigkie  
 jielemepolitihken premisside vadta.

... turismem evtiedidh goh saemien jieleme, mij våaromem åtna aarvojne jïh  
 histovrijesne.

... aktem juvrepolitihkem utnedh gusnie dah mah gåatomekreekigujmie gïehtelieh  
 reaktam utnieh sijjen kreekh vaarjelidh.

... aktem jïjtse dotkemeprosjektem utnedh juktie effektem healsoe-reformijste  
 saemide gaavnedh.

... saemien vierhtie- jïh maahtoejarngh tseegkedh jïh dejtie vijriesåbpoe evtiedidh,  
 goh NAV jïh akte healsoe- jïh hoksejarnge Snåasesne.

... saemieh seammavyörtegs jïh sjïehtedamme byögkeles faalenassh åadtjoeh.

... åarjelsaemien gïele jïh siebriedahkejielede nænnoestehteme sjidtieh

... åarjelsaemien gærhkoem Maajhjaevresne tseegkedh, åarjelsaemien  
 maahtoegærjagåetiem jïh våarhkoem utnedh, universiteeth jïh jolleskuvlh sijjen  
 faalenassh evtiedieh jïh orre Saemien Sijte illesåvva.

... fylhkentjïelth jïh tjïelth åarjelsaemien dajvesne sijjen politihkem evtiedieh saemien  
 gyhtjelassi bïjre

... aktem nænnoesåbpoe raastenrastah eadtjohkevoetem utnedh.