Smakebiter fra partiprogrammene

Partiene er enig om mye - men har også spesielle saker de er alene om. Alle partier fra sørsamisk område vil prioritere samiske rettigheter, og krever at Samerettsutvalgets utredning nr. 2, blir ratifisert og tiltak satt i verk. Dette gjelder spesielt retten til land og vann, eller som NSR skriver: «At reindriftssamenes og samenes rett til jakt og fiske anerkjennes. At gamle tiders beiteland i sørsamisk område tilbakeføres reindriften.» Rovdyrproblemer er også prioritert av alle partiers programmer. NSR og Sørsamiske Røster vil også at Trondheim kommune må ta større ansvar for den samiske historie, og sistnevnte mener dessuten at det er på tide at Røros kommer inn under forvaltningsområde for samisk språk. Arbeiderpartiet vil utvikle turisme basert på samiske næringer og samiske verdier. Partiet vil også bygge en sørsamisk kirke på Majavatn, og få etablert et sørsamisk kompetansebibliotek og arkiv i regionen. NSR mener på sin side at et Samisk hus på Røros må bli realisert. De ber også Trondheim kommune ta større ansvar for å ivareta samiske interesser, blant annet ved å legge til rette for 100-års jubileet i 2017 - «NSR vil arbeide for å få etablert et samisk møtested i Trondheim innen jubileet i 2017», og vil i likhet med de øvrige partiene styrke det sørsamiske helsetilbudet. Det vil også Senterpartiet - og da spesielt det psykiske helsetilbudet. Senterpartiet er alene i programmene om nei til oljeutvinning i Lofoten og Vesterålen. De vil også styrke utdanning av samiske lærere både i barnehage og skole, og ønsker i likhet med de andre politikerne at utdanningstilbudet skal bedres. Ap ønsker å opprette et eget helse- og omsorgssenter i Snåsa, og vil også jobbe for ferdigstillelse av Saemien Sijte på Snåsa. Sørsamiske Røster er alene i sitt program om å nevne spesifikt at sørsamiske medietilbud bør bedres, og at de ønsker seg flere sørsamiske journalister.

Dette er noe av det partiene lover å jobbe for

ÅSG vil jobbe for...

...at språket og kulturen kommer inn i gode læringsformer.

... at det sørsamiske samfunnet skal ha utviklingsmuligheter på egne premisser.

... minske avstanden mellom Sametinget og sørsamene, og bedre samarbeid mellom Sametinget og kommunene.

... at alle samiske barn får opplæring i samisk.

... et SANKS-tilbud over hele landet.

... flere sansehager på sykehjem.

... flere med samisk språk og kultur inn i eldreomsorgen og helsevesenet.

... at de beste, uansett tilhørighet, får posisjoner i nasjonalparkstyrer, rovviltnemnder eller andre styrer hvor samiske stemmer må bli hørt.

... et nytt rovdyrforlik.

... en samarbeidsavtale med Trondheim som forplikter kommunen til å ta større ansvar for sin samiske historie.

... at Røros kommer inn i felles forvaltningsområde.

... mer penger og bredere språktilbud i barnehager med samisk språk.

... større satsing på samisk kultur.

NSR vil jobbe for...

... at gamle tiders beiteland tilbakeføres reindriften og at retten til jakt og fiske anerkjennes.

... at Sametinget starter et innovasjonsprogram.

... at reindrifta får et vern mot store inngrep.

... en helhetlig samisk opplæring med samarbeid over riksgrensen.

... for en styrking av samisk opplæring, og at utvikling av samiske læremidler prioriteres.

... at Samisk hus på Røros realiseres.

... flere sørsamiske kommuner i forvaltningsområdet.

... et samisk møtested i Trondheim innen hundreårsjubileet for det første samiske landsmøtet i 2017, og at det lages en samarbeidsavtale med Trondheim om tjenestetilbud.

... Ivaretakelse av samiske rettigheter ved distriktsmedisinske sentre, et sørsamisk pasientombud og en sørsamisk pasientkontakt med St. Olavs.

Sørsamisk senterparti vil jobbe for...

... oppgradering av gamle og ødelagte gjerder langs Nordlandsbanen.

... at gruvedrift eller vindmøller ikke bygges på bekostning av vern. Krav etter endt gruvedrift må også strammes inn.

... nei til oljeutvinning i Lofoten og Vesterålen.

... flere i barnehager og skoler som kan lære bort samisk språk og kultur. Dette må styrkes i hele landet.

... at departementene lager tydeligere forskrifter som hindrer feilslått forvaltning av for eksempel rovdyr.

... at Sametinget får kontrollmyndighet for ettersyn av regelverket i rovviltforvaltningen.

... en videreføring av SANKS-prosjektet.

Arbeiderpartiet vil jobbe for...

... å sikre de sørsamiske rettighetene.

... økt respekt for det samiske kulturlandskapet så samer blir stimulert til nye næringer hvor Sametinget er premissgiver for næringspolitikken.

... utvikling av turisme som samisk næring basert på respekt for verdier og historie.

... en rovviltpolitikk hvor næringsdrivende med beitedyr har all rett til å beskytte sine dyr.

... et eget forskningsprosjekt for å finne effekten av helsereformene for den samiske befolkningen.

... etablere og videreutvikle samiske ressurs- og kompetansesentre, som NAV og et helse- og omsorgssenter i Snåsa.

... at samiske folk får likeverdige og tilpassede offentlige tilbud.

... at sørsamisk språk og samfunnsliv blir styrket.

... sørsamisk kirke på Majavatn, sørsamisk kompetansebibliotek og arkiv, at universiteter og høgskoler utvikler sine tilbud og at nye Saemien Sijte ferdigstilles.

... at fylkeskommuner og kommuner i sørsamisk område utvikler sin politikk på samiske spørsmål.

... et sterkere grenseoverskridende engasjement.