Vadtedihksvoete. Orre baaktjesepumpa edtja buerebe aarkebiejjiem vedtedh dovne skïemtjijidie jïh skïemtjesåjhteridie.

Orre baaktjesepumpam åadtjoeji

Snåase: Gosse daerpies orre medisijnen dalhketjinie Snåasesne, dellie dïhte vadtedihks Saniteetesiebrie lea stïeresne.

lornts eirik gifstad

lornts@snasningen.no

Hïejmedïenesjen barkoe Snåasen tjïeltesne lea dejtie mah sujhtemem daarpesjieh jïh annje maehtieh gåetesne årrodh aktem hijven jïh jearsoes aarkebiejjiem vedtedh. Akte bielie daehtie barkoste lea bådtjam vedtedh jïh baaktjesebåehtjierdimmiem faalehtidh dejtie mah dam daarpesjieh. Ånnetji mænngan hïejmedïenesje buajhkaji ij lij vielie naan måane dej båeries mekaniske baaktjesepumpam davvodh. Dellie saniteetesiebrie Snåasesne viehkine bööti.

Saniteete 15 000 kråvnah vedti guktie hïejmedïenesje buektiehti aktem orre daajbaaletje elektrovneles baaktjesepumpam åestedh dallatjinie.

–Mijjieh beetnegh vedtebe jïjnjh hijven åssjelidie bïjre jarkan, men daate lea dagke akte dejstie bööremes råajvarimmijste misse mijjieh tuhtjebe ellen bööremes vedtedh. Hijven jïh jearsoes daejredh mijjieh dalhketjh utnebe dagkeres båehtjierdæmman daesnie Snåasesne, åvtehke Sigrun Solbakken Snåasen Saniteetesiebresne jeahta.

Bådtja

Jalhts jeenjesh baaktjesepumpam skïemtjijidie ektiedieh mah kreftem utnieh, dïhte aaj akte abparaate mij åtnasåvva jeatjah skïemtjelassine gusnie daerpies veele jïh jïebne bådtjine.

–Dïhte eevre veele bådtjam vadta joekedamme aktem ellies dygnem. Guktie viertiestamme bådtjajgujmie goh pillerh dïhte aktem sagke jïebnebe båehtjierdimmiem vadta. Lissine maehtebe dam båehtjierdimmesne nuhtjedh juktie goglenassh læjnodh, goevtesen åvtehke Kristin Nøstvold hïejmedïenesjisnie buerkeste.

Dïhte orre baaktjesepumpa lea onne jïh maahta dam guedtedh. Guktie jalhts dah ellen jeanatjommesh mah dagkeres båehtjierdimmiem åadtjoeh leah gællesjeminie seangkosne, dle doh mah leah bijjene maehtieh dam guedtedh jis vuesiehtimmien gaavhtan edtjieh onnegåatan.

–Maajetjh dle im manne dååjrehtimmiem utnieh dagkarinie baaktjesepumpine aarebistie. Gosse dagkeres såarhts abparaaten bïjre govlim dellie vïenhtim dïhte lij sagke stuerebe, men dïhte maa gaajh onne jïh hijven vååjnoe, Solbakken jeahta.

Ajve akte

Snåasesne akte baaktjesepumpa hïejmedïenesjen luvnie, jïh akte ånnetji stuerebe skïemtjegåetesne. Daan mearan daate nuekies orreme, jïh jis daerpies jieniebidie maehtieh dalhketjh löönedh skïemtjegåeteste Lievengisnie.

–Dïhte båeries baaktjesepumpa maam aarebi utnimh jïjnje åtnasovvi, men ibie dåeriesmoerh åtneme fer vaenie orreme aktine. Jïh daerpies sjædta jienebi pumpajgujmie, dellie aktem hijven laavenjostoem utnebe skïemtjegåetine Lievengisnie. Dah maehtieh mijjem viehkiehtidh dovne dalhketjinie jïh faageles viehkine, Nøstvold jeahta.

Jearsoesvoete

Konstitueradamme ektievoeten åvtehke Gudrun Jenssen Velde hïejmedïenesjisnie Snåasen tjïeltesne, lea geerjene ihke dah aktem dagkeres faalenassem utnieh baaktjesebåehtjierdimmien sisnjelen. Dïhte gegkeste daate maahta stuerebe jearsoesvoetem vedtedh skïemtjijidie.

–Dovne vihkeles jïh jearsoes dejtie mah edtjieh gåetesne årrodh, mijjieh maehtebe faalenassem eensi baaktjesebåehtjierdimmine vedtedh daesnie Snåasesne. Ulmie lea skïemtjije edtja maehtedh gåetesne årrodh dan guhkiem gåarede, jïh dellie vihkeles mijjieh maehtebe dejtie dam jearsoesvoetem vedtedh mah leah daerpies jis edtjieh sïjhtedh gåetesne årrodh, Velde jeahta.

Bildetekster:

Vadtese: Snåasen saniteetesiebrie lea beetnegh vadteme guktie hïejmedïenesje lea orre baaktjesepumpam åasteme. (g.b.) Ektievoeten åvtehke Gudrun Jenssen Velde jïh Kristin Nøstvold hïejmedïenesjistie Snåasen tjïeltesne, jïh åelkiesbielesne åvtehke Sigrun Solbakken Snåasen saniteetesiebresne.

Joekehtse: Dïhte orre baaktjesepumpa lea akte onne aate, men stoerre joekehtsem dorje dovne skïemtjijidie jïh skïemtjesåjhteridie.

NOTIS:

500 000 kråvnah tjeakoes vedtiejistie

Eevre jåvli åvteli Gjerstadstiftelsen dam ellen bööremes jåvlevadtesem åadtjoeji. Akte vadtedihks vedtije sïjhti 500 000 kråvnah vedtedh stiftelsasse.

–Raaktan lij joekoen hijven aktem dagkeres jåvlevadtesem åadtjodh. Mahte gååre dam guarkedh, ståvroeåvtehke Ellinor Jåma jeehti aktene lahtestimmesne Trønder-Avisese. Dïhte stoerre vadtese lea joekoen vihkeles stiftelsen evtiedimmien gaavhtan, mij daelie ij naan dïenesth utnieh, men såemies maaksoeh åtneme Gjerstaden maanabaeliegåetiem bueriedidh, gorredidh jïh gïehtelidh. Vedtije lea akte almetje mij gutnie jïh stoerre leajhtadimmiem åtna Gjerstaden barkose, men mij sæjhta tjeakoes årrodh.

Bildetekst:

Vadtese: Gjerstadstiftelsen aktem vadtedihks vadtesem åadtjoeji abpe 500 000 kråvnine eevre jåvli åvteli. Våarhkoeguvvie: Torun Støbakk.