Kultuvre:  Luhkiegöökte kultuvremojhtesh Noerhte-Trööndelagesne leah dåarjoem åådtjeme.

Snåasenbuvrie dåarjoem åådtje

Snåase: Akte åarjelsaemien buvrie Snåasene lea akte dejstie luhkiegöökte kultuvremojhtesijstie Trööndelagesne mah evteben våhkoen dåarjoem åadtjoejin Kultuvremojhtesefoenteste.

Lornts Eirik Gifstad

[lornts@snasningen.no](mailto:lornts@snasningen.no)

Fïerhten jaepien Kultuvremojhtesefoente vierhtieh joekede ovmessie kultuvremojhtesidie mah bueriedimmiem jïh dåvvomem daarpesjieh bïjre jarkan laantesne. Evteben våhkoen tjïelke sjïdti mah prosjekth, ohtsememierine 100 000 kråvnaj raajan, mah lin dåarjoem åådtjeme.

Åarjelsaemien

Trööndelagesne lea joekedamme 527 500 kråvnah luhkiegöökte ovmessie prosjektide. Dej gaskem akte åarjelsaemien buvrie Snåasesne, mij 27 500 kråvnah åadtjoeji.

–Mijjen akte stoerre ohtsemeveahka jïh dïhte læssene jaepeste jaapan. Nov lea tjïelke daerpies vierhtiejgujmie dagkerh kultuvremojhtesidie. Manne tuhtjem hijven mijjieh jienebh ohtsemh åadtjobe prosjektide Noerhte-Trööndelagesne. Prosjekte mij vierhtieh åådtjeme Snåasesne lea akte åarjelsaemien buvrie jaepeste 1933. Buvrie lea aktene onne sjaljosne mij lea akte båatsoefuelhkien årromesijjie orreme daelvege. Buvrie lea aktede baeleste gosse båatsoesaemieh lin juhtieminie goske eelkin aktene sijjesne årrodh. Ij leah jïjnjh dagkerh gåetieh, jïh hijven naaken mah sijhtieh dagkerh kultuvremojhtesh vaarjelidh, direktööre Simen Bjørgen Kultuvremojhtesefoentesne jeahta.

Åajvahsaernieh

Johan Martin Stenfjell lij ohtsemem vierhtiej bïjre seedteme vaarjelæmman buvreste. Gosse Snåsningen Stenfjelline soptsesti dellie ij lij annje bïevnesem åådtjeme beetnegi bïjre Kultuvremojhtesefoenteste.

–Daate lij akte åajvahsaernie, Stenfjell jeehti gosse Snåsningen saernien bïjre beevni.

Buvrie lea sjaljosne Finstad, Vikkjilsmoesne. Stenfjellen aahka gon aajjah dah, mah gaertienisnie årroejin. Buvrie lij mahte slaameminie jïh mij akt tjoeri dorjesovvedh.

–Manne tuhtjim buvrie lij fer tjaebpies båeltielidh, jïh seamma tïjjen tuhtjem hijven aahka gon aajjan årromesijjiem vaarjelidh, Stenfjell jeahta.

Geasan

Dïhte ussjede dåvvoeminie aelkedh buvresne geasan, jïh dellie edtja aktem oksem, klaasem jïh bielieh aktede vïedtjeste staeriedidh.

– Daate sån akte prosjekte mejnie edtjem gïehtelidh guhkiem. Tjoerem mån vuertedh goske beavla åvtelen aalkam kluhtierdidh. Men geasan sån astem mejnie akt dejstie barkojste nïerhkedh, Stenfjell minngemosth jeahta.

SITAATE: “Hijven maehtedh mov aahka gon aajjan årromesijjiem vaarjelidh mah desnie årroejin”

Johan Martin Stenfjell

NOERE SNÅASE:

Rikke Bransvikhaug Nessan

Aaltere: 14 jaepieh

Årroeminie: Granmo

**–Maam darjoeh gosse ih skuvlesne?**

– Mov akte blogge. Dan dïehre dle jïjnjem gïehtelem guvvieh vaeltedh jïh dejtie redigeradidh. Manne tuhtjem joekoen hijven mov bloggine barkedh.

**–Maam sïjhth sjïdtedh?**

–Sïjhtem makeup-artiste jïh njaltjasujhtijinie sjïdtedh. Mov lea joekoen stoerre ïedtje sminkan jïh faavroesvoeten bïjre. Jallh manne sïjhtem skïemtjebïjlesne barkedh guktie maahtam almetjh viehkiehtidh gosse geerve sjïdtem.

**–Buerkesth dov ellen bööremes eejehtallemem.**

–Im rikti daejrieh gusnie lim sïjhteme årrodh. Manne lim sïjhteme aktene luksushotellesne årrodh jïh dellie edtji bïjvele årrodh. Byjreskisnie hotellen bïjre lim sïjhteme åestemejarngh utnedh jïh nuepieh utnedh jïjnjem dååjredh varke.

**–Man laavloemasse goltelh daelie?**

–Manne ovmessie musihkese goltelem eejnegen, ij leah mov lyjhkedelaavlome jallh lyjhkedeartiste gænnah. Ånnetji dohkh diekie misse goltelem, men lyjhkem laavlomem “Feel da rush”, maam Freddy Kalas lååvle.

**–Misse lih sïjhteme 50 kråvnah nuhtjedh?**

– Ij lea dïhte dan jïjnje. Dagke lim sïjhteme dejtie nuhtjedh jis lij faalenasse vaarjojne. Dïhte gujht daerpies.

**–Man bielelen ih lih sïjhteme bïerkenidh?**

– Manne eevre jearohke beetnegijstie. Dej åvteste provhkem sminkam, vaarjoeh jïh kameradalhketjh åestedh. Dagkerh aath maam bloggese daarpesjem.

**–Mij dov lyjhkedefaage?**

–Vïenhtem siebriedahkefaage. Man dam lyjhkem dan åvteste histovrije faagesne. Dïhte murriedåbpoe goh nöörjen grammatihkine jïh dagkarinie barkedh.

**–Mestie lih sïjhteme veljesne utnedh?**

–Manne lim sïjhteme veljie beetnegh utnedh. Dellie lim maahteme almetjh viehkiehtidh mah viehkiem daarpesjieh. Vuesiehtimmien gaavhtan baataræjjah. Desnie lin maahteme gielem jïh jïjnjem vielie lïeredh.

**–Mij barkojde lij nåakelaakan dutnjien sjïehteme vïenhth?**

–Im vïenhth manne lim sjïehteme båantine årrodh. Dan åvteste im fievsiem jïh fievsiehopsenassem lyjhkh.

**–Mij dov lyjhkedebeapmoe?**

–Im rikti daejrieh mejtie mov akte lyjhkedebeapmoe, men lyjhkem amma veaksehks beapmoem. Jis veaksehke dellie dam lyjhkem. Dan åvteste lyjhkem beapmoem Indijeste, vuesiehtimmien gaavhtan.

**–Guktie lea bloggerinie årrodh?**

–Tuhtjem joekoen luste. Bloggesne maahta juekedh maam sæjhta. Mov blogge lea sminkan, mov aarkebiejjien jïh mov mïeli bïjre. Bloggen tjïrrh maahtam dagke almetjh viehkiehtidh væjkalåbpoe sjïdtedh sminkine. Annje aaj jïjtje lïerem, men lïerem joekoen jïjnjem gosse mubpide viehkehtem. Åadtjoem joekoen jïjnjh gyhtjelassh bloggese. Hævvi im seamma jïjnjh åadtjoeh goh akte toppbloggere, men såemies biejjiej maahtam ojhte 80-90 gyhtjelassh åadtjodh.

**–Misse aavodh?**

–Dagke påaskese juktie dellie eejehtalleme. Jallh geasan. Dan mænngan aaj minngemes jaepie noereskuvlesne jïh dellie gaervies sjïdtebe 10. klaassine. Tuhtjem gosse gaervies noereskuvline dellie aaj vielie “geerve”. Nov lea ånnetji vihkeles bæjjese båetedh klaassine. Guktie disse aavodem.

**–Mij lea daerpies jis edtjh Snåasesne årrodh båetijen aejkien?**

–Raaktan im vïenhth manne sïjhtem Snåasesne årrodh båetijen aejkien. Munnjien ånnetji ovrovne sjædta dan åvteste manne lyjhkem jïjnjh almetjh mov bïjre utnedh. Staarine maahta aaj jeenjebem darjodh goh daesnie.

**–Maam appide jeenjemes nuhtjh?**

–Snapchatem nuhtjem joekoen jïjnjem. Manne jïjnjem olkese bïejem sæjjan “My story” (Guvvieh mejtie gaajhkh voelph appesne maehtieh vuejnedh, journ. mïerhk). Mov akte privaate utnije, men im dam eejnegen nuhtjh dan åvteste mov akte utnije aaj bloggen tjïrrh. Dannasinie manne joekoen jïjnjem snapchatesne. Dennie utniejisnie almetjh maehtieh gyhtjelassh munnjien seedtedh mah leah bloggese ektiedamme.