Kultur:  Tolv kulturminner i Nord-Trøndelag har fått innvilget støtte.

Snåsastabbur får støtte

Snåsa: Et sørsamisk stabbur på Snåsa er en av de tolv kulturminnene i Trøndelag, som i forrige uke mottok støtte fra Kulturminnefondet.

Lornts Eirik Gifstad

[lornts@snasningen.no](mailto:lornts@snasningen.no)

Kulturminnefondet deler årlig ut midler til ulike kulturminner som har behov for restaurering og reparasjoner rundt om i landet. I forrige uke ble det klart hvilke prosjekter, med søknadsramme opp til 100 000 kroner som hadde fått bevilget midler.

Sørsamisk

I Trøndelag ble det fordelt 527 500 kroner på tolv ulike prosjekter. Blant disse er et sørsamisk stabbur på Snåsa, som fikk tildelt 27 500 kroner.

– Vi har en stor søknadsmengde og den er økende for hvert år. Det er tydelig behov for midler til slike kulturminner. Jeg synes det er flott at vi får fler søknader på prosjekt i Nord-Trøndelag. Prosjektet som har fått bevilget midler på Snåsa er et sørsamiskstabbur fra 1933. Stabburet står på et lite gårdstun som har blitt brukt som vinterboplass av en sørsamisk reindriftsfamilie. Bygget er fra en tid som viser overgangen fra at reindriftssamene var nomader til de ble stedfaste. Det er ikke mange slike bygg, og det er flott at det er noen som ønsker å ta vare på slike kulturminner, sier direktør Simen Bjørgen i Kulturminnefondet.

Gladnyhet

Søknaden om midler til bevaring av stabburet var det Johan Martin Stenfjell som hadde sendt inn. Da Snåsningen tok kontakt med Stenfjell hadde han ennå ikke fått beskjed fra Kulturminnefondet om tildelingen.

– Det var en gledelig nyhet, utbrøt Stenfjell da Snåsningen informerte om nyheten.

Stabburet står på gårdstunet Finstad, innenfor Vikkjilsmoen. Det var Stenfjells besteforeldre som bodde på gården. Stabburet var preget av tidens tann og noe måtte gjøres.

– Jeg syntes stabburet var for fint til å tennes på, og samtidig er det fint å kunne bevare boplassen til besteforeldrene mine som bodde der, sier Stenfjell.

Til sommeren

Han har planer om å begynne arbeidet med reparasjonene på stabburet til sommeren, og da er det ei dør, et vindu og deler av en vegg som skal rettes på.

– Dette er nok et prosjekt som skal gjennomføres over litt tid. Jeg må nok vente til det blir bart før jeg går i gang med snekkeringen. Men til sommeren blir det nok tid for å gå i gang med noe av arbeidet, avslutter Stenfjell.

SITAT: «Det fint å kunne bevare boplassen til besteforeldrene mine.» som bodde der

Johan Martin Stenfjell

UNG I SNÅSA:

Rikke Bransvikhaug Nessan

Alder: 14 år

Bor: Granmo

**– Hva gjør du på fritiden?**

– Jeg har en blogg. På grunn av den jobber jeg mye med å ta bilder og å redigere dem. Jeg liker veldig godt å jobbe med bloggen min.

**– Hva vil du bli?**

– Jeg vil bli makeup artist og hudpleier. Jeg er veldig interessert i sminke og skjønnhet. Eller så vil jeg jobbe i ambulansen så jeg kan hjelpe folk når jeg blir voksen.

**– Beskriv den perfekte ferieturen?**

– Jeg vet ikke helt hvor jeg ville ha vært. Jeg ville bodd på et luksushotell og det skulle ha vært varmt. Området rundt skulle hatt shoppingsentre og muligheter til å oppleve mye på kort tid.

**– Hvilken sang hører du mye på for tiden?**

– Jeg hører på mye forskjellig musikk hele tiden, har verken favorittsang eller favorittartist. Det går litt opp og ned med hva jeg hører på, men jeg liker sangen «Feel da rush» av Freddy Kalas.

**– Hva ville du ha brukt 50 kroner på?**

– Det er jo ikke veldig mye. Kanskje ville jeg ha brukt dem hvis det var tilbud på klær. Det er jo noe nødvendig.

**– Hva kunne du ikke ha levd uten?**

– Jeg er veldig avhengig av penger. Jeg bruker det til å kjøpe sminke, klær og kamerautstyr. Slike ting jeg trenger til bloggen.

**– Hva er ditt favorittfag?**

– Jeg tror det må være samfunnsfag. Jeg liker det fordi det er historie i faget. Det er mye mer interessant enn å jobbe med norsk grammatikk, og slikt.

**– Hva ville du ha hatt ubegrenset tilgang til?**

– Jeg ville ha hatt ubegrenset tilgang til penger. Grunnen er at da kunne jeg ha hjulpet folk som trenger det. For eksempel flyktninger. Der kunne de ha lært seg språket og mer.

**– Hvilken jobb tror du hadde passet dårlig for deg?**

– Jeg tror ikke jeg hadde passet særlig bra som bonde. Det er fordi jeg ikke er så glad i fjøs og fjøslukt.

**– Hva er din favorittmat?**

– Jeg vet ikke helt om jeg har en bestemt favorittrett, men jeg liker sterk mat godt. Hvis det er sterkt så liker jeg det. Derfor liker jeg godt indisk mat, for eksempel.

**– Hvordan er det å være blogger?**

– Det synes jeg er veldig gøy. På bloggen kan man dele hva man vil. Bloggen min handler om sminke, min hverdag og mine meninger. Gjennom bloggen kan jeg kanskje hjelpe folk til å bli bedre med sminke. Jeg lærer jo ennå selv, men jeg lærer veldig mye av å hjelpe andre. Jeg får veldig mange spørsmål til bloggen. Det er selvsagt ikke like mye som en toppblogger, men på noen få dager kan det fort bli 80–90 spørsmål.

**– Hva gleder du deg til?**

– Kanskje påske for da blir det ferie. Eller sommeren. Deretter er det også siste året på ungdomsskolen og så blir vi ferdig med 10. Klasse. Jeg synes at når man er ferdig med ungdomsskolen så er man litt mer «voksen». Det har på en måte litt å si å komme opp i klasser. Så det gleder jeg meg til.

**– Hva må du for at du skal bli boende på Snåsa?**

– Egentlig så tror jeg ikke at jeg kommer til å bli boende på Snåsa. For meg blir det litt kjedelig fordi jeg liker å ha mange folk rundt meg. I byer er det også mange flere ting det går an å gjøre i forhold til her.

**– Hvilken app bruker du mest?**

– Jeg bruker snapchat veldig mye. Jeg legger ut mye på «My story» (Bilder som alle vennene på appen kan se journ.anm.). Jeg har en privat bruker, men den bruker jeg ikke hele tiden for jeg har også en bruker gjennom bloggen. Det er derfor jeg er veldig mye på snapchat. På den brukeren kan folk sende bloggrelaterte spørsmål til meg på.