Mujjelsplïere Snåase-gåassoehtæjjide

SNÅASE: Kafé Midtpunktet jïh Snåsa hotell mujjelsplïerem beapmoevaaksjoemistie åadtjoeji.

Idtji guhte daejrieh Beapmoevaaksjome bööti, men byöpmedssijjieh Snåasesne hijvenlaakan bïerkenin.

–Dah ierielimmine båetieh, dïhte lea naakede poengeste. Dellie lissie luste gosse hijven gåarede, Randi Moe Kafe Midtpunktesne mojjehte.

Beapmoevaaksjomen mujjelsplïerevaaksjome eelki tsïengelen.

“Akte mujjelsplïere Beapmoevaaksjoemistie vuesehte guktie mijjieh vihkeles tsiehkieh vuarjasjibie goh raajnesvoete, bïsseme jïh gorredimmie aktene prïhtjhgåetesne jallh restaurantesne”, dah sijjen jïjtsh nedtesæjrojne tjaelieh.

Snåsakroa aaj mujjelsplïerem åadtjoeji gïehtjedimmesne tsïengelen 27.b. Biejjieladtje åvtehke Kåre Hellem lij stïeresne gosse Beapmoevaaksjome oksen uvte tjåadtjoeji.

–Mijjieh hijven bïevnesh åådtjeme dan jïjtjehke mujjelsplïereöörnegen bïjre åvtelhbodti, men idtjimh daejrieh gåessie böötin. Ibie gåessie gænnah daejrieh gåessie Beapmoevaaksjome båata.

**–Guktie lea mujjelsplïerem åadtjodh dan voestes aejkien dah båetieh?**

–Hævvi libie madtjeles dejnie. Mujjelsplïere vihteste dam mijjieh jïjtjh vïenhtebe – mijjieh gïehtelibie naemhtie guktie edtja beapmoejearsoesvoeten muhteste. Nov lea hijven dam åadtjodh.

**–Daate mij akt maam guessieh lahtestieh?**

–Såemies guessieh leah daam neebneme. Dah dam vuejnieh ålkoelisnie, guktie aervedem dah dam lyjhkoeh, men mov mïelen mietie dle ij leah dan stoerre fokuse dïsse. Manne vïenhtem suerkie vielie dan bïjre pryöjjede goh guessieh.

**–Maam datne öörnegen bïjre tuhtjh?**

–Nov lea badth akte hijven öörnege, dïhte akte bïevnese guesside mij edtja våajnoes årrodh dejtie. Guktie daejrieh gaajhke lea öörnegisnie vaaroemïerhkesjimmien jïh vaaroegïetedimmien bïjre, gosse Beapmoevaaksjome mijjem vaaksjoejin. Snåasen hotelle aaj aktem mujjelsplïerem åådtjeme mij lea våajnoes dåastovesijjesne. Dah voestegh aktem sïevenjaelmiem åadtjoeji mïerhkesjimmien gaavhtan aktede dorjesistie maam leamkoehtin seamma biejjien, men jallan akten våhkoen mænngan dellie mujjelsplïere gååvnesi.

–Mujjelsplïere sjïdti jïh dïhte hijven domtoe. Anita Aasvold dïhte, mij barkeminie beapmoem jïh hijven vuekieh gorredidh, striengkies njoelkedassh dovne mïerhkesjimmien bïjre, man guhkiem beapmoeh tjåadtjoeh jïh gïetedimmien bïjre beapmoste. Varke daate akte jïjtse faagine sjædta. Dah mah vienhtieh lea aelhkie aelkedh beapmoem jurjiehtidh maehtieh aktem aha-dååjresem åadtjodh, jaa, Laila Beate Sandvik Snåasen hotellesne jeahta.

Samstadgården jïh Heia Gjestegård eah leah annje guessiem åtneme mujjelsplïerevaaksjoemistie.

BILDETEKST:

MOJJEHTE: Randi Moe Kafé Midtpunktesne mojjehte mænngan goh Beapmoevaaksjomen mujjelsplïerem åådtjeme kaassesne. Aaj Snåasen hotelle jïh Snåsakroa leah mujjelsplïerem åådtjeme.  Guvvie: Birger Ringseth

SYMBOVLH: Doh symbovlh mejtie maahtah vuejnedh byöpmedssijjiej oksen jallh kaassan lïhke mejtie datne vaaksjoeh, daejtie mïelide utnieh. ILLUSTRASJOVNE: Sjeermedumpe.

**Noere Snåasesne**

Nomme: Marius Skaug

Årroeminie: Sandnesmyra

Aaltere: 15 jaepieh

**–Maam darjoeh gosse ih skuvlesne?**

–Manne juelkietjengkerem jïh gitarrem spïelem. Manne dam lyjhkem dan åvteste manne damtem manne dam haalvam, joekoen juelkietjengkierisnie.

**–Maam edtjh påaske-eejehtallemisnie darjodh?**

– Manne vïenhtem manne edtjem jeenjemes gåetesne årrodh, jïh dagke edtjem mïnnedh tjoejkedh aaj.

**–Mij lij dïhte minngemes datne ööstih?**

–Akte njïdtjelepaahke.

**–Dov dan murredskreeke?**

–Mijjen göökte kaaninh jïh göökte gaahtoeh.

**– Man guhkiem lea dïhte guhkemes datne låavthgåetesne orreme?**

–Akte dygne sån. Dellie gosse limh skyllemejerkesne Holsingsïeterisnie.

**–Datne naan aejkien barkoem jallh giesiebarkoem åtneme?**

–Ijje, ij naan sjïere. Im darhkh pryöveme gænnah.

**– Misse tellefovnesne jeenjemes tïjjem nuhtjh?**

– Facebook. Dan tjïrrh jïjnjh bïevnesh seedtem jïh almetjigujmie soptsestem.

**–Mij dov nïekedassebarkoe?**

– Im eevre seekere dan åvteste im raaktan dan gåhkese ussjedamme. Dagke akte barkoe militæresne, jïh pryövedh sjïeredåaroenierine sjïdtedh jïh dåarosne mïnnedh.

**–Maam edtjh jåarhkeskuvlesne vaedtsedh?**

–Manne juelkietjengkerelinjam Kråangkesne syökeme. Manne juelkietjengkerem lyjhkem jïh dïhte aaj mov stööremes ïedtje Im annje daejrieh mejtie sijjiem åådtjeme desnie.

**–Datne vïenhth datne sïjhth Snåasesne årrodh båetijen aejkien?**

–Im rikti daejrieh gænnah. Lij luste orreme akten staarese, jallh ålkoelaantese juhtedh, men im rikti daejrieh.

**–Mij dov veeljemefaage?**

–Mov lea eatneme jïh ålkoejielede. Dellie ålkone mïnnebe. Varke edtjebe mïnnedh tjoejkedh. Mijjieh aktem guhkies tuvrem åtneme Bergsaunesne. Dïhte lij luste jïh manne joekoen madtjeles. Dovne 8. jïh 9. klaassesne manne fysiske darjomem jïh healsoem utnim. Dïhte lij aaj hijven.

**–Maam lih dorjeme jis dagkerh aliens lin båateme veartenem låavteme?**

–Manne lim sïjhteme bæjjese vaaran vuelkedh. Beapmoeh meatan vaalteme jïh våarhkoem desnie dorjeme.

**–Maam tuhtjh Snåasesne fååtese?**

– Manne lim sïjhteme jienebh veeljemenuepieh utnedh gaarsjelimmien sisnjelen. Snåasesne joekoen jïjnje dejstie seamma gaarsjelimmijste. Juelkietjengkere jïh volleyballe. Manne sovmem manne lim sïjhteme meatan årrodh jieniebinie gaarsjelimmine jis jienebh veeljemenuepieh åtneme.