Til oversetting:

Nomme: Idun Viem Ness

Aaltere: 14 jaepieh

Årromesijjie: Almo

**- Maam darjoeh gosse ih skuvlesne?**

- Manne guhkiem gïehtelem leaksoejgujmie jïh skuvlebarkojne aarkebiejjien. Jïh leam voelpigujmie ektine jïh frijjegaarsjelimmiem saavreminie. Manne aaj ånnetji gaahtjeminie frijjegaarsjelimmien sisnjelen, men jeenjemes giesege.

**- Maam lih sïjhteme meatan vaeltedh Marsen gåajkoe?**

- Vïenhtem manne lim sïjhteme meatan vaeltedh aktem teleporteringmaasjinam, dellie lim maahteme gaajhkem åadtjodh maam sïjhtim gosse dam daarpesjim.

**- Saernieh vuajnah jallh govlh?**

- Manne naa sveekes saernieh TV:sne vuartesjem. Men ånnetji plaeresne lohkem gosse ovrovne, jïh dle gïehtjedem muvhten aejkien nedteplaerieh, jïh ånnetji aaj åadtjoem govledh Facebooken tjirrh. Mov stööremes ïedtje lea dåaroej jïh dagkerh aati bïjre, men ij leah badth nuekies gænnah guktie våhkoesaernielaavenjasside buektehtem skuvlesne!

**- Fulkh meatan veeljemegæmhposne USA:sne?**

- Im dan jïjnjem meatan fulkh, men daajram ojhte im sïjhth Donald Trump edtja vitnedh

**- Maam vïenhth datne leah 20 jaepiej minngelen?**

- Gegkestem mov akte hijven barkoe, goh skïemtjesåjhtere jallh plearoeh gusnie mubpide viehkehtem. Jïh dle gegkestem mov akte fuelhkie jïh mijjine hijven gåarede.

**- Mesnie sïjhth proffine årrodh?**

- Manne sïjhtem proffine årrodh åenehksgåhkosne frijjegaarsjelimmesne, tjuetiemeetere. Manne lyjhkem vaarredh jïh dle dam domtesem eahtsam gosse måalesïeven bijjelen vaarrem.

**- Maam edtjh påaski?**

- Edtjem gåetesne årrodh påaski, men edtjem mån såemies aejkien Bjørganen gåajkoe. Jïh ajve murriedidh fuelhkine ektine.

**- Dijjen naan vihties aerpievuekieh påaski?**

- Jaavoe. Påaskehïeljen såemies aajkohkh guessine båetieh. Dellie tjåanghkenibie mov aahka gon aajjan luvnie aereden jïh munnieh ektesne måaladibie. Mænngan manne jïh akte dejstie mov aajkoehkijstie påaskemunnieh vöörhkien mej sisnie jïjnje rovnege, åvtelen gaajhkesh ålkone vaedtsieh ohtsedidh.

**- Maam tuhtjh dastegh tjïelth tjåanghkan bïejesuvvieh?**

- Raaktan tuhtjem dïhte lea naa jåasoeh, manne lyjhkem mijjieh Snåase. Mijjieh limh bïerkenamme eevre daan raajan, guktie man åvteste ibie bïerkenh ånnetji vielie? Im dan jïjnjem dan bïjre daejrieh gænnah, men govlem gosse tjidtjie gon aehtjieh dan bïjre soptsestieh jïh dle ånnetji lohkem dan bïjre plaeresne. Tuhtjem vihkeles noerh vielie bïevnesh dan bïjre åadtjoeh jïh mijjieh byörebe åadtjodh mijjen mïelem dan bïjre jiehtedh, dan åvteste vihkeles mijjese aaj.

**- Maam superfaamojde lih sïjhteme utnedh?**

- Lij luste orreme maehtedh haeliehtidh, jallh ovvåajnoes årrodh. Men ussjedem manne lim sïjhteme veeljedh haeliehtidh, juktie dellie lim maahteme haeliehtidh Bora Boran gåajkoe, jallh Saturnen gåajkoe. Manne gegkestem manne lim maahteme bïerkenidh Saturnesne, jis maahta haeliehtidh dellie maahta sån jeanatjommesem buektiehtidh!

**- Gusnie sïjhth årrodh gosse båarasåbpoe sjïdth?**

- Manne sïjhtem daesnie Nöörjesne årrodh jallh Londonisnie. London dan tjaebpie, murreds jïh stoerre åesiestimmiebovrh åtna! Manne aaj undergrunnen lyjhkem Londonisnie, desnie dan aelhkie dohkh diekie vuelkedh. Jïh dle luste orreme aktine eejehtallemegåetine Bora Boresne!

**- Misse lih sïjhteme nuhtjedh 50 000 kråvnah?**

- Voestegh lim sïjhteme eejehtallemefeelemem åestedh Bora Boran gåajkoe, jïh dle spååreme beetnegidie mah aajmene sjïdtin.

Beapmoe: Rïhpesti ”På hjørnet”.

Jo Ståle bååstede sov roenesne

SNÅASE: Idtji gåessie gænnah Jo Ståle Hjelde vïenhth satne edtji daennie roenesne tjahkasjidh hearskoes beapmoeh byöpmedidh.

birger ringseth

birger@snasningen.no

–Beapmoe lij dan hearskoes, Jo Ståle Hjelde sarvenbyörketjinie jïh voenges smeeline njaelmiemehkesne mojjehte.

Dïhte dennie seamma roenesne tjahkesje guktie 35 jaepieh darjoeji, jaepien 1977 raejeste 2012 raajan, ajve båarhte gosse skuvlem vaadtseme. Roenesne ”Henriksengåetesne” Jo Ståle Hjelde motovresaakojde sinsitneste bihki åvtelen dejtie tjåanghkan bïeji vihth jïh lin gaervies åtnose mubpien aereden.

Gaajh hijven

–Manne daesnie tjahkasjamme naa gellie tæjmoeh. Gåetie lij gujht akte båeries snæhkerevierhkiesijjie gosse limh daesnie. Dan tråågkehke lij, rehkerebïenghkh lin annje daesnie, jïh manne sygkelh göödtin akten traahpen bæjjese desnie, jeahta jïh laptegaptjeldahken vööste tjuvtjede rehpesne.

Idtji gåessie gænnah vïenhth satne edtji tjahkasjidh aktem njaelkies gaskebiejjiem byöpmedidh dennie seamma sijjesne maam Hjelde maskinservice leehpi mahte njieljien jaepien gietjeste.

–Idtji guhte lij veanhtadamme daesnie dan tjaebpies sjïdti.

Jallan Monika Hollås dam vïenhti gænnah gosse dïhte lij daesnie goh nyöjtetje.

–Im guarkah guktie datne deejrih maam dov buertesne utnih, desnie maa ålvoes jïjnje, föörhkede.

Gueliediske båata

Duarstan doh åabpetjeguaktah Eli Kjerstin jïh Monika Hollås jueskietjiehtjelem åadtjoejigan. Tjöövke lea mahte gaervies, men joe nuekies gaervies ihke dah leah bovrem rïhpestamme aalkeme beapmoem gåassoehtidh roenesne.

– Mijjieh guessieh dååsteme njoktjen 5. b. raejeste jïh tuhtjebe jïjnjh guessieh daesnie orreme.

Jïjnjh snåasehkh leah fïerske gueliem ohtselamme, men eevre påaski mænngan åabpetjeguaktah aerviedigan gueliediske lea båateme.

Såemies voenges sjïere beapmoesåarhth aaj åådtjeme goh bååhkesjimmievaaroeh Hyllanistie, peara Kjenstadeste, hååneske Bernt Flatneste jïh jijtsh salaath.

–Mijjieh gegkiestibie jienebh darjojh gaavnedh. Ij ajve Snåaseste men aaj Lijreste jïh Inderøyeste. Sïeltine Namnamdalen libie aaj soptsestamme, Eli Kjerstin soptseste mij edtja ræhpas sijjiem utnedh tjïjhtje biejjieh våhkoen.

**Bildetekster:**

BÅÅSTEDE: Jo Ståle Hjelde eevre jeatjah mojhtesh åtna dehtie båeries Henriksengåeteste goh sarvenbyörketjh maam jurjiehtamme sarveste Sørbygdeste, jurjiehtamme paannebisseme pearajgujmie jïh hïejmedorjeme smeeline. Guvvie: Birger Ringseth

2010: Bengt Åke Jåma jïh Aina Bye mïnnin "Henriksenbyggesne" Hjelde maskinservicen luvnie jaepien 2010 juktie skovtereåestemen bïjre digkiedidh.- Ånnetji ånnetji vielie ååntjestallim Jo Ståline jïh dejnie barkojne maam satne darjoeji. Aktene budtsie baedtsie kontovresne dïeves sealojne, dïhte göökte almetjigujmie tellefovnesne soptsesti seamma tïjjen, seamma tïjjen goh edtji mijjese skovterem doekedh, Bye soptseste.

RÏHPESTAMME: Åabpetjeguaktah Monika jïh Eli Kjerstin Hollås lægan ryöknegamme dah leah nuhtjeme medtie 1200 barkoetæjmoeh bueriedimmine gåeteste, kuvsjine jïh feeleminie åvtelen dah meehtin beapmoesijjiem ”På hjørnet” rïhpestidh Snåasen jarngesne. Guvvie: Birger Ringseth