Vuetjeme: Göölege jaepien stoerre vuetjemehïeljese

Akte hïelje voetjessoevine

Snåase: Voestes hïeljen voerhtjen voetjessoeve sæjhta Snåasen bijjelen laapestidh, dellie edtja göökte vuetjememïestereskaaph årrodh.

Lornts Eirik Gifstad

lornts@snasningen.no

Voerhtjen 2.- 3. b. lea jaepien stoerre vuetjemehïelje Snåasesne. Dellie edtja Snåase-mïestereskaape årrodh væjroefeeltevuetjiemisnie jïh feeltevuetjiemisnie. Almetjh leah dejtie göökte gaahtjemidie jeenjemes buarasjamme gellie jaepieh, jïh aktene voenesne gellie vijrijigujmie dellie væjroefeeltevuetjeme lea dïhte gaahtjeme mij bijjemes båata. Eevre jaepien 1947 raejeste Snåasemiestereskaape vuetjiemisnie öörnesovveme, jïh vuetjemesiebrien gærjine lea registreradamme daelvievuetjemem jallh eatnemevuetjemem dan gåhkese bååstede goh 30-låhkoen.

–Væjroefeeltevuetjeme lea amma dïhte vuetjeme maam doh jeanatjommesh lyjhkoeh. Dæjman 70 almetjh lin meatan, jïh mijjieh gegkiestibie unnemes seamma jïjnjh almetjh daan jaepien, Snåasen vuetjemesiebrien åvtehke Bernt Frode Engum jeahta.

**–Man åvteste væjroefeeltevuetjeme dan lyjhkedihks sjïdteme?**

–Daate akte joekoen lustes vuetjemevuekie, jïh jïjnjh vijrijh nuepiem nuhtjieh saavremeskuehtiem åadtjodh stoerrevijrepryövese seamma tïjjen, Engum jeahta.

Öörnedæjjah

Snåasen vuetjemesiebrie lea åejvieöörnedæjja vuetjemegaahtjemijstie, men gaertenemoenehtsh utnieh gusnie gaektsie almetjh fïereguhtene moenehtsisnie, mah fïereguhten jaepien dïedtem utnieh væjroefeelten jïh feeltevuetjemen åvteste.

–Daan jaepien væjroefeeltevuetjeme öörnesåvva Holemisnie aktine öörnedæjjamoenehtsinie Noerhtebieleste, mearan feeltevuetjeme Svarvamoesne sjædta, Gaskevoenine goh öörnedæjjamoenehtse, Engum tjïelkeste.

Varke

Aktine dan lyjhkedihks öörnedimmine dle aarebi jaepiej mahte vuertemeraajroe sjïdteme væjroefeeltevuetjiemasse, men vuetjemesiebrien åvtehke veanhta tjïrrehtimmie edtja varke jïh hijvenlaakan juhtedh daan jaepien.

–Holemisnie aktem væjroefeeltebaanam dorjeme gusnie edtja gaektsie vuetjijh utnedh fïerhtene tjïertesne, mohte govhte vuetjijh dæjmetje jaepien öörnedimmesne. Edtja aaj akte laajroe årrodh gusnie jienebh tjïerth maehtieh vuetjedh seamma tïjjen, jeahta. Goh dejnie jeanatjommesh vuetjemegaahtjeminie dle jearsoesvoetem gorredamme, jïh pollise lea væjroefeeltelaajroem jååhkesjamme.

**Bildetekst:**

Væjroefeelte: Væjroefeeltemïestereskaape lea akte lyjhkedihks gaahtjeme orreme Snåasesne, jïh dæjman abpe 70 almetjh lin meatan. Våarhkoeguvvie: Lornts Eirik Gifstad.

SAK 2:

Nomme: Eirik Aftret

Aaltere: 14 jaepieh

Årroeminie: Rishaugen

**–Maam darjoeh gosse ih skuvlesne?**

–Jårremepreejresne tjåadtjoem jïh ovmessie PC-spïelh spïelem.

**–Giem lih sïjhteme seedtedh akten aevries såålese?**

– Donald Trump. Im manne lyjhkh maam jeahta jïh væssjohtem altese mïelh.

**–Mij dov nïekedassebarkoe?**

–Proffe skeejtere jïh gaahtjeme vuesiehtimmien gaavhtan X-gamesne, men dellie lim tjoereme vielie saavredh goh vissjem.

**–Mejnie gåetesne viehkehth?**

–Ikth våhkoen moerh veedtjem jïh slaavvojde olkese guadtam.

**–Maam tuhtjh Snåasesne fååtese?**

–Akte åesiestimmiejarnge, beetnegh, skeejtepaarhke jïh årrojh. Tuhtjem Snåase lij byöreme stuerebe sijjie årrodh.

**–Buerkesth dov ellen bööremes eejehtallemem?**

–Edtji bïjvele årrodh jïh hijven asfaalte årrodh gusnie lim maahteme skeejtadidh. Manne lim maahteme hotellesne årrodh Los Angelesisnie. Dellie lim sïjhteme biejjhguakesne gællasjidh, åareme jïh voelpigujmie orreme.

**–Mij kreekide lih sïjhteme årrodh?**

–Manne lim sïjhteme bïenje årrodh dan åvteste bïenjh eahtsam. Dellie lim maahteme ålkone mïnnedh, voff jeahteme jïh tjengkierinie tjovnedamme, jïh im gænnah skuvlesne mïnneme.

**–Maam lih sïjhteme darjodh jis lih ovvåajnoes aktem våhkoem?**

–Manne mån bïjre jarkan vaadtseme almetjh belteme, jallh tjihkedamme akten girtese jïh akten tjaebpies sæjjan vualkeme. Im gænnah skuvlesne mïnneme.

**–Man bielelen ih lih sïjhteme bïerkenidh?**

–Jårremepreejre dan åvteste dïhte mov hobby, jïh fuelhkie dan åvteste dah sjeakoeh jïh tjidtjie beapmoem munnjien jurjehte.

**–Maam hæhtadamme figuvre lih sïjhteme råakedh?**

–Jupmele!. Dïhte maahta aath darjodh naemhtie guktie veartenem sjugniedi. Jallh jåvleaajja dan åvteste dïhte maahta munnjien vadtesh vedtedh.

**–Man tïjjeboelhken lih sïjhteme reakasovvedh?**

–Jaepien 2200. Dellie sån buerebe tellefovnh jïh buerebe bïjlh utnieh, men im jaehkieh bïjlide mah haeliehtieh. Klijmadåeriesmoerh lea sån aaj sagke vïerrebe. Almetjh eah skuvlesne vaedtsieh, men voelpigujmie tråjjadieh.

**–Maam lih sïjhteme darjodh aktine frijjejaepine?**

–Manne lij sïjhteme bïjre jarkan veartenisnie mïnnedh. Voestegh Englaanten gåajkoe jïh dle guhkiebasse destie. Dellie lim sïjhteme beapmoem byöpmedidh gellijste laantijste jïh jïjnjh ovmessie gïelh lïeredh.

**–Mah jeatjah gïelh lih sïjhteme maehtedh?**

–Spaanske gïele sån. Dan åvteste tyskegïelem skuvlesne åtnam dellie lim maahteme gåabpegh gïelh soptsestidh. Manne lim sïjhteme gielem nuhtjedh gosse edtjem bïjre jarkan veartenisnie fealadidh.