Skyting: Duket for årets store skytehelg.

En helg med kruttrøyk

Snåsa: Første helgen i april vil kruttrøyken ligge tett over Snåsa, da er det klar for to skytemesterskap på rappen.

Lornts Eirik Gifstad

lornts@snasningen.no

2.-og 3. april er det duket for årets store skytehelg på Snåsa. Da er det klart for Snåsamesterskap i jaktfeltskyting og feltskyting. De to stevnene har i en årrekke vært Snåsas mest populære skytestevner, og i ei bygd med en høy andel jegere er det jaktfeltskytingen som troner øverst på popularitetstoppen. Helt siden 1947 har det blitt arrangert Snåsamesterskap i skyting, og i skytterlagets bøker er det registrert vinterskyting eller terrengskyting så langt tilbake som på 30-tallet.

– Det er jaktfeltskytingen som er desidert mest populær. I fjor hadde vi 70 deltakere, og vi håper på minst like mange i år, sier leder Bernt Frode Engum i Snåsa skytterlag.

**– Hvorfor har jaktfeltskytingen blitt så populær?**

– Det er en veldig artig form for skyting, og mange jegere benytter muligheten for å få notert seg treningsskudd til storviltprøven i samme slengen, opplyser Engum.

Arrangører

Det er Snåsa skytterlag som står som hovedarrangør av skytemesterskapene, men de har grendekomiteer bestående av åtte personer hver, som hvert år rullerer på å ha ansvaret for jaktfelt og feltskyting.

– I år blir jaktfeltskytingen arrangert på Holem med en arrangørkomitee fra Nordsida, mens feltskytingen blir på Svarvamoen med Midtbygda som arrangørkomite, forklarer Engum.

Raskt

Med et så populært arrangement har det tidligere år vært tilløp til kødannelse i forbindelse med jaktfeltskytingen, men skytterlagslederen har tro på at gjennomføringen skal gå raskt og greit i år.

– På Holem har de lagt opp til en jaktfeltbane der det blir åtte skyttere på hvert lag, mot seks på fjorårets arrangement. Det skal også være en løype der det kan skytes med fler lag samtidig, sier han. Som på skytestevner flest er sikkerheten ivaretatt, og jaktfeltløypen er godkjent av politiet.

**Bildetekst:**

Jaktfelt: Jaktfeltmesterskapet har vært en populær konkurranse på Snåsa, og i fjor stilte hele 70 deltagere til start. Arkivfoto: Lornts Eirik Gifstad.

SAK 2:

Navn: Eirik Aftret

Alder: 14 år

Bor: Rishaugen

**– Hva gjør du på fritiden?**

– Jeg står på skateboard og spiller forskjellige PC-spill.

**– Hvem ville du ha sendt til en øde øy?**

– Donald Trump. Jeg har veldig mye imot det han sier og jeg hater meningene hans.

**– Hva er din drømmejobb?**

– Proff skater og konkurrert i for eksempel X-games, men da måtte jeg ha trent mer enn jeg orker.

**– Hva hjelper du til med hjemme?**

– En gang i uka henter jeg ved og går ut med søpla

**– Hva synes du mangler på Snåsa?**

– Et kjøpesenter, penger, skatepark og innbyggere. Jeg synes Snåsa skulle ha vært en større plass.

**– Beskriv din perfekte ferietur?**

– Det skulle ha vært varmt og god asfalt for å skate på. Jeg kunne bodd på hotell i Los Angeles. Da ville jeg ha solt meg, sovet og hengt med venner.

**– Hvilket dyr ville du ha vært?**

– Jeg ville ha vært en hund siden jeg elsker hunder. Jeg skulle ha gått meg en tur, sagt voff, lekt med en ball, og i hvert fall ikke dratt på skolen.

**– Hva ville du gjort om du var usynlig i en uke?**

– Jeg hadde antakeligvis ha gått rundt og skremt folk, eller satt meg på et fly og dratt til en fin plass. I hvert fall ikke gått på skolen.

**– Hva kunne du ikke klart deg uten?**

– Skateboardet for det er hobbyen min, og familien min for de rydder og mamma lager mat til meg.

**– Hvilken oppdiktet figur ville du ha møtt?**

– Gud! Han kan lage ting slik han lagde jorda. Eller julenissen for han kan gi meg gaver.

**– Hvilken tidsepoke ville du ha blitt født i?**

– År 2200. Da har de sikkert bedre telefoner og bedre biler, men jeg tror ikke på flygende biler. Klimaproblemene er sikkert også mye verre. Folk går ikke på skole, men har det fint med venner istedenfor.

**– Hva hadde du gjort med et friår?**

– Jeg ville dratt jorda rundt. Først mot England, og så fortsatt i den retningen. Da skulle jeg ha spist mat fra mange forskjellige land og lært meg forskjellige språk.

**– Hvilken språk kan du tenke deg å lære flytende?**

– Antakeligvis spansk. Siden jeg har tysk på skolen hadde jeg da kunnet snakke begge deler. Jeg ville ha brukt språket når jeg skal reise jorda rundt.