Noere Snåasesne

Robin Damli Engan

Aaltere: 13

Årroeminie: Mediaas

–Maam darjoeh gosse ih skuvlesne?

–Daelie juelkietjengkerem tjïektjem, men daelvege volleyballem spïelem. Jïh dle leaksoeh jïh jeatjah skuvlebarkoem darjoem.

–Maam edtjh darjodh daan giesien?

–Mijjieh edtjebe årromebïjline mïnnedh, men im rikti daejrieh gåabph ennje. Jïh dle edtjem gåetesne årrodh, jïjnjem tjastem byöpmedidh jïh laavkodh. Manne giesiem jïjnjem lyjhkem juktie dellie maahtam darjodh mahte maam sïjhtem.

–Mij dov lyjhkede-faage?

–Sovmem maadte, dan åvteste luste jïh dle gaajh luste manne dan væjkalåbpoe sjïdteme dan minngemes tïjjen. Destie lastoem åadtjoem vielie lïeredh.

–Datne naan aejkien dov mobijlem murhkeme?

–Jaavoe, naa gellien aejkien raaktan! Manne aktem murhkim gosse åajaldim dam måvhkalåammeste vaeltedh, juktie dïhte bïsselgovvi bïssememaasjinesne. Jïh ikth lim dan måsnoeh guktie tellefovnem vïedtjen vööste hajkim guktie abpe sjeerme loeveni. Manne aaj mobijlem dasseme ikth.

–Datne vïenhth eatneme sæjhta nåhkelidh?

–Jaavoe manne vïenhtem eatneme sæjhta eevre beajstalgidh meteoridtijste akten aejkien, men ij rikti annje!

–Mestie jeenjemes skaamastalleme?

–Dïhte aajnehke maam måjhtam lea gosse tjidtjebe tjåarvoeji “manne datnem eahtsam” mearan lim bovresne vuertieminie manne edtjim maeksedh. Men manne limh ajve ovrehte govhten jallh tjïjhtjen jaepien båeries dellie.

–Guktie dov ellen bööremes eejehtallemefeeleme?

–Tjuara Los Angelesen gåajkoe vuelkedh. Desnie dan tjaebpies jïh jïjnjem vuejnedh, jïh dle lij luste orreme bïjre jarkan mïnnedidh jïh vielie staaren histovrijen bïjre gaavnehtidh.

–Maam sïjhth sjïdtedh gosse geerve almetjinie sjïdth?

– Sïjhtem kluhtierdæjjine jallh bïjledåvvoejinie sjïdtedh. Kluhtierdæjja lij luste orreme dan åvteste manne jïjnjem kluhtierdim gosse lim unnebe. Men mov aaj stoerre ïedtje bïjlijste, jïh dan åvteste dïhte aaj luste orreme.

–Maam kreekide lih sïjhteme årrodh?

–Manne lim sïjhteme bïenje årrodh juktie dellie lim maahteme soffesne guarjasjidh jïh gaajhkh almetjh mannine murriedamme jïh mannine soptsestamme. jïh manne jïjnjem beapmoem åådtjeme!

–Mejnie viehkehteminie gåetesne?

–Haaskojde olkese guadtam, lihtiebissememaasjinem döömem, buertiem dealoem jïh moerh veedtjem. Manne moerh veedtjem mahte fïerhten biejjien, men dejtie mubpide aatide darjoem ajve gosse mannem gihtjie dam darjodh.

–Misse lih sïjhteme 50 kråvnah nuhtjedh?

–Manne gååhtetjh åasteme dan åvteste dïhte dan njaelkie!

–Maam datne tuhtjh gosse daelie asyjledåastovesijjie sjïdteme Finsåsesne?

–Tuhtjem raaktan naa hijven Nöörje baataræjjah dååste, dan guhkiem eah fer jïjnjh båetieh.

Jazze preanna-sijjesne

Snåase: Suehpeden 28.b. akte dejstie Nöörjen stööremes fealadimmiebaantijste akten ålkonescenese båata Granabakkesne

Lornts Eirik Gifstad

[lornts@snasningen.no](mailto:lornts@snasningen.no)

Jis mij akt edtja heannadidh ij gåaredh tjahkasjidh vuertedh, dellie tjuara maam akt jïjtje darjodh, Thor Riseth ussjedi. Goh jeahteme aaj dorjeme, jïh akten åenehks facebooksoptsestimmien mænngan dïhte lij aktem dejstie Nöörjen stööremes fealadimmiebaantijste dongkeme akten konsertese preannasijjesne Granabakkesne.

–Manne iktegisth lyjhkeme musihkem maam Hot Club de Norvège spealede, jïh akten biejjien sååjhtim vuejnedh dah meehtin dongkesovvedh dej Facebook-sæjrosne. Manne aktem bïevnesem dejtie seedtim, jïh gosse dah jeehtin dej lij nuepie konsertem hööltedh daesnie Granabakkesne suehpeden 28.b. dellie ij lij raaktan daerpies vielie ussjedidh, Riseth buerkeste.

Fealadimmie

Baante mij lea jienebe jïh unnebe fealadimmesne orreme 70-låhkoen raejeste, lea åehpies sov musihken åvteste mij lea eadtjaldovveme Django Reinharteste. Dah leah jïjnjh earoehtimmieh jïh åasah åådtjeme sijjen musihken åvteste. Dej gaskem dah nammoehtamme sjïdtin Spelemann-åasese sijjen albumen åvteste man nomme “Vertavo” jaepien 1995, jïh Spellemann-åasam åadtjoejin sijjen laavenjostoen åvteste Lillebjørn Nilseninie dejnie klassihkerinie “Tanta til Beate”.

–Manne baantem rïektesisnie govleme gellien aejkien, jïh dah leah murreds almetjh mah musihkem spielieh maam aelhkie lyjhkedh, Riseth jeahta.

Låavthgåetie

Konserte edtja årrodh preannasijjesne gusnie dïhte båeries fievsie lij Granabakkesne, mij dæjman buelieli. Guktie konsertedajve edtja öörnesovvedh konserteöörnedæjja ij leah soejkesjamme annje, men dovne låavthgåetie jïh gåassoehtimmie leah soejkesjisnie.

–Låavthgåetie gujht sjædta, jïh manne edtjem gåassoehtimmieluhpien bïjre syökedh hïejmedorjeme voelegistie, Riseth jeahta, mij gegkeste snåasehkh sijhtieh konsertem lyjhkedh.

Luste

Gitariste Per Frydenlund baantesne Hot Club de Norvège jeahta jalhts dah leah bijjelen 30 jaepieh fealadimmesne orreme eah leah gåessie gænnah Snåasesne spealadamme aarebi, jïh dah aavoedieh.

–Luste hov sjædta. Guktie manne daelie måjhtam edtjebe Röörosne jïh Tråantesne aarebi dan biejjien spealadidh åvtelen Snåasesne galhkebe, Frydenlund jeahta.

BILDETEKST:

Konserte: Suehpeden 28.b. baante Hot Club de Norvege båata Granabakkese jïh konsertem hööltie. G.b.: Jon Larsen (gitaare), Finn Hauge (njaelmiespïele jïh fiolijne), Per Frydenlund (gitaare), jïh Svein Aarbostad (basse).