Ung i Snåsa

Robin Damli Engan

Alder: 13

Bor: Mediaas

– Hva gjør du på fritida?

– Nå spiller jeg fotball, men på vinteren spiller jeg volleyball. Også gjør jeg lekser og annet skolearbeid.

– Hva skal du i sommer?

– Vi skal på bobiltur, men jeg vet ikke helt hvor enda. Også skal jeg være hjemme, spise masse is og bade. Jeg liker sommeren så godt for da kan jeg gjøre nesten hva jeg vil.

– Hva er ditt favorittfag?

– Det tror jeg må være matte, fordi jeg synes det er morsomt også er det så gøy at jeg har blitt så mye bedre i det siste. Det gir meg lyst til å lære mer.

– Har du noen gang ødelagt mobilen din?

– Ja, ganske mange ganger faktisk! Jeg ødela en da jeg glemte å ta den ut fra bukselomma, så den ble med i vaskemaskina. Også var jeg så sur en gang at jeg hev telefonen i veggen så hele skjermen løsnet. Jeg har også mistet mobilen min en gang.

– Tror du jorda kommer til å gå under?

– Ja jeg tror jorda kommer til å bli helt ødelagt av meteoritter en gang, men ikke helt enda da!

– Hva er det flaueste du har opplevd?

– Det eneste jeg kommer på er da mamma ropte «jeg er glad i deg» mens jeg sto i kø i en butikk og skulle betale. Men jeg tror bare jeg var sånn seks eller sju år gammel da.

– Hva er din perfekte ferietur?

– Det må være en tur til Los Angeles. Det er så fint der og så mye å se, også hadde det vert gøy å reise rundt å finne ut mer om historien til byen.

– Hva har du lyst til å bli når du blir voksen?

– Jeg har lyst til å bli snekker eller bilmekaniker. Snekker hadde vært gøy fordi jeg drev mye med det da jeg var mindre. Men jeg er også veldig interessert i biler, så derfor hadde det også vært gøy.

– Hvilket dyr ville du ha vært?

– Jeg ville ha vært en hund for da kunne jeg ha ligget i sofaen hele tiden og fått masse kos og oppmerksomhet fra mennesker. Også kunne jeg ha fått kjempemye mat!

– Hva hjelper du til med hjemme?

– Jeg går med søpla, tar ut av oppvaskmaskina, dekker på bordet og henter ved. Jeg henter ved nesten hver dag, mens resten gjør jeg bare når jeg blir spurt om det.

– Hva hadde du brukt 50 kroner på?

– Jeg hadde kjøpt meg smågodt fordi det er kjempegodt!

– Hva synes du om at det har blitt asylmottak på Finsås?

– Jeg synes egentlig det er ganske bra at Norge tar imot flyktninger, så lenge det ikke kommer for mange.

Jazzer opp branntomta

Snåsa: 28. mai kommer en av Norges største turnéband til en utendørsscene i Granabakken.

Lornts Eirik Gifstad

[lornts@snasningen.no](mailto:lornts@snasningen.no)

Skal det skje noe kan man ikke sitte og vente, da må man gjøre noe selv, tenkte Thor Riseth. Som sagt så gjort, og en kort facebooksamtale senere hadde han booket et av Norges største turnéband til en konsert på branntomta i Granbakken.

– Jeg har bestandig hatt sansen for musikken til Hot Club de Norvège, og nærmest ved en tilfeldighet så jeg at de kunne bookes via deres side på Facebook. Jeg sendte de en melding, og når de da sa de hadde mulighet til å holde konsert her i Granabakken 28. mai var det egentlig ikke så mye å tenke på, forklarer Riseth.

Turné

Bandet som har vært på turne mer eller mindre kontinuerlig siden 70-tallet, er kjent for sin Django Reinhardt-inspirerte jazzmusikk. De har mottatt en rekke utmerkelser og priser for sin musikk. Blant annet ble de spellemannominert for albumet «Vertavo» i 1995 og fikk spellemannspris for samarbeidet med Lillebjørn Nilsen på klassikeren «Tanta til Beate».

– Jeg har hørt bandet live flere ganger, og det er trivelige folk som spiller musikk det er lett å like, sier Riseth.

Telt

Konserten skal holdes på tomta etter det gamle fjøset i Granabakken, som brant ned i fjor. Hvordan konsertområdet skal rigges har ikke konsertarrangøren planlagt ennå, men både telt og servering står på planen.

– Telt blir det garantert, og jeg skal søke om skjenkebevilling av hjemmebrygget øl, sier Riseth, som håper konserten blir satt pris på av snåsningene.

Artig

Gitarist Per Frydenlund i Hot Club de Norvege sier de til tross for over 30 år på turne aldri har spilt i Snåsa før, og at de gleder seg.

– Det blir artig det. Ut fra det jeg husker skal vi spille på Røros og i Trondheim tidligere på dagen, før vi avslutter på Snåsa, sier Frydenlund.

BILDETEKST:

Konsert: 28. mai kommer bandet Hot Club de Norvege til Granabakken for å holde konsert. F.v: består av Jon Larsen (gitar), Finn Hauge (munnspill og fiolin), Per Frydenlund (gitar), og Svein Aarbostad (bass).