Beapmoe-jurjiehtimmie goh skraejrie

SNÅASE: Jurjiehtæjja Ronny Myren beapmoesijjesne Emilies spisested AS Tråantesne beapmoegearjojne skreejri Kafé Midtpunktesne.

birger ringseth

[birger@snasningen.no](mailto:birger@snasningen.no)

–Daate akte skraejriebiejjie gaajhkesidie mah beapmoem jurjiehtieh daesnie. Mijjieh skraejriem åadtjobe dovne orre beapmoesåarhtide jïh dagke aaj jeatjahlaakan beapmoem jurjiehtidh, biejjieladtje åvtehke Randi Moe Kafé Midtpunktesne jeahta.

Evteben hïeljen dïhte jïh doh mubpieh mah beapmoem jurjiehtieh Midtpunktesne jïjnjh orre åssjalommesh åadtjoejin Ronny Myrenistie. Akte dejstie beapmoesåarhtijste maam Myren vuesiehti lij akte hearskoes jordskokk-joptse soeveme sashimi-loesine jïh dilleåljine mejtie tjöövkesne darjoejin.

–**Vihkielommes lea såemies åssjalommesh åadtjodh. Manne jïjnjem fealedeminie jïh byöpmedeminie. Minngemes lim Fauna restaurantesne mij aktem naestiem (Michelin-naestie red. mïerhk) åtna Oslosne. Mubpien hïeljese edtjem beapmoesijjien gåajkoe Københavnesne man nomme Kokkeriet mij aktem naestiem åtna. Vihkeles juktie skraejriem veedtjedh. Dellie beapmoem jurjehtem maam såemiesmearan åssjalommijste åådtjeme jïh såemiesmearan aatijste maam jïjtje hæhtedem.**

**–**Mijjen akte konsepte mejnie doh jeanatjommesh madtjeles. Daate lea vielie jearsoes sjïdtedh maam akt jeatjah pryövedh jïh aktem sïlle guhkiebasse båetedh. Ibie nuepiem utnieh dan jïjnjem fealadidh, dan åvteste veedtjebe Ronnym diekie, Moe buerkeste.

Esten Tømmerås bööti orregööleme dååpmehkinie jïh njaakine Snåasenjaevreste. Dååpmehke Snåasenjaevresne Myren amma lyjhkoe. Daan aejkien njaakam friteradin jïh dam aktine såarhts smeeline, dippe, gåassoehtin. Lissine darjoejin vöönhtsentjovkerullam meeleme vöönhtsentjovkebearkoste, tomaatesalaatem, ovmessie såarhts dressingh, smeelh jïh jïjtjedorjeme aiolim, jïh aaj snurkientjovresem darjoejin maam guhkiem bisseme jïh laampenïehterdahkh.

Ingrid Hafskjold sov lyjhkedebeapmoem gaavni, bisseme vöönhtsentjovkeskinne.

–Daate lij njaelkie, domti goh bacon, soptseste.

Nina Løfblad lij væjkele tjaeliestidh.

– Åejjie eevre dïeves åssjalommijste, luste sjædta pryövedh, mojjehte.

–Naakede daestie maam dorjeme maehtebe beapmoeleahpese bïejedh, jïh naakede maehtebe nuhtjedh beapmoeiehkiedinie, Moe veanhta.

Myren soptseste dah eah gåessie gænnah beapmoesijjesne Emilies spisested AS saelhtiem jïh pebperem buertide biejjh-.

–Goh jurjiehtæjja edtja iktesth daejredh man jïjnje saelhtie pebpere mij lea daerpies beapmosne, jïh raasten nelnie årrodh iktesth.

–Men ij leah naan guessieh mah dam ohtselieh?

–Dagke gyhtjelassh åadtjobe aktede guesseste fïerhten mubpien asken, Myren jeahta.

Dïhte aaj dååjrehtamme göökte prosenth dejstie almetjijstie Nöörjesne ålkone restaurantesne byöpmedieh.

–Naemhtie abpe laantesne, Myren jeahta.

Daate seamma goh medtie 40 almetjh Snåasesne, naakede Randi Moe veanhta lea reaktoe.

BILDETEKSTER:

FRITERADIMMIE: Ronny Myren friteradi gaskem jeatjah njaakam, kåalem jïh jordskokkgoelmesem gosse Midtpunktet-dåahkan orre åssjalommesh vedti G.b. Nina Løfblad, Toril Silseth, Elle Aasvold, Ingrid Hafskjold, Randi Moe jïh Ronny Myren. Lisbeth Brønstad lij aaj meatan skraejriebiejjesne, mij ij lij stïeresne gosse guvvie vaaltasovvi. Guvvie: Birger Ringseth

JORDSKOKK-JOPTSE: Daate jordskokk-joptse soeveme sashimi-loesine jïh dilleåljine lij joekoen hearskoes. Dilleålja betnien raejeste darjoejin tjöövkesne.

NJAAKA: Ronny Myren njaakam friteradi maam Esten Tømmerås lij gööleme Snåasenjaevresne. Dam dippine gåassoehti daan aejkien.

GALLAS: Midtpunktet-jurjiehtæjjah lin joekoen gallas mænngan dah lin gaajhkem maajsteme maam lin jurjiehtamme Ronny Myrine ektine.