Noere Snåasesne:

Karen Agle

Aaltere: 15 jaepieh

Årroeminie: Agle

**–Maam darjoeh gosse ih skuvlesne?**

–Manne treavkavuetjieminie gïehtelem, juelkietjengkere, ånnetji volleyballe, leam voelpigujmie jïh ohtje leaksoeh darjoem.

**–Maam appide tellefovnesne jeenjemes nuhtjh?**

–Vïenhtem manne jeenjemes Instagramem nuhtjem. Manne ånnetji tjetskehke, jïh tuhtjem luste vuejnedh mejnie jeatjah almetjh gïehtelieh.

**–Gusnie lih sïjhteme årrodh aktem jaepiem?**

–Im raaktan ussjedamme dagkeres frijjejaepiem utnedh guktie im rikti daejrieh. Kanne lim sïjhteme USA:se vuelkedh jïh jïjnjem lïereme jïh dååjreme desnie, jallh akten sæjjan hijven nuepiejgujmie tjoejkedh.

**–Maam tuhtjh skyllemetïjjen bïjre?**

–Ij leah dan jïjnje raessie guktie lim vïenhteme, juktie manne lim aerviedamme sagke jienebe sjïdti. Manne aalkam aavoedidh skyllemasse, men raaktan im dan soe jïjnjem dan bïjre ussjedamme åvtelen daelie.

**–Man bielelen ih lih sïjhteme bearkadidh 24 tæjmoeh?**

–Mov tsåahka. Tjoerem dam iktesth gïetesne utnedh, juktie båadtsoes damtem jis im dam utnieh. Manne eevre jearohke daejredh man jïjnje tsåahka lea, jïh aaj åerieminie dejnie.

**–Mij akte hijven ierielimmie?**

–Akte naa hijven ierielimmie gosse tjidtjie laejpieh bååhkesje. Manne eahtsam orrebååhkesjamme laejpieh.

**–Maam almetjidie lih sïjhteme pryövedh årrodh aktem biejjiem?**

–Lim sïjhteme Tiril Eckhoffinie årrodh dan åvteste dïhte joekoen væjkele treavkavuetjije, jïh manne lim åådtjeme vuejnedh guktie dïhte saavreminie, jïh maam tjuara darjodh aktene biejjesne juktie bööremes sjïdtedh.

**–Maam lih sïjhteme veeljedh jis ajve åadtjoeh golme aath utniehtidh?**

–Vaarjoeh leah ånnetji vihkeles, mov treavkadalhketjh jïh mov tellefovne.

**–Mij dov lyjhkedefaage?**

–Vïtnedimmie. Dellie slyöhpebe dejtie mubpide faagide ånnetji jïh åadtjobe lustestalledh. Aaj njaelkies slyöhpedh dan jïjnjem ussjedidh.

**–Maam tuhtjh akte stoerre dåeriesmoere veartenisnie?**

–Joekedimmie beapmoste veartenisnie lij byöreme sagke buerebe sjïdtedh. Dïhte akte stoerre dåeriesmoere. Mijjieh maehtebe byöpmedidh dan jïjnjem mijjieh sïjhtebe, mearan gellie almetjh nealkoeminie.