Ung i Snåsa:

Karen Agle

Alder: 15 år

Bor: Agle

**– Hva gjør du på fritiden?**

– Jeg holder på med skiskyting, fotball, litt volleyball, er med venner og gjør litt lekser.

**– Hvilken app bruker du mest på telefonen?**

– Jeg tror jeg bruker Instagram mest. Jeg er litt nysgjerrig, og synes det er morsomt og se hva andre folk holder på med.

**– Hvor kunne du tenkt deg å bo i ett år?**

– Jeg har egentlig ikke tenkt å ha et slikt friår så jeg er ikke helt sikker. Enten ville jeg ha dratt til USA og lært og opplevd mye der, eller et sted med gode skianlegg.

**– Hva synes du om konfirmasjonstida?**

– Den er ikke så stressende som jeg hadde trodd, for jeg hadde sett for meg at det skulle være mye mer. Jeg begynner å glede meg til konfirmasjonen, men har egentlig ikke tenkt så mye på det før nå.

**– Hva kunne du ikke klart deg uten i 24 timer?**

– Klokka mi. Jeg må ha den på, for jeg føler meg naken uten. Jeg er helt avhengig av å vite hva klokka er og sover også med den på.

**– Hva er en fin overraskelse?**

– Det er en ganske god overraskelse når Mamma baker brød. Jeg elsker nybakt brød.

**– Hvilken person ville du ha prøvd å være i en dag**

– Jeg ville vært Tiril Eckhoff fordi hun er en veldig flink skiskytter, og jeg kunne fått sett hvordan hun trener og hva man må gjøre i løpet av dagen for å bli best.

**– Hva ville du valgt hvis du bare fikk beholde tre ting du eier?**

– Klær er jo litt viktig, skiutstyret mitt og telefonen min.

**– Hva er ditt favorittfag?**

– Gym. Da får vi pause fra de andre fagene og får ha det gøy. Det er også godt å slippe og tenke så mye.

**– Hva ser du på som et stort problem i verden?**

– Fordelingen av mat i verden burde bli mye bedre. Det er et stort problem. Vi kan sitte og stappe i oss så mye mat som vi ønsker, mens det er fullt av folk som sulter.