Barka demente almetji åvteste

Snåase: Sïjhtebe Snåasen tjïeltem akten dementevïetseles tjïeltese darjodh

lornts eirik gifstad

lornts@snasningen.no

Evteben våhkoen tjirkijh Aalmetjehealsoen Nasjonaalesiebreste, Ïedtjeladtjedåehkie demenside, Demensedåehkie Snåasen tjïeltesne jïh Kråangken tjïeltesne akten tjåenghkies tjåanghkose tjåanghkenin demensen bïjre Snåasen hotellesne.

Daelie jiene-jienebe demenseste sjædta Nöörjesne, jïh daan biejjien medtie 70-80 000 almetjh abpe laantesne mah daam aajlaskïemtjelassem utnieh. Dan åvteste aktem jïjtse ïedtjeladtjedåehkiem skïemtjelassese tseegkeme Snåasesne, jïh daate ïedtjeladtjedåehkie edtja daelie barkedh bïevnesh geerjehtidh almetjeskïemtjelassen bïjre, maam dovne geerve jïh voeres almetjh åadtjoeh. Kråangkesne aaj gïehteleminie aktem plearoeh ïedtjeladtjedåehkiem tseegkedh, jïh biejjieladtje åvtehke Almetjehealsoen Nasjonaalesiebrien fylhkengoevtesisnie Frode Mo lea geerjene ihke dan eadtjohkelaakan barka bïjre jarkan tjïeltine.

–Tjåanghkan 19 voenges siebrieh utnebe bïjre jarkan Noerhte-Trööndelagesne, jïh dïhte jïjtjevyljehke barkoe mij dorjesåvva lea joekoen vihkeles jïh aktem lissie biehkiem vadta dan barkose mij joe healsoedïenesjistie tjïeltine dorjesåvva. Doh jïjtjevyljehkh gaskem jeatjah nuepiem vedtieh ihke lïhke fuelhkie åadtjoeh almetjh gaavnedidh seamma tsiehkesne mesnie jïjtjh leah, jïh dïhte joekoen vihkeles, Mo buerkeste.

TV-aksjovnen tjïrrh jaepien 2013 Almetjehealsoen nasjonaalesiebrie fokusem utni tabu’ide tsööpkedh demensen bïjre. Daejnie teemine annje barkeminie, jïh daate teema aaj vihkeles dennie voenges barkosne bïjre jarkan tjïeltine.

–Eah leah ajve dah mah institusjovnine årroeminie mah demensem åadtjoeh. Almetjh mah ajve 50- 60 jaepieh maehtieh ohtje dåeriesmoerh åadtjodh vaaksjoehtidh, bielieh gïeleste dassedh jallh tjabredh vuesiehtimmien gaavhtan beetnegidie geehtedh. Daate lea almetjh mah jïjnjh vierhtieh utnieh, jis ajve ohtje viehkiem åadtjoeh jïh dåeriesmoerh vueptiestamme sjidtieh varke, Mo buerkeste.

Ïedtjeladtjedåehkieh maehtieh sijjen viermien tjïrrh jïjtjevyljehke almetjigujmie, viehkiem vedtedh dovne dejtie demente almetjidie jïh lïhke fuelhkide guktie dah skïemtjelassem haalvoeh aarkebiejjien.

Bildetekst:

Tjåanghkoe: (Duekesne g.b.) Britt Martha Johannessen, PLO- raeriestæjja Snåasesne jïh lïhtsege Demensedåehkesne, Else Lindseth, psykiatrijen skïemtjesåjhtere Kråangkesne, Lise V. Støbakk, skïemtjesåjhtere PLO:sne jïh Demensedåehkesne, Kjellrun Venseth jïh Gudrun Jenssen Velde, ïedtjeladtjedåehkie, (Åvtene g.b.) Frode Mo, Nasjonaalesiebrie, Ane Lisbeth Nagelhus, geriatrijen skïemtjesåjhtere PLO:sne jïh Demensedåehkesne, Eva Wilks, åvtehke Ïedtjeladtjedåehkie Snåasesne, Britt Margit Heia, psykiatrijen skïemtjesåjhtere Kråangken tjïeltesne, Kari Merete Lien, skïemtjesåjhtereåvtehke Lijren tjïeltesne jïh Nasjonaalesiebresne.

Sak 2:

NOERE SNÅASESNE

Nomme: Hans Martin Flasnes

Aaltere: 16 jaepie

Årroeminie: Bakkegrenda

**–Maam darjoeh gosse ih skuvlesne?**

–Ovmessie daataspïelh spïelem, goh leagues of legends jïh counter strike.

**–Mestie bïllh?**

–Manne bïllem oktegh årrodh smaave jemhkelds tjiehtjielinie. Dïhte dan åvteste manne steegkesovvim mijjen tjealleren sisnie akten aejkien gosse lim onne, jïh destie manne tjarke bïllim.

**–Maam edtjh jåarhkeskuvlesne vaedtsedh?**

–Manne gegkestem manne sijjiem åadtjoem TIPP:sne, teknihke jïh industrijelle produksjovne, dan åvteste manne sïjhtem mekanihkerinie sjïdtedh, jallh plearoeh, gosse stoerre sjïdtem.

**–Maam datne tuhtjh Snåasesne fååtese?**

–Manne aktem jienebeåtnoehaallem ohtselem, maam maahta nuhtjedh joekehts gaarsjelimmide. Jïh dle lij luste orreme LAN:em utnedh aktene stoerre haallesne.

**–Misse aavodh?**

–Daan giesien edtjem Svarvahølesne laavkodh, voelpigujmie årrodh jïh ajve jieledem jieledh.

**–Maam superheeltide lih sïjhteme årrodh?**

–Vïenhtem manne lim sïjhteme Deadpool årrodh, akte superheelte Canadaste mij ij gåessie gænnah jaemieh. Dïhte dan gaajh mavvas guktie lij luste orreme dam årrodh.

**–Mij dov lyjhkedefaage?**

–Vïenhtem mov lyjhkedefaage lea eengelsken gïele, dan åvteste manne naa væjkeles dennie faagesne jïh dellie aaj luste sjædta dejnie gïehtelidh.

**–Mij dov lyjhkedebeapmoe?**

–Vïenhtem spekemat dan åvteste manne tuhtjem dïhte joekoen njaelkie!

**–Mij dov ellen bööremes eejehtalleme?**

–Tjuara hov akte eejehtalleme årrodh gaajhki mov voelpigujmie Las Vegasen gåajkoe. Desnie edtjebe aktene stoerre gåetesne årrodh aktene deavan nelnie aktine stoerre bassengine!

**–Mennie filmesne lih sïjhteme jieledh?**

–Luste orreme jieledh filmesne ”The Wolf of Wall Street”. Ajve åadtjodh pryøvedh jieledem goh billijonære, jïh darjodh maam sïjhtem.

**–Maam gielide lih sïjhteme eevre galkije soptsestidh?**

–Lij luste orreme tyskegïelem soptsestidh, dan åvteste dan luste govloe gosse soptsestieh. Men im tyskem ammesgieline utnieh skuvlesne gænnah.

**–Maam aatide lih sïjhteme meatan vaeltedh akten aevries såålese?**

–Manne satelihtetellefovnem meatan vaalteme, dellie lim ajve maahteme ringkedh viehkien mietie gihtjedh.

**–Man guhkiem gïehtelh åvtelen skuvlese vaadtsah aereden?**

–Sïejhmemes nuhtjem medtie bielie tæjmoem. Dellie pryövem raaktan ajve fahkedh, jïh dle tjoerem kåahpem prïhtjegistie utnedh jis edtjem buektiehtidh.