Jobber for demente

Snåsa: Vi gjøre Snåsa kommune til en demensvennlig kommune.

lornts eirik gifstad

lornts@snasningen.no

I forrige uke samlet representanter fra Nasjonalforeningen for folkehelse, Interessegruppa for demens, Demensteamet i Snåsa kommune og Grong kommune seg, til et felles møte om demens på Snåsa hotell.

Demens blir mer og mer utbredt i Norge og det er per i dag mellom 70–80 000 mennesker på landsbasis som lider av denne hjernesykdommen. I Snåsa har man derfor opprettet en egen interessegruppe for sykdommen, og denne interessegruppa skal nå jobbe for å spre informasjon om folkesykdommen som rammer både voksne og eldre. I Grong er man også i ferd med å opprette en tilsvarende interessegruppe, og daglig leder i fylkesavdelingen til Nasjonalforeningen for folkehelse Frode Mo er glad for at det jobbes så aktivt rundt om i kommunene.

– Vi har til sammen 19 lokallag rundt om i Nord-Trøndelag, og det frivillige arbeidet som legges ned er kjempeviktig og gir en ekstra dimensjon til det arbeidet som allerede blir gjort fra helsetjenesten i kommunene. De frivillige gir blant annet mulighet for pårørende til å møte mennesker i samme situasjon som dem selv, noe som er kjempeviktig, forklarer Mo.

Gjennom TV-aksjonen i 2013 satte nasjonalforeningen for folkehelse fokus på å bryte ned tabu omkring demens. Dette temaet er noe som det fortsatt arbeides med, og som er viktig også i det lokale arbeidet rundt om i kommunene.

– Demens rammer ikke bare de som er innlagt på institusjon. Det er folk helt ned i 50-60-års alderen som kan bli litt desorienterte, miste deler av språket eller slite med for eksempel å holde styr på penger. Dette er folk som fortsatt er ressurssterke personer, bare de får litt hjelp og problemene oppdages i en tidlig fase, forklarer Mo.

Interessegruppene kan gjennom sitt nettverk med frivillige gi både de demente og pårørende hjelp til å takle sykdommen i hverdagen.

Bildetekst:

Møte: (Bak f.v.) Britt Martha Johannessen, Rådgiver i PLO på Snåsa og medlem i Demensteamet, Else Lindseth, psykiatrisk sykepleier i Grong, Lise V. Støbakk, sykepleier i PLO og Demensteamet, Kjellrun Venseth og Gudrun Jenssen Velde, interessegruppa, (Foran f.v.) Frode Mo, Nasjonalforeningen, Ane Lisbeth Nagelhus, geriatrisk sykepleier i PLO og Demensteamet, Eva Wilks, leder i Interessegruppen på Snåsa, Britt Margit Heia, psykiatrisk sykepleier i Grong kommune, Kari Merete Lien, sykepleierleder i Lierne kommune og Nasjonalforeningen.

Sak 2:

UNG I SNÅSA

Navn: Hans Martin Flasnes

Alder: 16 år

Bor: Bakkegrenda

**– Hva gjør du på fritida?**

– Jeg spiller forskjellige dataspill, som leagues of legends og counter strike.

**– Hva er du redd for?**

– Jeg er redd for å være alene i små mørke rom. Grunnen til det er at jeg bli stengt inne i kjelleren vår en gang da jeg var liten, noe som skremte meg veldig.

**– Hva skal du gå på videregående?**

– Jeg håper jeg kommer inn på TIPP, teknikk og industriell produksjon, siden jeg har lyst til å bli mekaniker, eller noe i den retningen, når jeg blir stor.

**– Hva synes du mangler på Snåsa?**

– Det jeg savner er en flerbrukshall, som kan brukes til mange forskjellige idretter. Også hadde det vært gøy og hatt LAN i en stor hall.

**– Hva gleder du deg til?**

– Jeg gleder meg veldig til sommeren. I sommer skal jeg bade i Svarvahøla, være med venner og bare leve livet.

**– Hvilken superhelt ville du vært?**

– Jeg tror jeg ville ha vært Deadpool, en Canadisk udødelig superhelt. Han er skikkelig kul så det hadde vært gøy å ha vært han.

**– Hva er ditt favorittfag?**

– Favorittfaget mitt tror jeg er engelsk, fordi det er en fag jeg er ganske god i og da blir det gøy å holde på med.

**– Hva er din favorittmat?**

– Det tror jeg må være spekemat fordi jeg synes enkelt og greit at det er veldig godt!

**– Hva er din perfekte ferietur?**

– Det må være en ferie med alle kompisene mine til Las Vegas. Der skal vi bo i et stort hus på en bakketopp med et stort basseng!

**– Hvilken film ville du ha levd i?**

– Det hadde vært gøy å levd i «The Wolf of Wall Street». Bare for å teste ut livet som billioner og gjøre hva jeg enn vil.

**– Hvilket språk har du lyst til å kunne snakke flytende?**

– Det hadde vært veldig gøy å prate tysk, siden det høres så morsomt ut når de prater. Men jeg har ikke tysk som fremmedspråk på skolen likevel da.

**– Hvilken ting ville du ha tatt med deg til en øde øy?**

– Jeg hadde tatt med meg en satellitt-telefon, da kunne jeg bare ha ringt inn å spurt etter hjelp.

**– Hvor mye tid bruker du før skolen på morgenen?**

– Til vanlig bruker jeg cirka en halv time. Da prøver jeg egentlig bare å våkne, også må jeg ha en kopp kaffe for at det skal gå.