1. mai: Fugletitterne i Snåsa på sin årlige tur til Kråkeviktangen.

Ørna vakte mest oppmerksomhet

SNÅSA: Fulgetitterne fikk kaldt vær og sur vind, men fikk observert 17 arter på Kråkeviktangen 1. mai.

birger ringseth

[birger@snasningen.no](mailto:birger@snasningen.no)

Fugleinteresserte snåsninger møtte 1. mai opp på Kråkeviktangen til den årlige fugletitterturen.

– Bortimot 20 personer til sammen og mange rekrutter er ikke så verst, smiler initiativtaker Pål Mølnvik.

En av rekruttene er Aina Dunfjeld-Berg (4) som titter i pappas kikkert.

– Vi så ei krikkand som fløy forbi. Så har vi sett kortnebbgås og hettemåke, forteller pappa Bjørn.

Kortnebbgåsa er i absolutt flertall. Mellom Kråkeviktangen og Seemsøra ligger de og bader i Snåsavatnet. Grovt regnet mener Mølnvik flokken de var rundt 5000 stykker tidligere i uka. Men han har også registrert at flokkene er mindre enn vanlig flere steder.

– Jeg har sett mindre flokker på Innherred, de er mer spredt. Det kan ha sammenheng med at flere jager dem bort fra jordene, mener han.

Gøsta Vilhelm Rougnø har allerede vært rundt en tur før han ankommer Kråkeviktangen. .

– Jeg så en horndykker og et toppdykkepar i Horjemsbukta. Og så har jeg sett en kvinand og en storspove på Seemsøra. I går så jeg også en enslig vipe der, forteller han.

Mens Snåsningen var til stede var det fiskeørna som fikk mest oppmerksomhet, men senere på dagen dukket enda ei ørn opp.

– Det ble et jækla leven, måkene fløy opp da det kom en havørn svevende. Men det ble ikke noe fangst på den, forteller Mølnvik talte opp til sammen 17 observerte arter på fugletitterturen.

BILDETEKSTER:  FUGLEBOK: Olav Moe og Gøsta Vilhelm Rougnø leter arter i fugleboka. Moe forteller om den gangen han jobbet på Samstad og så ei "Kråksjur" - avkommet etter at ei kråke og ei skjære hadde paret seg. - En merkelig fugl, sier Moe som i samme slengen humrer over en fra Steinkjer som trodde kråka var hannfugl og "sjura" (Skjæra) en hunnfugl. Foto: Birger Ringseth

SPEIDER: Aina Diunfjeld-Berg ser etter fugler ut over Snåsavatnet. Hun og pappa Bjørn så en fiskeørn tidligere på dagen.

BÅLKOS: Kaffebål og grilling hører med innimellom fugletittingen på 1. mai-turen til Kråkeviktangen.

Ung i Snåsa

Navn: Frøydis Jørstad

Alder: 13 år

Bor: Jørstad

**– Hva gjør du på fritiden?**

– Jeg spiller volleyball, fiolin og synger.

**– Hva synes du om kommunesammenslåingen?**

– Jeg sitter i ungdommens råd, og der får vi veldig mye informasjon om det. Så jeg er for kommunesammenslåing og tror det vil være positivt for Snåsa.

**– Hva er ditt favorittfag?**

– Gym og praktisk musikk synes jeg er gøy.

**– Hvilken app på telefonen bruker du mest?**

– Snapchat. Jeg bruker ikke å sende så mange lange meldinger, og derfor er det snedig og enkelt å sende en snap, kanskje med litt tekst.

**– Hva hadde du først tatt med deg om huset ditt brant?**

– Haha, sikkert mobilen. Den inneholder mange bilder med venner, turer og slikt. Pluss at den ligger ofte ganske nært. Også ville jeg ha fått med meg familien da så klart.

**– Har du noen form for overtro?**

– Ja, jeg tror det finnes NOE mer enn oss, men vet ikke helt hva. Kanskje noe i retning gjenferd eller slikt.

**– Hva gleder du deg til?**

– Akkurat nå så gleder jeg meg til sommerferien. Da er det varmt, man kan bade, være med venner og man slipper skolen. Vi, familien, skal kanskje ut og reise, men vi er ikke helt sikre hvor. England kanskje.

**– Hva mangler på Snåsa?**

– Idrettshall. Da kan vi spille volleyball uten å skyte ballen opp i taket. Det blir også flere muligheter til handball og liknende.

**– Hva ville du gjort med 500 000 kroner?**

– Jeg ville dratt på ferie til mange steder som England, Italia, Spania, Australia, over alt. Også ville jeg ha kjøpt meg hund, og resten hadde jeg investert eller spart til senere.

**– Hvordan tror du verden er om 100 år?**

– Teknologien utvikler seg jo veldig raskt. For 100 år siden var det jo ingen som hadde telefoner eller TV. Alle bodde på gårder og gjorde ting selv. Det utvikles raskere nå, og det er vanskelig å forestille seg hvordan verden kommer til å være om 100 år.

**– Hvordan er det å sitte i ungdommens råd?**

– Det er veldig fint og gøy. Vi får til å planlegge ting for ungdom, ha vår stemme om saker, og vi har litt påvirkningskraft.

**– Hva ville du vært berømt for?**

– Jeg ville ha vært berømt for å forhindre fattigdom og sult, og for å hjelpe barn i krigsområder og slikt.