Suehpeden 1.b. Ledtiegutnijh Snåasesne sijjen fïerhten jaepien tuvresne Kråkevik-njuanese.

Aarhtse stööremes tsåatskelesvoetem åadtjoeji

SNÅASE: Ledtievuartasjæjjah tjåetskemem jïh væhtjadahkem åadtjoejin, men 17 aarhth vïhtesjadtin Kråkevik-njuanesne suehpeden 1.b.

birger ringseth

[birger@snasningen.no](mailto:birger@snasningen.no)

Ledtie-ïedtjeladtjh Snåaseste Kråkevik-njuanesne gaavnedin suehpeden 1.b. dan voestes ledtievuartasjimmietuvrese.

–Tjåanghkan mahte 20 almetjh jïh gellie noere vuartasjæjjah eah leah dan nåake, Pål Mølnvik mujjehte mij skraejriem vaalteme daase.

Akte dejstie noere vuartasjæjjijste lea Aina Dunfjeld-Berg (4) mij aehtjeben tjïjhkerdisnie vuajna.

–Mijjieh aktem strïtjkem vööjnimh mij baaktoe sååjveli. Jïh dle njueniegaasem vuajneme jïh tjohpemoevsem, aehtjebe Bjørn soptseste.

Njueniegaasijste lea jeenjemes. Kråkeviknjuanan jïh Seemsøran gaskesne dah gabpeldeminie Snåasenjaevresne. Mølnvik aervede aarebi daan våhkoen ovrehte 5000 njueniegaash lin desnie. Men dïhte aaj vïhtesjadteme dåehkieh leah unnebe goh sïejhme gellene lehkesne.

–Manne unnebe dåehkieh Innherredisnie vuajneme, dah leah vielie bårrode. Maahta årrodh dan åvteste jienebh njueniegaaside ïentjijste jååkoeh, veanhta.

Gøsta Vilhelm Rougnø lea joe ånnetji bïjre jarkan mïnneme åvtelen Kråkevik-njuanan gåajkoe båata.

–Manne aktem liejpie-tjarnijem jïh gïereh-tjarnijepaarrem vööjnim Horjem-loektesne, jïh dle vuajneme tjåerkiem jïh stoerre-skutjkem Seemsøresne. Jååktan aaj aktem aajnehke vijpiem desnie vööjnim, soptseste.

Mearan Snåsningen lij stïeresne dellie gïerkehtse dïhte mij stööremes tsåatskelesvoetem åadtjoeji, men mænngan dan biejjien dle akte vihth aarhtse jijhti.

–Gaajh stujmie sjïdti, moevsh haalanin gosse akte gïerkehtse bööti gïrtelen. Men idtji buektehth maam tjåegkedh gænnah, Mølnvik soptseste mij tjåanghkan 17 vïhtesjadteme aarhth ryökni ledtievuartasjimmesne.

BILDETEKSTER:

LEDTIEGÆRJA: Olav Moe jïh Gøsta Vilhelm Rougnø aarhth ohtsedeminie ledtiegærjesne. Moe soptseste dan aejkien bïjre gosse Samstadesne barki jïh aktem “Voerhtjeskijrem” vööjni, akte illedahke mænngan akte voerhtje jïh akte skijre lin gyjmeme. – Akte rovnege ledtie, Moe jeahta mij seamma tïjjen föörhkedihks soptseste dan kaarren bïjre Stïentjeste mij vïenhti voerhtje lij urriesledtie jïh skijre minngelesledtie. Guvvie: Birger Ringseth

GUTNIJE: Aina Dunfjeld-Berg ledtieh vuartesjeminie Snåsenjaevresne. Dïhte jïh aehtjebe Bjørn aktem gïerkehtsem vööjnigan aarebi dan biejjien.

MURREDS DÅLLEBEALESNE: Prïhtjege jïh bisshgietjesne bissedh hijvenlaakan sjeahta mearan ledtide vuartesjeminie suehpeden 1.b. Kråkeviknjuanesne.

Noere Snåasesne

Nomme: Frøydis Jørstad

Aaltere: 13 jaepieh

Årroeminie: Jørstad

**–Maam darjoeh gosse ih skuvlesne?**

–Volleyballem spïelem, fijolinem jïh laavloem.

**–Maam tuhtjh tjïelteiktedimmien bïjre?**

–Manne leam noeri raeresne, jïh desnie joekoen jïjnjh bïevnesh dan bïjre åadtjobe. Guktie manne tjïelteiktedimmiem dåarjohtem jïh vïenhtem dïhte sæjhta hijven årrodh Snåasese.

**–Mij dov lyjhkedefaage?**

–Tuhtjem vïtnedimmie jïh praktihkeles musihke leah luste.

**–Maam appide jeenjemes nuhtjh tellefovnesne?**

– Snapchat. Im provhkh dan jïjnjh guhkies bïevnesh seedtedh, jïh dan åvteste sjiehteles jïh aelhkie snapem seedtedh, dagke onne teekstine.

**–Maam datne voestegh meatan vaalteme dastegh dov gåetie buelieli?**

– Haha, nov sån mobijle. Desnie mov dan jïjnjh guvvieh voelpigujmie, fealadimmiejgujmie jïh dagkarinie. Jïh dïhte aaj daamtaj mov lïhkebisnie. Jïh dle hævvi lim sïjhteme fuelhkiem meatan vaeltedh.

* **Datne jaahkah mïsse akt bijjie-iemie?**

–Jaavoe, vïenhtem MIJ AKT vielie goh mijjieh gååvnese, men im rikti daejrieh mij. Dagke naan såarhts moenesjh jallh dagkerh.

**–Misse aavodh?**

–Raaktan daelie giesie-eejehtallemasse aavodem. Dellie bïjvele, maahtam laavkodh, voelpigujmie årrodh jïh skuvlem slyöhpem. Mijjieh, fuelhkie, edtjebe dagke fealadidh, men ibie rikti daejrieh gåabph. Englaante dagke.

**–Mij Snåasesne fååtese?**

–Gaarsjelimmiehaalle. Dellie maehtebe volleyballem spïeledh bielelen tjengkerem bæjjese rahpan skööhtedh. Dellie aaj jienebh nuepieh sjædta gïetetjengkerem jïh plearoeh spïeledh.

**–Maam lih sïjhteme darjodh 500 000 kråvnajgujmie?**

–Manne lim sïjhteme eejehtallemisnie mïnnedh gellide sijjide goh Englaante, Italije, Spanije, Australije, gaajhkem lehkiem. Jïh manne lim sïjhteme bïenjem åestedh, jïh beetnegh mah aajmene sjïdtin lim skåårveme jallh spååreme minngiebasse.

**–Guktie vïenhth veartene lea 100 jaepiej minngelen?**

–Teknologije dan joekoen varke evtiesåvva. 100 jaepiej mænngan dellie idtji guhte tellefovnh jallh TV:m utnieh. Gaajhkesh gaertieninie årroejin jïh gaajhkem jïjtjh darjoejin. Daelie verkebe evtiesåvva, jïh geerve sov uvte vuejnedh guktie veartene sæjhta årrodh 100 jaepiej minngelen.

**–Guktie lea noeri raeresne årrodh?**

–Joekoen hijven jïh luste. Mijjieh åadtjobe aath noeride soejkesjidh, mijjen gïelem aamhtesi bïjre utnedh jïh ohtje tsevtsemefaamoem utnebe.

**–Mestie lih sïjhteme åehpies årrodh?**

–Manne lim sïjhteme åehpies årrodh dan åvteste giefiesvoetem jïh nielkiem heerredamme, jïh dan åvteste manne maanah viehkiehtamme dejnie dajvine gusnie dåaroe jïh dagkere.