Musihkale: Sjollehke musihkale båeries vaajesi- jïh soptsesigujmie.

Åadtjoejin dam slovves riepiem råakedh

Snåase: Dovne learohkh jïh maanagiertemaanah Snåasesne åadtjoejin dam slovves riepiem gaavnedidh Snåasen siebriedahkegåetesne minngemes våhkoen.

Lornts Eirik Gifstad

[lornts@snasningen.no](mailto:lornts@snasningen.no)

Gelliesåarhts soptsesh jïh vaajesh gååvnesieh dan slovves riepien bïjre. Daate lea soptsesh mah jïjtsh låhkoeh utnieh gelline joekehts laantine, aalkoealmetji luvnie ovmessie veartenebieline jïh joekehts gïeline.

Minngemes våhkoen learohkh skuvline jïh maanah maanagiertine Snåasesne lin bööredamme akten musihkalese mij nommem åådtjeme raaktan daejstie soptsesijstie. Vuasahtalleme Slovves riepie, soptsesti gaskem jeatjah dan aejkien bïjre gosse bïerne åenehks siejpiem åadtjoeji, riepien veelkes siejpiegietjien bïjre jïh guktie voerhtje tjeehpes sjïdti.

Noerhtesaemien

Jalhts vuasahtalleme lij noerhtesaemien maanagïerten maanah dam hijvenlaakan dåastoejin mah vuasahtallemem vööjnin Snåsningen reporterinie ektine. Maanah meatan fulkin guktie dorjehtæjjah mimihkem jïh koreografijem nuhtjin, naakede mij såemies aejkien mahte ånnetji fer isvelihke sjïdti dejtie unnemesidie. Lissine vuasahtalleme joekoen hijven tjoejh utni maam Kenneth Ekornes lij dorjeme, mij viehkine gellie såarhts jievkehtimmietjoejehtahkijste aktem hijven mieriem darjoejin soptsesi bïjre mejtie scenesne vuesiehtin.

**– Guktie lea musihkalem noerhtesaemien gïelesne spealadidh gosse dan vaenie vuartasjæjjah mah noerhtesaemien guarkoeh?**

–Dïhte hijven gåarede, mijjieh daanhtsoem, mimihkem jïh koreografem jïjnjem nuhtjebe, guktie vïenhtem doh jeanatjommesh guarkah mij heannede læjhkan. Mijjieh vuartasjæjjide Herjedaelesne spealadamme, gusnie ij guhte maam jeatjebem guarkah goh sveerjen, jïh dïhte aaj hijven gåaradi, dorjehtæjja Inga Marja Sarre tjïelkeste.

Joejke

Saemien gïelen jïh kultuvren ektievoete Snåasen tjïeltesne lij musihkalem Snåasese dongkeme, jïh joe daan våhkoem aktem orre prosjektem utnieh learohkigujmie 1. – 7. klaasseste skuvline Snåasesne.

–Mijjieh aktem musihkerem diekie åådtjeme mij edtja workshopem hööltedh åarjelsaemien joejkesne learohkigujmie, jïh disse mijjieh aavoedibie, Ann-Sofi Fjällström jeahta, saemien gïelen jïh kultuvren ektievoetesne Snåasen tjïeltesne.

BILDETEKSTER:

Soptsesh: Akte dejstie soptsesijstie maam soptsestin laavlojne, daanhtsojne jïh rapine scenesne, lij soptsese dan aejkien bïjre gosse bïerne åenehks siejpiem åadtjoeji. Ailu Valle bïernem spealadi, mearan Inga Marja Sarre (å.b.) lea riepie.

Guvvieh: Vuasahtallemen mænngan tjoerin guvvieh vaeltedh dorjehtæjjajgujmie ektine.

Dïeves: Saavka lij dïeves maanagïertemaanijste.

NOERE SNÅASESNE:

Nomme: Mats Idar Aasvold

Aaltere: 14 jaepieh

Årroeminie: Vegset

**- Maam darjoeh gosse ih skuvlesne?**

- Jeerehte maam raaktan darjoem, men manne daamtaj voelpigujmie ektine.

**- Mij lea bööremes skuvline?**

- Vïenhtem dïhte tjuara årrodh gosse olkese ringkie minngemes tæjmoen mænngan jïh mijjieh maehtebe gåetide vuelkedh.

**- Maam gaertenenkreekide lih sïjhteme årrodh jis tjoerih veeljedh?**

- Dellie lim sïjhteme snurkine årrodh, juktie dellie lim maahteme bårreme dan jïjnjem sïjhteme. Men im sïjhth leekedamme sjïdtedh, sïjhtem akte snurkie årrodh mij aktem guhkies hijven jieledem jeala.

**- Mij lea dïhte rovnegommes maam peennagåetesne åtnah?**

- Mov akte murhkeme speejjele. Dïhte lij ellies, men dle mårhkani mænngan dam dan sijse bïejim.

**- Maam iktesth meatan åtnah saaht gåabph vualkah?**

- Iktesth tellefovnem meatan åtnam jïh aktem lighterem. Tellefovnem meatan åtnam juktie maehtedh gïese akt ringkedh jis dam daarpesjem, jïh lighterem åtnam dan åvteste nuhteligs.

**- Maam sïjhth sjïdtedh gosse stoerre sjïdth?**

- Lij luste orreme KRIPOLIS:en sisnjelen barkedh, dan åvteste murreds vååjnoe jïh dle jïjnjem baalhkine åådtje.

**- Misse aassjosth tïjjem nuhtjedh?**

- Manne aassjostem jïjnjem tïjjem skuvlesne nuhtjedh dan åvteste mijjieh desnie gellie tæjmoeh biejjege jïh dle tjoerebe aaj jïjnjem tïjjem nuhtjedh skuvlebarkojne aaj skuvlen mænngan.

**- Maam lih sïjhteme åestedh 50 kr åvteste bovresne?**

- Bovresne Snåasesne ij badth åadtjoeh vielie åestedh goh akte gåahtapænna dej beetnegi åvteste.

**- Maam superfaamojde lih sïjhteme utnedh?**

- Lij luste orreme maehtedh haeliehtidh. Dellie lim maahteme haeliehtidh gaajhki traahpi bæjjese jïh saaht gåabph manne edtjim.

**- Giejnie lih sïjhteme konsertesne mïnnedh?**

- Im raaktan dan stoerre ïedtjem utnieh altese musihkesne, men dan åvteste dïhte dan mavvas trööndere lim veeljeme Bjarne Brøndbo.

**- Maam ussjedh tjïelteiktedimmien bïjre?**

- Tuhtjem ånnetji håjnoes jis ibie edtjh jïjtjene tjïeltine årrodh , men vïenhtem buerebe sjædta jis stoerretjïeltine sjïdtebe. Guktie manne leam sïemes mijjieh ektesne sjïdtebe Stïentjine jïh Verraninie.

**- Jis edtjih gærjam tjaeledh, man bïjre lij orreme?**

- Dïhte lij koalabïerni bïjre orreme, dan åvteste dïhte mov profijleguvvie skuvledaatovrisnie.

**- Mij Snåasesne fååtese?**

- Tuhtjem aath fååtesieh mejgujmie maehtebe gïehtelidh jïh aath mah heannadieh, im gåessie gænnah tuhtjh mij akt fååtese darjodh, im gåessie gænnah tuhtjh mij akt gieltege Snåasesne heannede.

**- Mij lea dïhte jabjoehkommes datne leah dorjeme?**

- Manne jïjnjem jabjoeh dorjeme, men jaavoe jiehtedh gihtjehtamme sjïdtedh amma læstoen bijjiegeatjan båata.